ވަޒީފާގެ ފުރުޞަތު-ޑިރެކްޓަރ (އީ.އެކްސް 1)\nމަހަކު 8835.00 (އަށްހާސް އަށްސަތޭކަ ތިރީސް ފަސް ރުފިޔާ)\n- ލީގަލް ސެކްޝަންގެ ހުރިހާ މަސައްކަތެއް ހިންގާ ބެލެހެއްޓުން.\n- ކޮމިޝަނުގެ ދާއިރާއާއި ގުޅޭ ޤާނޫނީ ކަންކަން ހިންގާ ބެލެހެއްޓުން.\n- ކޮމިޝަނަށް ހުށަހަޅާ ކަންކަމުގައި ޤާނޫނީ ގޮތުން ބަލަންޖެހޭ ކަމެއް އޮތްނަމަ އެކަމެއް ބަލާ ޖާވާބުދާރީވުން.\n- އިންތިޚާބުތަކާ ގުޅޭގޮތުން ހުށަހެޅޭ ޝަކުވާތައް ބަލާ ޖަވާބުދާރީވުން.\n- ޤާނޫނީ ކަންކަމުގައި ލަފާދިނުން.\n- ޤާނޫނީ ކަންކަމުގައި ޝަރުއީ ކޯޓުތަކުގައި ކޮމިޝަނުގެ ފަރާތުން ވަކާލާތުކުރުން.\n- ސިޔާސީ ޕާޓީތައް ރެގިއުލޭޓް ކުރުމުގެ މަސައްކަތުގައި ޢަމަލީ ގޮތުން ބައިވެރިވުން.\nމި މަސައްކަތްތަކަށް ޝައުޤުވެރިވާ ފަރާތްތަކުން 13 އޮގަސްޓް 2017 ވާ އާދިއްތަ ދުވަހުގެ15:00 ކުރިން އިޢުލާނުގައި ބަޔާންކޮށްފައިވާ ލިޔުންތައް، އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\n- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ މުއްދަތު ހަމަނުވާ ކޮޕީ.\n- އެއްވެސް ތަނެއްގައި މަސައްކަތްކޮށް ތަޖުރިބާ ލިބިފައިވާނަމަ ތަޖުރިބާގެ މުއްދަތު އެނގޭގޮތަށް އެތަނަކުން ދޫކޮށްފައިވާ ލިޔުން. (މަސައްކަތު ތަޖުރިބާކަމުގައި ބަލާނީ، ހުށަހަޅާފައިވާ ތަޢުލީމީ ސެޓުފިކެޓު ހާޞިލްކުރުމަށްފަހު ލިބޭ ތަޖުރިބާއަށެވެ. މަސައްކަތާ ނުގުޅޭ ދާއިރާތަކުން ލިބިފައިވާ ތަޖުރިބާތައް ނުގުނޭނެއެވެ.)\nމި މަޤާމަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓުވާ ފަރާތްތަކާ އިންޓަރވިޔު ކުރެވޭނެއެވެ. އަދި ޝޯޓްލިސްޓުވާ ފަރާތްތަކުން، އިންޓަރވިޔުއަށް ވަޑައިގަންނަވާއިރު ހުށަހަޅުއްވާފައިވާ ސެޓުފިކެޓު ތަކުގެ އަޞްލު ގެންނަވަން ވާނެއެވެ.\nއިންތިޚާބުތަކުގައި އިންފޮމޭޝަން ޓެކްނޮލޮޖީގެ ދާއިރާއިން މަސައްކަތް ކޮށްފައިވާ ފަރާތްތަކަށް އިސްކަންދެވޭނެވެ.\nވަޒީފާއަށް ހޮވުމުގައި ބަލާ މިންގަނޑު\nޝޯޓްލިސްޓު ކުރާނީ ތަޢުލީމާއި އަދި މަސައްކަތު ތަޖުރިބާއަށް ބެލުމަށްފަހު ލިބޭ މާރކްސްގެ މަތީ ތަރުތީބަށް ބަލައިގެންނެވެ.\nމަސައްކަތު ތަޖުރިބާ ބަލާނީ ސެޓްފިކޭޓް ހާސިލް ކުރުމަށްފަހު ހޯދާފައިވާ ތަޖްރިބާއެވެ.\nސުންގަޑި: 13 އޮގަސްޓް 2017 1500


މޯލްޑިވްސް ކަރެކްޝަނަލް ސަރވިސްއިން ބައިނަލްއަޤްވާމީ އަންހެނުންގެ ދުވަސް ފާހަގަކޮށްފި\n08 މާރޗް 2017\nކޮންމެ އަހަރެއްގެވެސް މާރޗް މަހުގެ އަށްވަނަ ދުވަހަކީ، ކަންކަމުގައި އަންހެނުންގެ ދައުރު ފާހަގަކުރުމަށާއި، އަންހެނުންނަށް ކުރެވޭ އަނިޔާ ހުއްޓުވުމަށާއި އަންހެނުންގެ ހައްޤުތައް ހޯދައިދިނުމަށް މަސައްކަތްކުރުމުގެ ގޮތުން ބައިނަލްއަޤްވާމީ ފެންވަރުގައި ފާހަގަ ކުރެވޭ ދުވަހެކެވެ.\nއެގޮތުން މޯލްޑިވްސް ކަރެކްޝަނަލް ސަރވިސް (އެމްސީއެސް) އިން މިއަދު ކުލަގަދަގޮތެއްގައި އަންހެނުންގެ ދުވަސް ފާހަގަކޮށްފިއެވެ. މިކަން ކުރިއަށްދިއައީ އެމްސީއެސްގެ ހެޑް އޮފީހުގައެވެ.\nމިދުވަހާއި ގުޅޭގޮތުން އޮފީހުގެ ހުރިހާ އަންހެން މުވައްޒަފުންނަށް ހަދިޔާއަކާއިއެކު ފިނިފެންމަލަކާއި ކާޑެއް ދިނުންވެސް އޮތެވެ. އަދި މިދުވަހަށްޓަކައި ތައްޔާރުކޮށްފައިވާ ޚާއްސަ ހެނދުނުގެ ނާސްތާއެއްވެސް އޮފީހުގައި އޮތެވެ.\nއެމްސީއެސްއިން ކުލަގަދަ ގޮތަކަށް އަންހެނުންގެ ދުވަސް ފާހަގަކުރުމުގެ ބޭނުމަކީ އެމްސީއެސްގައި މަސައްކަތްކުރާ ހީވާގި އަންހެން އޮފިސަރުންނާއި ސިވިލް މުވައްޒަފުންގެ އަގު ވަޒަންކޮށް، އެ ކަނބަލުންނަށް ހިތްވަރު ދިނުމެވެ.\nމޯލްޑިވްސް ކަރެކްޝަނަލް ސަރވިސް އިން މިފަދަ ކަންތައްތައް ރާވާ ކުރިއަށްގެންދަނީ އޮފިސަރުންނާއި ސިވިލް މުވައްޒަފުންގެ މެދުގައި ގުޅުން ބަދަހިކޮށް، އެއްބައިވަންތަކަން އިތުރުކުރުމުގެ ބޭނުމުގައެވެ.


މިނިވަން 50 އާއި ގުޅިގެން ބާއްވާ ފުނަ ހަރަކާތް ފުވައްމުލަކުގައި ބާއްވައިފިMikal News\nމިނިވަން 50 އާއި ގުޅިގެން ބާއްވާ ފުނަ ހަރަކާތް ފުވައްމުލަކުގައި ބާއްވައިފި\n14 ޖޫޏް 2015, 14:18 |\nރާއްޖޭގެ މިނިވަންކަމަށް 50 އަހަރުފުރުން ފާހަގަ ކުރުމުގެ ގޮތުން ރާއްޖޭގެ އެކި ކަންކޮޅުތަކުގައި ބާއްވަމުން ގެންދާ ފުނަ ހަރަކާތުގެ ފުވައްމުލަކުގައި އިއްޔެ ބާއްވައިފިއެވެ. އިއްޔެ ހަވީރު ކުރިއަށްދިޔަ ހަރަކާތުގައި ފުވައްމުލަކުގެ ސްކޫލްތަކާއި ބައެއް ކައުންސިލްތަކާއި ޖަމިއްޔާތަކުން ޘަގާފީ، ތާރީޚީ އެކި އައިޓަމްތައް ހުށައަޅައިދިނެވެ.\nއެގޮތުން، މަދަރުސަތުލް ޝެއިޙް މުޙައްމަދު ޖަމާލުއްދީން އާއި ހާފިޒް އަޙުމަދު ސްކޫލް އިން ދިވެހި ޘަޤާފަތް ދައްކުވައިދޭ ނެށުންތަކެއް ހުށައަޅައިދިން އިރު، ޏ.އަތޮޅު ތައުލީމީ މަރުކަޒުން ހުށަހަޅައިދިނީ ފުވައްމުލަކުގެ ދަތުރުފަތުރުގެ ނިޒާމު ތައްރަޤީވެގެން އައި ގޮތެވެ. މީގެ އިތުރުން، އަންހެނަކަށް ނުރައްކާތެރި ބައްޔެއް ޖެހުމުން، އޭނާ އެކަހެރި ކުރެވުނު ގޮތް ކަމަށް ބުނެ ޒަމާނުއްސުރެ މި ކިޔަމުން އައި ވާހަކައެއް، ފުވައްމުލަކު ސްކޫލްގެ ދަރިވަރުން ވަނީ ޑްރާމާއެއްގެ ގޮތުގައި ހުށައަޅާދީފައެވެ.\nފުނާޑު އަންހެނުންގެ ކޮމިޓީއިން މާލޫދު ކިއުމުގެ ކަންކަން ކުރިއަށް ގެންގޮސްފައިވާ ގޮތް ދައްކާލާފައިވާއިރު، ފުނާޑު ކައުންސިލުން ވަނީ ރަށުގައި ދޯނި އެހެލައި އުޅުނު ގޮތް ނެށުމެއްގެ ތެރެއިން ދައްކާލާފައެވެ.\nމީގެ އިތުރުން، މިސްކިތްމަގު ޒުވާމުންގެ ފަރާތުން ދިވެހިންގެ ދިރިއުޅުން، އެކި ޒަމާނުގައި ބަދަލުވެގެންގޮސް، ދިވެހިންގެ އިޖުތިމާޢީ ފޭރަން ވީދިގެން ގޮސްފައިވާ ގޮތް، ޕެރޭޑެއް މެދުވެރިކޮށް ވަނީ ދައްކާލާފައެވެ.


Fuluhun Ge Vazeefa Ah Kurimathilumuge Furusath Hulhuvaalaifi - Vaguthu\nފުލުހުންގެ ވަޒީފާއަށާއި ފުލުހުންގެ ރިޒާވް ފޯސްގެ ވަޒީފާ އަށް ކުރިމަތިލުމުގެ ފުރުސަތު ހުޅުވާލައިފިއެވެ.\nއިއްޔެ ފުލުހުން ކުރައްވާފައިވާ އިއުލާނެއްގައި ވަނީ ޕޮލިސް ކޮންސްޓަބަލެއްގެ ވަޒީފާގައި މުސާރައިގެ ގޮތުގައި މަހަކު -/4650 ރުފިޔާ ލިބޭނެއެވެ.އަދި ވަޒީފާއަށް ރެކްރޫޓްކުރެވޭ ތާރީޚުން ފެށިގެން 03 މަސް ދުވަސް ވުމުން ސަރވިސް އެލަވަންސްގެ ގޮތުގައި މަހަކު -/3500 ރުފިޔާ އާއޮ ނޮން-ޕްރެކްޓިސް އެލަވަންސްގެ ގޮތުގައި މުސާރައިގެ %40 އަދި ފުލުހުންގެ ވަޒީފާއާބެހޭ ޤަވާޢިދުގައިވާ ގޮތުގެ މަތިން އެހެނިހެން އިނާޔަތްތަކާއި، އެލަވަންސްތައް ލިބޭނެއެވެ.\nމީގެ އިތުރުން ކޮލިފައިޑް ޕޮލިސް އޮފިސަރަކަށްވުމުން މަޤާމުގެ ކުރިއެރުން ދިނުމާބެހޭ ގަވާއިދުގައިވާ ގޮތުގެމަތިން އެފަރާތެއްގެ ތަޢުލީމީ ފެންވަރާ އެއްވަރުގެ މަޤާމަކަށް މަޤާމުގެ ކުރިއެރުން ދެވޭނެ ކަމަށް ވެސް އިއުލާންގައި ވެއެވެ.\nމިވަޒީފާ އަށް ކުރިމަތިލާން ޖެހެނީ މާޗް 22 ވަނަ ދުވަހުގެ ކުރިންނެވެ.\nފުލުހުންގެ ރިޒާވް ފޯސް ނުވަތަ ސްޕެޝިއަލް ކޮންސްޓެބުލަރީ ކޮންސްޓަބަލެއްގެ މުސާރައަށް މަހަކު 8531 ރުފިޔާ ލިބޭނެ ކަމަށް އިއުލާނުގައި ވެއެވެ. މިމަޤާމުގެ މަސްއޫލިއްޔަތަކީ ސްޕެޝިއަލް ކޮންސްޓެބްލަރީ ފުލުހެއްގެ މަސްއޫލިއްޔަތު އަދާކުރުމުގެ ގޮތުން ކުރަންޖެހޭ އެންމެހައި މަސައްކަތްތައް ކުރުމެވެ.\nވަޒީފާ އަށް ކުރިމަތިލާން ޖެހޭނީ މާޗް މަހުގެ 15 ވަނަ ދުވަހުގެ ކުރިންނެވެ.\nފުލުހުންގެ ވަޒީފާ އަލަށް ދެނީ ކިތައް މީހުންނަށް ކަމެއް އިއުލާންގައި ވިދާޅުވެފައެއް ނުވެއެވެ.\nކޯޓު އަމުރަކާ ނުލާ، ފުލުހުން ހެންވޭރު ގެއަކަށް ވަދެއްޖެ\nފުލުހުންގެ ބެލުމުގެދަށަށް ގެންގޮސްފައިހުރި ކަރަންޓު ނަރު ރޯލުތަކެއްގެ ވެރިފަރާތް ހޯދަނީ\nފެބުރުއަރީ 28, 2018 09:21\nސުކުރިއްޔާ ރައީސް ޔާމީން ސާބަސް ސާބަސް. ދެން ރީދުލޭމެން ކީކޭބާ ކިޔާނީ. ބަޔަކައް އެއްޗެއް އިތުރު ވެއްޖިއްޔާ މި ރީދުލޭމެން ހަސަދަވެރި ވާނެ ބަލައްޗޭ ކުދިންނޭ ކުދިންނޭ ރީދުލޭމެނާއި ވައިވެސް ނޭޅޭތި...


ޚިޔާލުތަކަކީ އިންސާނާގެ އިހުސާސްތަކާއި ޖަޒުބާތުތައް ބަދަލުކޮށްލުމުގެ ބާރު ލިބިފައިވާ އެއްޗެކެވެ. އަދި އެ ޚިޔާލުތަކާއި ފިކުރުތަކުގެ ސަބަބުން ކަންކަމުގައި ޢަމަލުކުރާ ގޮތް ބަދުލުކޮށްލައެވެ. އިސްލާމް ދީނުގައި، އަހަރުމެންނަށް މާތް ﷲ ގެ ކުޅަދުންވަންތަކަމާމެދު ފުންކޮށް ވިސްނައި ފިކުރުކުރުމަށް ބާރުއަޅުއްވާފައިވެއެވެ. އަދި މާތް ﷲ ގެ އިސްމުފުޅުތަކާއި ސިފަފުޅުތަކާމެދު ވިސްނައި ފިކުރުކޮށް، އެއިލާހު ދެއްވި ނިޢްމަތްތައް ހަނދުމަކޮށް، އާޚިރުތާމެދު ހެޔޮ ގޮތުގައި އުއްމީދު ކުރުމަށް އިރުޝާދު ދެއްވައެވެ.\nޚިޔާލާތު ފަހި ވިސްނުމަކަށް ގެނެއުމަކީ، ކުރާ އަޅުކަމުގެ އަސަރުތައް އިތުރުވެ، ރޫޙާނީ ތާޒާކަން ލިއްބައިދީ، ރުޅިވެރި އިހުސާސްތަކާއި، ކަންބޮޑުވުމާއި، ހިތާމަތައް ފިލުވައިދޭ ކަމެކެވެ. ކީރިތި ރަސޫލާ صلى الله عليه وسلم ގެ ޙަދީޘެއްގެ މާނަގައިވެއެވެ. "ޢަމަލުތައް ބިނާވެފައިވާނީ ނިޔަތުގެ މައްޗަށެވެ." އެ ނިޔަތުގެ މަޙައްލަކީ ހިތެވެ. އެހެންކަމުން، ހިތުގައިހިނގާ އޮއިވަރު ރަނގަޅު ވެއްޖެނަމަ ގުނަވަންތަކުން ކުރާ ޢަމަލުތައްވެސް އިޞްލާޙުވެއެވެ.\nއިބްނުލް ޤައްޔިމު ރަޙިމަހު ﷲ ގެ ބަސްފުޅެއްގެ މާނައިގައި ވެއެވެ. ހިތުގެ ޢަމަލަކީ ޢަމަލުތަކެގެ އަޞްލު އަސާސެވެ. އެހެނިހެން ގުނަވަންތައް ވަނީ އެ ހިތާ ތަބާވެގެންނެވެ. ނިޔަތުގެ މަޤާމަކީ، ހަށިގަނޑުގައިނަމަ ފުރާނައިގެ މަޤާމެވެ. އަދި ޢަމަލުތަކަކީ އެ ހަށިގަނޑުގެ ގުނަވަންތަކެވެ. ހަށިގަނޑާއި ފުރާނަ ވަކިވެއްޖެނަމަ އެހަށިގަނޑު މަރުވާފަދައިން ޢަމަލުތަކުގެ ނިޔަތް ނެތިއްޖެނަމަ އެޢަމަލުތަކުގެ ފައިދާވެސް ނެތިދެއެވެ. ވީމާ، ހިތުގެ ޢަމަލުތަކާ ގުޅިފައިވާ ޙުކުމްތައް ދެނެގަތުމަކީ، ގުންނަވަންތަކާ ގުޅުފައިވާ ޙުކުމްތައް ދެނެގަތުމަށްވުރެ މާ މުހިންމު ކަމެކެވެ.\nޢަރަބި ބަހުގައި ޕޮޒިޓިވްގެ މާނަގައި ބޭނުން ކުރެވެނީ "އީޖާބީ" މިކަލިމައެވެ. ނަމަވެސް، މި ލިޔުމުގައި ޕޮޒިޓްވް ވިސްނުން ނުވަތަ ޚިޔާލުތަކަށް "ފަހި ވިސްނުން" މިފަދައިން ވަނީ ބޭނުންކުރެއްވިފައެވެ. އަދި "ނެގެޓިވް" ވިސްނުން ނުވަތަ ޚިޔާލުތަކަށް "ސަލްބީ" މިކަލިމަ ވަނީ ބޭނުން ކުރެވިފައިވެއެވެ.\nވިސްނުމާއި ފިކުރުގެ އަސަރުތައް\nދިރާސާކުރާ ބައެއް ބޭފުޅުން ވިދާޅުވެފައިވެއެވެ. ތިބާގެ ދިރިއުޅުމަކީ ނުވަތަ ޙަޔާތަކީ ތިބާގެ ސިކުޑީގައި ދައުރުވާ ފިކުރުތަކުގެ ޖިސްމާނީ ބައެވެ. ކުރާ ކަންކަމާއި، އުޅޭ ގޮތާއި، މިޒާޖާއި ސުލޫކު ބިނާވެފައިވަނީ ތިބާގެ ސިކުޑީގަ ހިނގާ ފިކުރުތަކުގެ މައްޗަށެވެ. ނަފްސާނީ ޢިލްމުގެ މުތަޚައްޞިޞުންނާއި، ބާޙިޘުން މިދާއިރާގައި ކޮށްފައިވާ ދިރާސާތައް ގިނަގުނައެވެ. އެފަދަ ވާހަކަތަކުންގެ ތެރެއިން މިތާގައި މި ހިއްސާކޮށްލަނީ "ފަހި ވިސްނުމުގެ ފިލާވަޅުތައް" މިނަމުގައި ޝާއިޢުކޮށްފައިވާ ޑޮކިޔުމެންޓްރީއަކުން ނަގާފައިވާ ބައެއް މަޢުލޫމާތުތަކެކެވެ.\nއަހަރުމެންގެ ކޮންމެ ފިކުރަކާއެކު ސިކުނޑީގެ ތެރޭގައި އިލެކްޓްރިކް ސިގުނަލްތަކެއް ދަތުރު ކުރެއެވެ. ކޮންމެ ފިކުރަކަށްވެސް އެއަށް ލިބިގެންވާ ޖިސްމާނީ ސިފަތަކެއް ހުންނަ ކަމުގައި ސައިންސްވެރިން ބުނެއެވެ. އަދި އެފިކުރުތަކުން ހަށިގަނޑުގެ ކޮންމެ ސެލްއަކަށް އަސަރު ފޯރުވައެވެ. ދިރާސާތަކުން ދައްކާގޮތުގައި، އިންސާނާގެ ފިކުރަތަކުގެ ޖިސްމާނީ އަސަރު، އޭނާގެ ހަށިގަނޑަށް ކުރެއެވެ. ޒަމާނީ ވަސީލަތްތަކުގެ ތެރެއިން، "ލައި ޑިޓެކްޓާ ޓެސްޓް" އަކީ އޭގެ ހެއްކެއް ކަމުގައި އެފަރާތްތަކުން ބުނެއެވެ. އެ ޓެސްޓްތަކުން ދައްކާ ގޮތުގައި، އިންސާނާގެ ފިކުރުތަކުގެ ސަބަބުން ލޭގެ ޕުރެޝަރަށް އަންނަ ބަދަލުތަކާއި، ހަށިގަނޑުގެ މަސްތަކަށް ބާރުކުރާ ވަރާއި، ހަށިގަނޑުގެ ފިނިހޫނުމިން ބަދަލުވާ މިންވަރާއި، ނޭވާލާ މިންވަރާއި، އަދި ހިތުގެ ވިންދު ހުންނަވަރުވެސް ބަދަލުވެއެވެ. އަދި ބައެއް މީހުންގެ އަތް ދާހިއްލާ މިންވަރުވެސް އިތުރުވެއެވެ. މިއީ އިންސާނާ ކުރާ ފިކުރުތަކުގެ އަސަރު ހަށިގަނޑުން ފެންނަކަމުގެ ހެކިތަކެވެ.\nފިކުރެއް ނުވަތަ ވިސްނުމެއް ސިކުނޑިއަށް ވެރިވާ ކޮންމެ ފަހަރަކު، ސިކުޑިން ޚާއްޞަ ކެމިކަލްތަކެއް އުފައްދައެވެ. އެ ވިސްނުމަކީ ހިތާމެވެރި، ނުތަނަވަސް ނުވަތަ ރުޅިވެރި ވިސްނުމެއް ކަމުގައިވާނަމަ، ސިކުނޑިން އުފަދަނީ ނެގެޓިވް ކެމިކަލްތަކެކެވެ. އަދި ހަށިގަނޑަށް އެ ކެމިކަލްތަކުގެ އަސަރު ސަލްބީ (ނެގެޓިވް) ގޮތެއްގައި ކުރެއެވެ. ސިކުޑިއަށް ވެރިވާ ސަލްބީ ފިކުރުތައް، މިސާލަކަށް ހިތާމަވެރި ފިކުރުތަކާއި، ހިތްދަތިކަމާއި، ބިރުވެރިކަމާއި، ކަންބޮޑުވުމާއި، ކުއްވެރިވުމުގެ އިހުސާސް (ގިލްޓް) އާއި، ލަދުވެތިކަން (ޝޭމް) އާއި ނުކުރެވި ވާކަންކަމާމެދު ކަންބޮޑުވުން (ރިގްރެޓް) ފަދަ އިހުސާސްތައް ކުރެވޭހިނދު، ގައިގެ މަސްތަކުން ޙަޤީޤަތުގައިވެސް ބާރުދައްވެ، ވަރުދޫވެއެވެ. އަދި ކަންބޮޑުވާ މިންވަރު، ނުވަތަ ސްޓްރެސް ލެވަލް އިތުރުވެއެވެ. މީހާގެ މިޒާޖަށާއި، ހަށިގަނޑުގެ ޠަބީޢަތަށާއި ހޯމޯންތަކަށްވެސް ބަދަލުތަކެއް އާދެއެވެ. އަދި މިކަމުގެ ސަބަބުން އެތެރެހަށީގެ ގުނަވަންތަކަށްވެސް އަސަރު ކުރުވައި، ހަޖަމު ކުރުމުގެ ނިޒާމާއި އެނޫން ކަންކަމަށްވެސް ބަދަލުތަކެއް އާދެއެވެ.\nއުފާވެރި އިހުސާސްތައްވެސް ހަމަ މިފަދައެވެ. އުފާވެރިކަން ގެނެސްދޭ ފިކުރެއް ސިކުނޑިއަށް ވެރިވާހިނދު، އެއީ ފަތިހުގެ ފިނީގެ ތެރެއިން އައިސް ގައިގާ ބީހިލާ އިރުގެ ހިތްގައިމު ދޯދިތައްކެއްގެ އިހުސާސްއެއް ފަދައެވެ. އުފާވެރި ޚިޔާލެއް އަންނަހިނދު، ސިކުޑީގައި ނިޔުރޯ ޕެޕްޓައިޑްސް އޭ ކިޔުނު ކެމިކަލްތަކެއް އުފައްދައެވެ. އެ ކެމިކަލްތަކުގެ ނަތީޖާއަކީ ހަށިގަނޑަށް ހަމަޖެހޭ އިހުސާސެއް ގެނެސްދީ، ސިކުޑީގެ އެންމެ އެތެރޭގެ ހޫނުމިން ހަމަޖައްސައިލަދިނުމެއެވެ. އުފާވެރި ޚިޔާލާއެކުގައި އެންޑޯފިން ހޯމޯނު ނުވަތަ އުފާވެރިކަން ގެނެސްދޭ ހޯމޯނު އެފައްދައެވެ. އަދި މި ހޯމޯންގެ ސަބަބުން ހަމަޖެހުން ގެނުވައެވައެވެ. އަދި މީހާ ތާޒާކޮށްދީ ހިއްސުތައް ހޭލައްވާލަދެއެވެ.\nފަހި ވިސްނުމުގެ ސަބަބުން، ލިބޭ ހިތްހަމަޖެހުމާއި، ކުރެވޭ އުފާވެރި އިހުސާސް އިތުރުކޮށްދެއެވެ. އަދި ހަށިގަނޑަށް ލިބޭ ކެކުޅުންތަކާއި ވޭން މަދުކޮށްދެއެވެ. މީގެ ނަތީޖާއެއްގެ ގޮތުގައި، ނަފްސުގެ އިތުބާރު ބޮޑުވެ، ކަންކަމާމެދު އީޖާބީ ގޮތަކަށް ދެކެވުން އިތުރުވެ، ކަންކަންމުގައި ކުރިޔަށް ދިޔުމުގެ ރޫޙު އާލާކޮށްދެއެވެ. ކުރާ ފިކުރުތަކުން ތިބާއަށް ފަހި، އީޖާބީ އިހުސާސްތަކެއް ނުވަތަ ސަލްބީ، ނުސިޔާނު އިހުސާސްތަކެއް ގެނުވައެވެ. ނަތީޖާއެއްގެ ގޮތުން، އެފިކުރުތަކާ އެއް ޒާތަކަށް މިޒާޖާއި މޫޑުވެސް ބަދަލުކޮށްލައެވެ.\nފަހި ވިސްނުމުގެ މުހިންމުކަމަކީ ވަރަށް ގިނަ ބަޔަކު ގަބޫލުކުރާ ކަމަކެވެ. އަދި ފަހި ވިސްނުމަކަށް ތިމާގެ ވިސްނުން ބައްޓަން ކުރުމަށް ކުރެވިދާނެ، އެތައް ކަމެއް އެބަހުއްޓެވެ. އޭގެ ތެރެއިން ބައެއް ކަންކަމާއި، އަދި އެކަންކަމާމެދު މާތް ވެގެންވާ އިސްލާމް ދީނުގައި އަންގައިވާފައިވާ އިރުޝާދުތަކުގެ މައްޗަށް ބަލާއިލާނަމެވެ.\nހެޔޮ ވިސްނުމަކާއެކު ދުވަސް ފެށުން\nތިބާގެ ދުވަސް ފެށުމުގައި ހުންނަ މިޒާޖަކީ، އެދުވަހުގެ ބާކީ އޮތް ވަގުތުތަކުގައި ތިބާ ކުރާ ކަންކަމަށް އަސަރު ކުރުވާ ކަމެކެވެ. ލަހުން ހޭލެވުމާއި، ހޭލެވޭއިރުވެސް ކަންބޮޑުވެފައި ހުރުމާއި، އެއްވެސް ކަމެއް ކުރަން ބޭނުންނުވުމުގެ އިހުސާސްތައް ކުރެވުމަކީ ބައެއް މީހުން ތަހައްމަލުކުރާ ކަމެކެވެ. މިފަދަ ޚިޔާލާތުގެ ސަބަބުން މިޒާޖަށް އަސަރުކުރެއެވެ. އަދި އޭގެ އަސަރު ހަށިގަނޑުގައި ހިނގަންފެށުމުން، އެދުވަހު ކުރަންޖެހޭ ކޮންމެ ކަމެއްގައިވެސް ފޫހިކަމާއި، ނުރުހުމާއި، ކުރާހިތް ނުވުންފަދަ ނުރަނގަޅު އިހުސާސްތަކެއް އެކުވެއެވެ. މިކަން ހައްލު ކުރުމަށް ފަހި ވިސްނުމަކުން ދުވަސް ފެށުން މުހިންމެވެ.\nފަތިހު ހޭލުމަކީވެސް އޭގެ ޒާތުގައި ތާޒާކަމާއި އާރޯކަން ގެނެސްދޭ ކަމެކެވެ. މުސްލިމެއްގެ ދުވަހުގެ ފެށުމަކީ ފަތިސްނަމާދެވެ. ފަތިސްނަމާދަށް ހޭލައި، ވުޟޫކޮށްލައި، ނަމާދުކޮށް އަދި ފަތިހުގެ އެ ބަރަކާތްތެރި ވަގުތުގައި މާތް ﷲ ހަނދުމަކޮށް ޒިކުރުކޮށް ދުޢާކުރުމީ، ތިމާގެ ދުވަހުގެ ފެށުން ހެޔޮ ގޮތުގައި ފެއްޓުމަށް އޮތް އެންމެ ރަނގަޅު ގޮތެވެ. ހެނދުނާ ހަވީރުގެ ދުޢާތަކުގައިވަނީ މިމާނައިގައިވާ ދުޢާތަކެވެ. ދުވަސް ފެށޭހިނދު ކިޔުމަށް ސުންނަތްވެގެންވާ ދުޢާތަކުގައި ހިމެނެނީ، މާތް ﷲ ގެ އެއްކައުވަންތަކަމަށް އިޤުރާރުވުމާއި، އެދުވަހުގައި ބަރަކާތް ލެއްވުމާއި، ދުޅަހެޔޮ ޞިއްޙަތެއް ދެއްވުން އެދިކުރާ ދުޢާތަކެވެ.\nމީގެ އިދިކޮޅަކީ ދުވާލުގެ ހޫނުކަން ބިންމަޗަށް ވެރިވަންދެން ނިދަން އޮތުމެވެ. މިއީ ތިމާ ކަންނެތް ކުރުވައި، މަސައްކަތަށް ފޫހިކުރުވާ ކަމެކެވެ. ފަތިސް ނަމާދަށް ނުހޭލައި ނިދަން އޮންނަ މީހާއަކީ އޭނާގެ ކަންފަތަށް ޝައިޠާނާ ކުޑަކަމު ގޮސްފައިވާ މީހެއްކަމުގައި ޙަދީޘްތަކުގައި ވާރިދުވެފައިވެއެވެ. އަދި ރޭ އަޅުކަމާއި ފަތިސް ނަމާދަށް ތެދުވިޔަ ނުދިނުމަށްޓަކައި ޝައިޠާނާ ގަދައަޅައި މަސައްކަތް ކުރެއެވެ.\nޞަޙީޙުލް ބުޚާރީ އާއި ޞަޙީޙު މުސްލިމުގައި ރިވާވެގެންވާ ޙަދީޘްފުޅެއްގައިވެއެވެ. "يَعْقِدُ الشَّيطَانُ عَلَى قَافِيَةِ رَأسِ أحَدِكُمْ، إِذَا هُوَ نَامَ، ثَلاَثَ عُقَدٍ، يَضْرِبُ عَلَى كُلِّ عُقْدَةٍ: عَلَيْكَ لَيْلٌ طَويلٌ فَارْقُدْ، فَإن اسْتَيقَظَ، فَذَكَرَ اللهَ تَعَالَى انحَلَّتْ عُقْدَةٌ، فَإنْ تَوَضّأ، انْحَلّتْ عُقدَةٌ، فَإنْ صَلَّى، انْحَلَّتْ عُقَدُهُ كُلُّهَا، فَأصْبَحَ نَشِيطًا طَيِّبَ النَّفْسِ، وَإلاَّ أصْبحَ خَبيثَ النَّفْسِ كَسْلاَنَ" މާނައި: "ތިޔަބައިމީހުންކުރެ ހަމަ ކޮންމެ މީހަކުމެ ނިދާން އޮށޯންނަ ހިނދު، ޝައިޠާނާ އައިސް، އޭނާގެ ފުށްކިބައިގައި ތިން ގޮށް ޖަހައެވެ. އެއިން ކޮންމެ ގޮށަކަށް، އެކަލޭގެ ކިޔެވެލިކިޔަވައެވެ. (ބުނެއެވެ.) ތިބާއަށް ދިގު ރޭގަނޑެއް ލިބިގެންވެއެވެ. އަރާމުކޮށް ނިދައިލާށެވެ! ފަހެ، އޭނާ ހޭލައިގެން ތެދުވެ، ﷲ ތަޢާލާ ހަނދުމަކޮށް، އެކަލާނގެ ޒިކުރުކޮށްފިނަމަ، އެއިން އެއް ގޮށް މޮހިދެއެވެ. ފަހެ، އޭނާ ވުޟޫކޮށްފިނަމަ، އަނެއް ގޮށް މޮހިދެއެވެ. އޭނާ ނަމާދުކޮށްފިނަމަ، އެކަލޭގެ ޖަހައިފައިވާ ހުރިހައި ގޮށެއް މޮހިދެއެވެ. އެހިނދު، އޭނާ ފަތިސްނަމާދު ކުރާހުށީ، މުރާލިކަމާއެކު ހިތްހަމަޖެހިގެންވާ ޙާލުގައެވެ. އެހެން ނޫންނަމަ، އޭނާ ފަތިސްނަމާދު ކުރާހުށީ، ކަންނެތްކަމާއި، ހިތް ނުތަނަވަސްކަމާ އެކުގައެވެ."\nވީމާ، ކަންނެތްކަން ފިލުވައިލައި، ފަހި ވިސްނުމަކާއެކު ދުވަސް ފެށުމަށް އޮތް އެންމެ މުހިންމު، އަދި އެންމެ ހެޔޮ ވަސީލަތަކީ، ފަތިސް ނަމާދުކުރުމާއި، ނަމާދަށްފަހު ދުޢާކޮށް ޒިކުރު ކުރުމުގައި ވަގުތުކޮޅެއް ހޭދަކޮށްލުމެވެ.\nކޮންމެ ކަމެއްގައިވެސް އޮތް ހެވާމެދު ވިސްނުން\nދިރިއުޅުމުގެ ކޮންމެ ދުވަހަކުވެސް ނުތަނަވަސްކަމާއި ކުރިމަތިލާން ޖެހެއެވެ. އަދި ކުރިމަތިވާ އެތަކެއް ހުރަސްތައް ގިރާކުރަންޖެއެވެ. މިފަދަ ކޮންމެ ނުތަނަވަސް ކަމަކާ ކުރިމަތިލާހިނދު، އެކަމުގައި އޮތް ފައިދާއާމެދު ވިސްނާށެވެ. އެ ކަމުގައި އޮތް ފައިދާ ނުވަތަ މަންފާއަކީ ކިތަންމެ ކުޑަ ކަމެއްކަމުގައިޔަސްމެއެވެ. މިސާލަކަށް ދުއްވާތަކެތީ ގިނަވެ، އުޅަނދުތަކުގެ ތެރޭގައި މަޑުޖެހެންޖެހޭހިނދު، އެވަގުތުކޮޅުގެ ބޭނުން އެންމެ ހެޔޮ ގޮތުގައި ހިފިދާނޭ ގޮތްތަކާމެދު ވިސްނާށެވެ. އެވަގުތު ކޮޅަކީ، ތިމާ އަޑުއަހަމުންދިޔަ އޯޑިޔޯ ޕުރޮގުރާމް ނުވަތަ ދަރުސް އަޑުއަހައިލަން ލިބޭ ވަގުތުކޮޅެއްކަމުގައި ދެކޭށެވެ. ނޫނީ ނިކިއިވާ ޒިކުރުތައް ކިޔައިލަން ލިބޭ ފުރުސަތެއްކަމުގައި ހަދާށެވެ.\nއިސްލާމީ ނަޒަރަކުން ބަލާއިރު، ތިމާ ހިތް ރުހޭ ކަންކަމަކީ ތިމާއަށް އޮތް އެންމެ ހެޔޮ ގޮތްކަމުގައި ނުވެދާނޭކަން ވަނީ އަންގަވާފައެވެ. މާތް ﷲ ވަޙީކުރައްވާފައިވެއެވެ. "وَعَسَى أَن تَكْرَهُواْ شَيْئاً وَهُوَ خَيْرٌ لَّكُمْ وَعَسَى أَن تُحِبُّواْ شَيْئاً وَهُوَ شَرٌّ لَّكُمْ وَاللّهُ يَعْلَمُ وَأَنتُمْ لاَ تَعْلَمُونَ" (البقرة 216) މާނައީ: "އަދި ތިޔަބައިމީހުން ނުރުހޭ ކަމެއް އެއީ ތިޔަބައިމީހުންނަށް ލާބަހުރި ކަމަކަށް ވެދާނެތެވެ. އަދި ތިޔަބައިމީހުން ރުހޭ ކަމެއް، އެއީ ތިޔަބައިމީހުންނަށް ގެއްލުންހުރި ކަމަކަށް ވެދާނެތެވެ. އަދި ﷲ ހުރިހާ ކަމެއްމެ ދެނެވޮޑިގެންވެއެވެ. ތިޔަބައިމީހުންނަކަށް ނޭނގެއެވެ."\nދަތި ޙާލަތުގައި އޮތް އުފާވެރި ކަން ދެނެގަތުން\nއެންމެ ކަންބޮޑުވާ، ނުވަތަ ނުތަނަވަސްކަން އިހުސާސްވާ ދަނޑިވަޅުތަކުގައިވެސް، ކުރިމަތިވާ ކަންކަމުގެ ތެރެއިންވެސް އުފާވެރިކަން ގެނެސްދޭ ކަމެއް އޮތްތޯބަލައި އެކަމަކާމެދު ވިސްނައިލާށެވެ. މިދުނިޔޭގައި ހިނގާ އެއްވެސް ކަމަކީ ދެމިގެން ދާކަމެއް ނޫންކަން ދަންނާށެވެ. ކޮންމެ ހިތާމައެއް ފިލައިގޮސް އެނޫން ދުވަސްތަކެއް އަންނާނޭކަން ހަނދާންކުރާށެވެ. ދުނިޔެ ދުވަނީ ތޮށަލި ދުޅައަށެވެ. އަޑިގަނޑަކަށްފަހު އުސްގަނޑެއް އަންނާނެތެވެ. އަދި ކިއެއްތަ! ދަތި އުނދަގޫ ދުވަސްތަކަކަށްފަހު ލުއިފަސޭހަ ދުސްވަތައް ދެގުނައަށް އިތުރުކޮށްދެއްވާ ކަމުގައި ކީރިތި ޤުރްއާނުގައިވަނީ އަންގަވާފައެވެ.\nއަލްއިމާމުއް ޝާފިޢީ ރަޙިމަހު ﷲ ގެ ޅެންބައިތުތަކެއްގެ މާނައިގައިވެއެވެ. "ދުވަސްތަކުގައި ހިނގާ ކަންކަން، ހިނގައިދިޔުމަށް ދޫކޮށްލާށެވެ. އަދި މާތް ﷲ ގެ ނިޔާފުޅާމެދު ތިބާ ހިތްހެޔޮ ކޮށްލާށެވެ. ރޭގަނޑެއްގައި ކުރިމަތިވާ ހިތާމައަކާމެދު މާބޮޑަށް ކަންބޮޑު ނުވާށެވެ. ދުނިޔޭގައި ކުރިމަތިވާ ކަންކަމަކީ އަބަދަށް ދެމިއޮންނަ ކަމެއް ނޫނެވެ. ކުރިމަތިވާ ދަތި އުނދަގޫތަކުގައި ހިތްވަރާއެކު ކުރިމަތިލާށެވެ. އަދި ވަފާތެރިކަމާއި މާފުކުރުމުގެ ސިފައިން ސިފަ ލިބިގަންނާށެވެ. އަދި ތިބާގެ ޢައިބުތައް ކިތަންމެ ގިނަކަމަކު، އެ ޢައިބުތައް ފޮރުވަން އެދޭނަމަ، ދީލަތި މީހެއްކަމުގައި ވާށެވެ. ތިބާގެ ލަސްވުމަކީ މާތް ﷲ ތިބާއަށް ލައްވާފައިވާ ރިޒުޤު އުނިވާ ކަމެއް ނޫނެވެ. އަދި ކިތަންމެ ބުރައެއް އުފުލިޔަސް މާތް ﷲ ލިޔުއްވާފައިވާ ރިޒުޤަށްވުރެ އިތުރަކަށް ނުލިބޭނޭކަންވެސް ދަންނާށެވެ! އެއްވެސް ހިތާމައެއް އަދި އުފަލެއްވެސް ތާ އަބަދަށް ދެމިގެން ނުވެއެވެ. އަދި ފާގަތިކަމެއް ތަނަވަސްކަމެއްވެސް، އަދި ވޭނާ ކެކުޅުންތަކެއްވެސް އަބަދަކަށް ދެމިގެން ނުވެއެވެ. ތިބާއަށް ހިތުގެ ފުދުންތެރިކަން ލިބިފައިވާނަމަ، ތިބާއާއި ދުނިޔޭގެ މިލްކުވެރިކަން ލިބިފައިވާ މީހަކާވެސް ހަމަހަމަވެގެން ވެއެވެ. އަޖަލު އައިސް ޖެހިފައިވާނަމަ، އެއިން ސަލާމަތްކަން ދޭނޭ ބިމެއް ނުވަތަ ހިޔާވަހިކަން ދޭނޭ އުޑެއް ނުވެއެވެ. މާތް ﷲ ލައްވާފައިވާ ބިން ތަނަވަސް ވެގެންވެއެވެ. ނަމަވެސް އެއިލާހުގެ މިންވަރުފުޅު އައިސް ޖެހޭހިނދު އެކަމުން ރެކެވޭނޭ އެއްވެސް މަގެއް ނުވެއެވެ. ދުވަސްތަކުގެ ތެރެއިން ދަތި ދުވަސްތައް އައިސް ގޮސްވެ ދިޔުމަށް ދޫކޮށްލާށެވެ. އެހެނީ މަރުން ސަލާމަތްކޮށްދޭނޭ އެއްވެސް ބޭސްފަރުވާއެއް ނުވެއެވެ."\nމިއީ ދިގުޅެއްމެގެ ޚުލާޞާ ތަރުޖަމާއެކެވެ. މިޅެންބައިތުތަކުގައިވަނީ ދުނިޔޭގެ ޙަޤީޤަތްތަކާއި ކަންހިނގާ ގޮތް ވަރަށް ބަލާޣާތްތެރިކަމާއެކު ބަޔާންކޮށްދެއްވާފައެވެ. އަދި ދުނިޔޭގެ އެއްވެސްކަމަކީ އަބަދަށް ދެމިގެންދާ ކަމެއް ކަމުގައި ނުވާކަމަށްޓަކައި، އެކަންކަމާ ކަންބޮޑު ނުވާންވީ ކީއްވެގެންކަން މިޅެމުގައި ވަނީ ވަރަށް ރަނގަޅަށް ޝަރަޙަ ކޮށްދެއްވާފައެވެ.\nނާކާމިޔާބީ ތަކުން ފިލާވަޅު ލިބިގަތުން\nމާތްވެގެންވާ އިސްލާމް ދީނުގައި މިކަން އޮތްގޮތާމެދު ވިސްނައިލާހިނދު ފާހަގަކޮށްލުން މުހިންމު އެތައް ކަމެއް އެބަހުއްޓެވެ.\nއޭގެ ތެރެއިން އެއްކަމަކީ އަންނަނިވި ޙަދީޘްފުޅުގައިވާ އިރުޝާދެވެ. "كُلُّ بَنِي آدَمَ خَطَّاءٌ، وَخَيْرُ الْخَطَّائِينَ التَّوَّابُونَ" رواه ابن ماجه މާނައީ: "ކޮންމެ އާދަމުގެ ދަރިޔަކީ ކުށް ކުރެވޭނޭ މީހެކެވެ. އަދި ކުށް ކުރެވޭ މީހުންގެ ތެރެއިން އެންމެ ހެޔޮ ބަޔަކީ ގިނަގިނައިން ތައުބާވާ މީހުންނެވެ."\nފަހި ވިސްނުމުގެ އެކުވެރިން ހޯދުން\nތިބާގެ ވަށައިގެންވާ މީހުންނަކީ ފަހި ވިސްނުމުގެ އަހުލުވެރިންތަކެއްނަމަ، ތިބާއަށް މުޅީންވެސް އިވޭނީ، ކަންކަމުގައި އޮތް ރަނޅު ގޮތާމެދު ދެކެވޭ ވާހަކައެވެ. ތިބާޔަށް ފެންނާނީ ކޮންމެ ކަމެއްގެވެސް ނަފާކުރަނިވި ބައެވެ. އަދި ތިބާއަށް އަބަދުވެސް ލިބޭނީ ކަމެއްގައި ކުރިޔަށް ދިޔުމުގެ ހިތްވަރެވެ. އެމީހުންގެ ފަހި ވިސްނުން ތިބާގެ ކިބައިގައި ހެޔޮ އަސަރުތަކެއް އަށަގަންނުވާނެއެވެ. އޭގެ ސަބަބުން ތިބާއަކީ އެފަދަ ފަހި ވިސްނުމަކުން ވިސްނާ މީހެއްކަމުގައި ހަދައިދޭނެއެވެ. ފަހި ވިސްނުމުގެ ބައިވެރިންތަކެއް ހޯދުމަކީ ފަސޭހަ ކަމެއްކަމުގައި ނުވެދާނެއެވެ. ނަމަވެސް ފަހި ވިސްނުމާއި އިދިކޮޅު، ސަލްބީ (ނެގެޓިވް) ވިސްނުންތަކުގެ މީހުންނާ ދުރުހެލިވާން ތިބާއަށް މަސައްކަތް ކުރެވިދާނެއެވެ.\nހެޔޮ އެކުންވެރިން ހޯދުމަށް ކީރިތި ރަސޫލާ صلى الله عليه وسلم ވަނީ ބާރު އަޅުއްވާފައެވެ. އަދި ހެޔޮ އެކުވެރިއެއްގެ މިސާލު ޖައްސަވާފައިވަނީ ސެންޓު ނުވަތަ ޢަޠަރު ވިއްކާ މީހެއްގެ މިސާލުންނެވެ. އެފަދަ އެކުވެރިއެއްގެ ކިބައިން ތިބާއަށް މީރުވަސް ލިބި ލިބި ހުރެއެވެ.\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. "إِنَّما مثَلُ الجلِيس الصَّالِحِ وَجَلِيسِ السُّوءِ: كَحَامِلِ المِسْكِ، وَنَافِخِ الْكِيرِ، فَحامِلُ المِسْكِ إِمَّا أَنْ يُحْذِيَكَ، وَإِمَّا أَنْ تَبْتَاعَ مِنْهُ، وَإِمَّا أَنْ تَجِدَ مِنْهُ ريحًا طيِّبةً، ونَافِخُ الكِيرِ إِمَّا أَن يَحْرِقَ ثِيابَكَ، وإمَّا أَنْ تَجِدَ مِنْهُ رِيحًا مُنْتِنَةً" متفقٌ عَلَيهِ. މާނައީ: "ހަމަކަށަވަރުން، ޞާލިޙު ރަނގަޅު ރަޙުމަތްތެރިޔަކާއި، ނުބައި ނުލަފާ ރަޙުމަތްތެރިޔެއްގެ މިސާލަކީ، މީރުވަސްދުވާ މިސްކު ޢަތަރު ވިއްކާ މީހަކާއި، ގިރުބާއިން އަލިފާން ރޯކުރާ މީހެއްގެ މިސާލެވެ. ފަހެ، މީރުވަސްދުވާ އެއްޗެއް ވިއްކާ މީހާ ދަންނައެވެ! އެހެންޏާ އެއިން އެތިކޮޅެއް އެނާ ތިބާއަށް ހަދިޔާކޮށްފާނެތެވެ. ނޫނީ (އެންމެ ކުޑަމިނުން އޭނާއާ އެކުގައި އުޅޭކަމަށްޓަކައި) ތިބާއަށް އޭގެ މީރުވަސް ދުވާހުއްޓެވެ. އަދި ގިރުނބާއިން އަލިފާން ރޯކުރާ މީހާ ދަންނައެވެ! އެހެންޏާ އޭގެ ކަންޏަކުން އޭނާ ތިބާގެ ހެދުން ވިރުވައިލާ ހުއްޓެވެ. ނޫނީ އޭގެ ނުބައި ވަސް ތިބާއަށް ދުވާހުއްޓެވެ."\nހެޔޮ އެކުވެރިއެއްގެ ސަބަބުން، އޭނާގެ ހެޔޮ ކަމުގައި ތިބާއަށް ބައިވެރިވުމުގެ ފުރުސަތު ތަނަވަސްވެގެން ދެއެވެ. އޭނާގެ ހެޔޮ ކަމުގައި ޢަމަލީގޮތުން ބައިވެރި ނުވެވޭނަމަވެސް، ހެޔޮ ކަމުގެ ތެރޭގައި އުޅެވޭނަމަ އެކަންކަމަށް ހިތް ލެނބި، އެކަންކަން ކުރުމުގެ ވިސްނުން އަންނަ ހުއްޓެވެ. ނުރަނގަޅު އެކުވެރިންނާއެކުވެ އުޅުމުގެ ނުބައި ނަތީޖާވެސް ހަމަ މިފަދައެވެ.\nޙަޔާތުގައި މިހިސާބަށް ދަތުރުކުރެވިފައިވަނީ ގިނަ ގުނަ ގުރުބާނީ ތަކާއެކުގައެވެ. ތިބާގެ ހަޔާތުގައި ހިނގާފައިވާ އުފާވެރި ކަންކަމާމެދު ވިސްނައި ފިކުރު ކުރާށެވެ. އަދި ތިބާއަށް ދެއްވާފައިވާ ނިޢުމަތްތަކަށް ޝުކުރު ކުރާށެވެ. މާތް ﷲ ވަޙީކުރައްވާފައިވެއެވެ. "وَأَمَّا بِنِعْمَةِ رَبِّكَ فَحَدِّثْ" (الضحى 11) މާނައީ: "އަދި ދަންނާށެވެ! ކަލޭގެފާނުގެ ވެރި ރަސްކަލާނގެ ކަލޭގެފާނަށް ދެއްވި ގިނަގުނަ ނިޢުމަތްތަކުގެ ވާހަކައިން، ކަލޭގެފާނު ވާހަކަ ދައްކަވައި އުޅުއްވާށެވެ!"\nމާތް ﷲ އަހަރެމެންނަށްޓަކައި ލައްވާފައިވާފައި ނިޢުމަތްތައް ގުނާ ޢަދަދު ނުކުރެވޭހައި ގިނައެވެ. ނަމަވެސް އެ ނިޢްމަތްތަކާމެދު ފަހި ވިސްނުމެއް ނުގެންގުޅޭނަމަ އަބަދުވެސް ފެންނާނީ ތިބާއަށް ލިބިފައިނުވާ ކަންކަމެވެ. ތިބާއަށް ޙާޞިލު ނުކުރެވުނު ލަނޑުދަނޑިތަކެވެ. ތިބާއެދޭ ކަންކަމަށް އެޅިފައިހުރި ހުރަސްތަކެވެ. މިފަދަ ފިކުރުތަކުން އެއްކިބާވާނޭ ގޮތްވެސް މާތްވެގެންވާ އިސްލާމް ދީނުގައިވަނީ ބަޔާންކޮށްދެއްވާފައެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. "انْظُرُوا إِلَى مَنْ هُو أَسفَل مِنْكُمْ وَلا تَنْظُرُوا إِلَى مَنْ هُوَ فَوقَكُم؛ فهُوَ أَجْدَرُ أَن لا تَزْدَرُوا نعمةَ اللَّه عَلَيْكُمْ" متفقٌ عَلَيْهِ މާނައީ: "ތިޔަބައިމީހުން އަބަދުވެސް ތިމާއަށްވުރެ ދަސް ފެންވަރުގެ މީހުންގެ އުޅުމަށް ބަލާށެވެ! އަދި ތިޔބައިމީހުންނަށްވުރެ ތަނަވަސް ހާލުގައިވާ މީހުންގެ އުޅުމަށް ނުބަލާށެވެ! އެހެނީ، އެއީ ﷲ ގެ ނިޢުމަތަށް ނިކަމެތިކޮށް ހިތުމުގެ ސުންޕާކަމުން ތިޔބައިމީހުން ސަލާތްވުން ގާތްގޮތެކެވެ."\nއިންސާނާގެ ވިސްނުމަކީ އޭނާގެ ޢަމަލުތަކުގެ އަސާސެވެ. ހެޔޮ ވިސްނުމަކުން ވިސްނާ މީހަކަށް އިތުރު ހެޔޮ ގޮތްތައް މެދުވެރިކޮށްދެއްވައެވެ. އެހެނީ މާތް ﷲ އަށް ޝުކުރުވެރިވާ މީހުންނަށް ނިޢުމަތްތައް އިތުރުކޮށްދެއްވާނޭ ކަމުގައި މާތް ﷲ ވަނީ ވަޢުދުވެވޮޑިގެންފައެވެ.\nއަރުޝީފަށް ނެގީ 07/08/2020 17:07\nއެންމެފަހުން އަޕްޑޭޓްކުރީ 07/08/2020 17:07\nއެސްއެމްއީ ލޯނު ފަސްކޮށްދޭން އެދި ހުށަހަޅަށް އިތުރު މުއްދަތެއް\nލަމްޔާ އަބްދުﷲ 1 މިނެޓު ކުރިން\nއުފާވެރި ހަޔާތެއް ލިބޭނީ ދުޅަހެޔޮ ހިތަކާއެކު: މިނިސްޓަރ އަސްލަމް


Thinadhoo gai7dhuvahah curfew hinganee\nތިނަދޫގައި ހަތް ދުވަހަށް ކާފިއު ހިންގަނީ\nގދ. ތިނަދޫ: ކުރިއަށް އޮތް ހަތް ދުވަހަށް އެރަށުގައި ކާފިއު ހިންގަން ނިންމާފައިވޭ\nކޮވިޑް-19 ގެ ހާލަތު ގޯސްވަމުން އަންނާތީ ގދ. ތިނަދޫގައި ހަތް ދުވަހަށް ކާފިއު ހިންގަން ފަށައިފި އެވެ.\nތިނަދޫ ކައުންސިލުން ބުނީ ކޮވިޑްގެ ހާލަތު ރަށުތެރޭގައި ގޯސްވުމާ ގުޅިގެން ރައްކާތެރިވުމުގެ ގޮތުން އިއްޔެ އިން ފެށިގެން ކުރިއަށް އޮތް ހަތް ދުވަހު، ހަތް ގަޑިއިރަށް ކާފިއު ހިންގަން ނިންމާފައިވާ ކަމަށެވެ. އެގޮތުން ރޭގަނޑު 9:00 އިން ފެށިގެން ފަތިހު 4:00 އަށް އެރަށުގައި ކާފިއު ހިންގާނެ އެވެ.\nއެ މުއްދަތުގައި ކާފިއު ހިންގާ ގަޑީގައި ބޭރަށް ނިކުމެވޭނީ ޒަރޫރީ ބޭނުންތަކަށް، ފުލުހުން ދޫކުރާ ޕޮލިސް ޕާމިޓާ އެކީ ކަމަށް ވެސް ކައުންސިލުން ބުނެ އެވެ.\nއިތުރަށް އެރަށުގައި އަޅާފައިވާ ފިޔަވަޅުތަކުގެ ތެރޭގައި، ތިން މީހުންނަށް ވުރެ ގިނަ މީހުން އެއްވެ ނޫޅުމާއި، ކުޅިވަރު ހަރަކާތްތަކާއި، ކަސްރަތު ހަރަކާތްތައް ހިންގުން ވަނީ ކުރިއަށް އޮތް ހަތް ދުވަހަށް މަނާކޮށްފަ އެވެ.\nބޮޑު އާބާދީއެއް އޮންނަ ތިނަދޫގެ އަބްދުއް ސަމަދު މެމޯރިއަލް ހޮސްޕިޓަލުގެ އެންމެ ފަހުގެ ތަފާސް ހިސާބުތައް ދައްކާ ގޮތުގައި، އެރަށުގައި 161 އެކްޓިވް ކޭސް އެބަ އުޅެ އެވެ. އިއްޔެ ވަނީ އަލަށް 48 މީހަކު ކޮވިޑަށް ޕޮޒިޓިވް ވެފަ އެވެ. ހާލަތު ގޯސްވުމާ ގުޅިގެން ތިނަދޫ އޮތީ އެޗްޕީއޭގެ ބަންދުގަ އެވެ.\nގދ. ތިނަދޫ އެޗްޕީއޭ ކޮވިޑް-19\nރާއްޖޭގެ ކޮވިޑް މަރު 290 އަށް\nކޮވިޑްގައި ތިނަދޫން މަރެއް\nކޮވިޑްގައި ކުޑަކުއްޖަކު މަރުވެއްޖެ


BREAKING: Maavashu Ge Jumula Natheejaa Ah Vaki Gotheh Adhi Nuninmaa, Mashvaraa Kuranee! - Vaguthu\n7 މަސް ކުރިން ( މެއި 2, 2021 )\nލ. މާވަށު ކައުންސިލްގެ ރައީސްގެ ވޯޓުގެ ޖުމުލަ ނަތީޖާ ކަނޑައެޅުމުގައި އަދި ވަކި ގޮތެއް ނުނިންމާ ކަމަށާއި އިލެކްޝަންސް ކޮމިޝަން (އީސީ) އިން ގެންދަނީ އެ ކަމުގައި މަޝްވަރާ ކުރައްވަމުން ކަމަށް އެ ކޮމިޝަންގެ ރައީސް އަހްމަދު ޝަރީފް ވިދާޅުވެއްޖެއެވެ.\nމިދިޔަ މަހުގެ 10 ވަނަ ދުވަހު ބޭއްވި ކައުންސިލް އިންތިޚާބުގައި، މާވަށު ކައުންސިލްގެ ރައީސްގެ ވޯޓުގެ ނަތީޖާ ވަނީ ހަމަހަމަވެފައެވެ.\nޕީޕީއެމްގެ ކެންޑިޑޭޓް އަޙްމަދު މޫސާއާއި، އެމްޑީޕީގެ ކެންޑިޑޭޓް އާދަމް ޢަބްދުލް ރަޙްމާނަށް ވެސް ލިބިވަޑައިގަތީ 525 ވޯޓެވެ. މީގެ އިތުރަށް މާވަށުގައި ބަހައްޓާފައި ހުރި ދެ ނަންބަރު ވޯޓު ފޮށްޓަށް މާވަށު ނޫން މީހަކު އެއަށް ވޯޓް ދީފައިވާތީ އީސީއިން ނިންމީ ހަމައެކަނި އެ ވޯޓް ފޮށީގެ ވޯޓް ލުން ދެވަނަ ފަހަރަށް ބޭއްވުމަށެވެ.\nއިއްޔެ ދެވަނަ ބުރުގެ ވޯޓް ލުން ކުރިއަށް ދިޔައިރު، ޕީޕީއެމްގެ ކެންޑިޑޭޓް އަޙްމަދު މޫސާއަށް ލިބިވަޑައިގަތީ 218 ވޯޓެވެ. އެމްޑީޕީގެ ކެންޑިޑޭޓް އާދަމް ޢަބްދުލްރަޙްމާނަށް ލިބިވަޑައިގަތީ 232 ވޯޓެވެ. އޭރުން ޖުމުލަ ނަތީޖާއަކުން ކުރި ލިބެނީ މިހާރު ވެސް މާވަށު ކައުންސިލްގެ ރައީސްގެ މަގާމުގައި ހުންނެވި އަޙްމަދު މުސާއަށެވެ. އެއީ 557 ވޯޓެވެ. އެމްޑީޕީގެ ކެންޑިޑޭޓަށް ލިބިވަޑައިގަންނަވަނީ 531 ވޯޓެވެ.\nއެހެން ނަމަވެސް ކުރިން ނަތީޖާ ހަމަހަަމަވެފައިވާތީ ހަމައެކަނި އިއްޔެ ވޯޓްލީ ފޮށީގެ ނަތީޖާ ނުވަތަ ދެވަނަ ބުރުގެ ނަތީޖާއަކީ ފަހުގެ ނަތީޖާގެ ގޮތުގައި ކަނޑައަޅަން ނިންމާފައިވާ ކަމަށް އިލެކްޝަންސް ކޮމިޝަންގެ ތެރެއިން މައުލޫމާތު ވަނީ ލިބިފައެވެ. އެކަމާ ނުރުހި މާވަށުގައި ރޭގެ ވަގުތެއްގައި ވަނީ މުޒާހަރާ ވެސް ކޮށްފައެވެ.\nމި މައްސަލައާ ގުޅިގެން އިދިކޮޅު ޕީޕީއެމްއާއި ޕީއެންސީގެ ލީޑާޝިޕްގެ ބޭފުޅުން ވަނީ އިލެކްޝަންސް ކޮމިޝަންގެ މެންބަރުންނާ މިއަދު 2:30 ގައި ބައްދަލުކުރައްވައިފައެވެ. އެއަށް ފަހު އިލެކްޝަންސް ކޮމިޝަންގެ މެންބަރުންގެ ބައްދަލު ވުމެއް ފަށައިގެން ކުރިއަށް އެބަ ދެއެވެ.\nއީސީގެ ރައީސް އަހްމަދު ޝަރީފް "ވަގުތު" އަށް ވިދާޅުވީ ޕީޕީއެމްއާއި ޕީއެންސީގެ ކަންބޮޑުވުންތައް ބަލައިގެންފައިވާ ކަމަށެވެ. އަދި މާވަށު ކައުންސިލްގެ ރައީސްގެ ޖުމުލަ ނަތީޖާއާ މެދު އެ ކޮމިޝަނުން އަދި ވަކި ގޮތެއް ނިންމާފައި ނުވާ ކަމަށް އޭނާ ވިދާޅުވިއެވެ. އެކަމާ ގުޅޭ ގޮތުންނާއި އަދިވެސް އެހެން ކަންކަމުގެ މަޝްވަރާއަށް އީސީގެ މެންބަރުންގެ ބައްދަލުވުމެއް ކުރިއަށްދާ ކަމަށް ޝަރީފް ވިދާޅުވިއެވެ.\n"އަދި އަޅުގަނޑުމެން ވަކި ގޮތެއް އޭގަ ނުނިންމަން، އަޅުގަނޑުމެން މި ދަނީ މަޝްވަރާ ކުރަމުން،" ޝަރީފް ވިދާޅުވިއެވެ.\nމާވަށު ކައުންސިލްގެ ރައީސްގެ މަގާމު ދެވަނަ ދައުރަކަށް ދިފާއު ކުރެއްވި އަހްމަދު މޫސާ "ވަގުތު" އާ ވާހަކަ ދައްކަވަމުން ވިދާޅުވީ، ދެވަނަ ބުރުގެ ނަތީޖާ ކަމަށް ބުނެ އީސީގެ ތެރެއިން މައުލޫމާތުތަކެއް ލިބިފައިވާ ކަމަށް އަހްމަދު މޫސާ ވިދާޅުވިއެވެ. މި ގޮތުން ދެ ނަންބަރު ފޮށްޓާ ހަވާލުވެ ހުންނެވި ފަރާތުން ގުޅުއްވައި އެ ގޮތަށް މައުލޫމާތު ދެއްވި ކަމަށް އޭނާ ވިދާޅުވިއެވެ.\n"ގުޅާފަ މި އަންގަނީ، ނަތީޖާގެ ގޮތުގައި ދެން އިއުލާން ކުރާނީ ދެވަނަ ބުރުގެ ނަތީޖާއޭ، އެކަމަކު އަޅުގަނޑުމެންގެ ފަރާތުން މި ފާހަގަކުރާ ނުކުތާއަކީ އެއީ މާވަށު ރައްޔިތުންގެ މުޅި ނިންމުމަކަށް އޭރު ނުވާނެއޭ، ހަމައެކަނި ދެވަނަ ނަންބަރު ފޮށީގެ ވޯޓް ލުން އަލުން ކުރިއަށްދާ ނަމަ، ކުރިން ދެ ނަންބަރު ފޮށި ބާތިލްކޮށްފައޭ އަލުން އޭގެ ވޯޓް މި ލަނީ، އެހެން ވެއްޖެނަމަ އެހެން ފޮށިތަކުގެ ނަތީޖާއާއި މި ނަތީޖާ އެއްކޮށްފައޭ ޖުމުލަ ނަތީޖާ އަންނަނީ،" އަހްމަދު މޫސަގެ ކަންބޮޑުވުން ތަފްސީލް ކޮށްދެއްވިއެވެ.\nއަހްމަދު މޫސަ ވިދާޅުވި ގޮތުގައި، މާވަށު ރައްޔިތުންގެ ފަރާތުން އެހާ ސާފުކޮށް ހާމައަށް ފެންނަ ގޮތަށް ނިންމާފައިވާ ނިންމުމެއް، އެއްވެސް "ތާކުން ތާކު ނުޖެހޭ" އުސޫލެއްގެ މައްޗަށް އީސީއިން ބަދަލު ކުރާނެ ކަމަށް އޭނާ ޤަބޫލެއް ނުކުރައްވައެވެ. ބަދަލުކޮށްފިނަމަ ޑިމޮކްރަޓިކް ހަމަތަކުގެ މަތިން ވޯޓް ލުން ގެންދަން ޖެހޭ ސަބަބެއް ނެތް ކަމަށް އޭނާ ވިދާޅުވިއެވެ.\nއިއްޔެ ބޭއްވި ދެވަނަ ބުރުގެ އިންތިހާބުގެ ނަތީޖާ އިއުލާން ކުރާނެ ވަގުތެއް އަދި އިލެކްޝަންސް ކޮމިޝަނުން އިއުލާނެއް ނުކުރެއެވެ.\nޝަރީފް މުއައްސަސާތަކަށް ނުފޫޒު ފޯރުވަން އުޅޭ ކަމުގެ ތުހުމަތު!\nމެއި 2, 2021 16:07\nމެއި 2, 2021 16:26\nމެއި 2, 2021 17:16\nމަސްވަރަކުރުމެއް ނެއް ރައަޔިތުންނިންމައިފި އެއި ފަހުގެ ނިންމުން\nމެއި 2, 2021 17:24\nއެމްޑީޕީ އެކަކު އިން ރިސޯޓެއްގެ ވޯޓްލާފަ\nއެއީ އެންމެ ފަހިގެ ނަތީޖާއަށް ނިންމާ\nމެއި 2, 2021 17:59\nވޯޓުން ވައްކަންކުރަން ނޫޅޭތި މިފަހަރު ތިޔަހެން ދުލެއްނުކުރާނެކަން އީސީޝަރީފު ދަންނާތި\nމެއި 2, 2021 18:10\nއީސީ ސަރީފު ބޮޑު ވަގު އިސްތިއުފާ\nމެއި 2, 2021 18:26\nހައްހައް ހައްހައް ހައްހައް ހައްހައް..ވަގަފެރެއިތާ..\nމެއި 2, 2021 18:47\nޖުމުލަ ނަތީޖާއަށް އީސީ އިން ގޮތެއް ނިންމާ ކަށް ނުޖެހޭ... އެއޮތީ ނިމިފަަ. ގިނަވޯޓް ލިބުނު މީހާ އެއޮތީ ފެންނަން. އެއީ އަހުމަދު މޫސާ.. ކުރިން ޕްރިންސިޕަލެއް، އަތޮޅުވެރިއެއް، މަޖިލީހު މެންބަރެއް... މިހާރު އީސީގެ ރައީސް، ހިސާބު އެނގޭނެހެން ހީވަނީ....\nމެއި 2, 2021 19:19\nވޯޓްގެ ނަތީޖާެަށް ގޮތް ނިންމަން އެއީ މަޝްވަރާ ކުރަން ޖެހޭވަރުކަމެއްނޫން. އިންތިޚާބެއް ބޭއްވުމުގެ ބޭނުމަކީ އެންމެ ގިނަ މީހުން ރުހޭ މީހަކު ވެރިއަކަށް ބެހެއްޓު\nން. އެހެންވީމާ ދާއިރާއިން އެންމެ ގިނަ ވޯޓް ލިބުނު މީހަކު ނޫނީ ނުހޮވޭނެ.\nމެއި 2, 2021 19:29\n2 ފޮށިން 1 ފޮށްޓަށް ވޯޓުލީމީހުންނަށް ރައީސަކު ހޮވުމުގެ ބާރުދިނުމަކީ ހޭޖެހޭކަމެއްނޫން ތިޔަށްވުރެ މާތާހިރުވީސް ކުރިން ވޯޓުލީ ފޮށިން މޮޅުވިމީހާއަށްވެސް ރައިސްކަން ދޭގޮތަށް އަދި ފަހުން ވޯޓުލީ ފޮށިން މޮޅުވިމީހާއަށްވެސް ރައީސްކަން ދޭގޮތަށް2ރައީސުން ބައިތިއްބިއްޔާ\nމެއި 2, 2021 19:44\nމީއާވައްތަރެއްގެ ވޯޓެއްގުނާ ބައެއް ވޯޓްލާނިމުނީމަ ބަޔަކާމަޝްވަރާކުރާ ގާނޫނެއްއޮވޭތަ ހަވާލުކުރީގުނަން މިމީހުންބޭރުކުރަން ވޯޓެއްނަގާބަލަ ކިތައްވޯޓްތޯލިބެނީ ކުރިމަތިލާއެތައްފަހަރު ފެއެލްވެފަތިބި މީހުން ތިތަނުގަތިބި ރައްޔިތުންބަލާނުގަތްބަޔަކު ވޯޓް ގުނަން މަޖާކަމެއްމީ މިގައުމުގަ ރައްޔިތުން ވޯޓްންނޫނެކޭ ބުނެފަ ތިބިބަޔަކު އީސީގަ ދެންކިހާވަރެއްވާނެ.\nމެއި 2, 2021 19:52\nތި ގޮނޑި އެއްގޮތުން ނުވިއްޔަ އަނެއްގޮތުންވެސް އެމްޑީޕީ އަށް ދިނުން ޝަރީފްގެ ބޭނުމަކީ\nމެއި 2, 2021 21:13\nރައްޔިތުން ގޮތެއް ނިންމީމަ އެގޮތް ކަމުނުގޮސްގެން އީސީން ނިންމަންޖެހޭނެ އެހެންގޮތެއް ނޯންނާނެ..ވޯޓުން ވައް ކަން ކުރަން މަޝްވަރާ ކުރަން ނުޖެހޭ...ރިޔާސީ އިންތިޙާބާ މަޖުލިސް އިންތިޙާބުގެ ވޯޓާމެދު ރައްޔިތުން ކުރަމުންދާ ޝައް ކު ޔަގީންވަނީ އީސީން މަޝްވަރާ ކުރަންޖެހޭ ވާހަ ކަ ބުނީމަ.. ކާ ކާ ކޮންބަޔަ ކާ މަޝްވަރާ ކުރަންޖެހެނީ..\nތިޔަކުނެތް މަޝްވަރާ ކުރަންޖެހޭ ކަމެއް. މައްސަލަ ޖެހުނީ އެއް ދޮށީގައި. އެފޮށީގެ ވޯޓު އަލުން ލާން ނިންމީ. އެހެން އެއްވެސް ފޮށްޓެއްގައި މައްސަލައެއް ނެތް. އެހެންވީމަ ނަތީޖާ ސާފު. ރައީސް ހޮވަން ވޯޓުދިން އެންމެންގެ ވޯޓު ގުނައިގެން ގިނަވޯޓު ލިބޭ މީހަކު ހޮވޭނީ.\nމެއި 3, 2021 12:13\nބަލާބަލަ އެހެރަ ހިނިތުން ވުމުގައިވެސް ހީވަނީ މަކަރުން ފުރިފަ ހުރި ހިޔަޅެއް ހެން ހުވާ. ތީހަމަ އީސީގެ މިޤައުމުގެ ހާމާން ، ރީތި ގޮތަކަށް ނިމިގެންދާ ތަން ބަލަން މިތިބީ އިންޝާ ﷲ.


SunOnline: Vihei iru paan fohcheh haa lui, enme fahun ge ah\nމިޙްނާ ނާސިހު 26 Feb 2021, 09:08\nސޯފިއާ ވިހެއުމަށްފަހު ނަގާފައިވާ ފޮޓޯޢެއް-- ފޮޓޯ:ބީބީސީ\nސޯފިއާ ވިކްޓޯރިއާ ބިރީނާ އަކީ މިހާތަނަށް ސްކޮޓްލޭންޑްގައި އުފަންވި އެންމެ ހަނގު ކުދިންގެ ތެރެއިން ފުރާނަ ސަލާމަތްކުރެވުނު އެއް ކުއްޖެވެ. ޑިއުޑޭޓް ގެ ހަތަރު މަސްކުރިން އޭނާ އުފަންވީ ކުއްލި ގޮތަކަށެވެ. އެހެންނަމަވެސް ވިހެއުމަށްފަހު ހަތަރު ގުނަ ބަރުދަން އިތުރުވެ މި ހަފްތާގައި އޭނާ ވަނީ ހޮސްޕިޓަލުން ގެއަށް ދޫކޮށްފައެވެ.\nސޯފިއާ ހޮސްޕިޓަލުން ދޫކޮށްލަނިކޮށް ނަގާފައިވާ ފޮޓޯއެއް--\nސޯފިއާގެ މަންމަ ބުނިގޮތުގައި ބަނޑަށް 20 ހަފްތާގައި ހެދި ސްކޭންއިން އެއްވެސް މައްސަލައެއް ހުރި ކަމަކަށް ނުދައްކައެވެ. ނަމަވެސް 22 ހަފްތާގައި މާބޮޑަށް ބަނޑުގައި ރިއްސާތީ ހޮސްޕިޓަލަށް ދިއުމުން އެނގުނީ ވިހަން ތައްޔާރުވެފައިވާ ކަމެވެ. އޭގެ 10 ދުވަސް ފަހުން ސޯފިއާ ދުނިޔެއަށް އުފަންވީ ފުރާނަ ސަލާމަތްވާނެ ކަމުގެ އެއްވެސް އުންމީދަކާއި ނުލައެވެ.\nއެހާ ޕްރިމެޗުއާކޮށް ސޯފިއާ އުފަންވިއިރު ބަރުދަނުގައި ހުރީ އެންމެ 500 ގްރާމެވެ. ދިގުމިނުގައި ހުރީ 10 އިންޗެވެ. ފުރަތަމަ ތިންމަސް ދުވަސް އިންކިއުބޭޓަރުގައި ހޭދަކުރަން ޖެހުނުއިރު އޭނާގެ ހަށިގަނޑުގެ އެތެރެވެސް އޮތީ ހާމައަށެވެ.\nވިހެއުމަށްފަހު ހިތުގެ މައްސަލައާއި، ސްޓޭޖް އެކެއްގެ ބްރެއިން ބްލީޑް ނުވަތަ ސިކުނޑިން ލޭ އައުމާއި، ރެޓީނޯޕަތީގެ މައްސަލަވެސް ސޯފިއާ އަށް ކުރިމަތިވިއެވެ. އަދި ޕްރިމެޗުއަރިޓީގެ ސަބަބުން އެތަކެއް އިންފެކްޝަންތަކެއް ކުރިމަތިވިއިރު ހަތްފަހަރު ލޭއަޅަންވެސް ޖެހުނެވެ. އަދި ފުއްޕާމޭ ރަނގަޅަށް އުފެދިފައިނުވުމުން ނޭވާލާ ނިޒާމުގެ މައްސަލަތައްވެސް ކުރިމަތިވެފައިވެއެވެ.\nހޮސްޕިޓަލުގައި ހަތަރު މަހެއްހާ ދުވަހު ސޯފިއާ އޮތްއިރު، މެޝިނުގެ އެހީއާއި ނުލާ ސޯފިއާ ނޭވާލަން ފެށީ މިފަހުންނެވެ. ވިހޭއިރު ބަރުދަނުގައި ޕާނެއްގެ ބަރުދަންހުރިއިރު ހޮސްޕިޓަލުން ދޫކޮށްލީ ބަރުދަން ހަތަރު ގުނަ އިތުރުވުމުންނެވެ.\nސޯފިއާ އޭނާގެ މަންމައާއި ބައްޕައާއި އެކު--\nޕްރިމެޗުއާކޮށް ދުނިޔެއަށް އުފަންވި ކުދިންގެ ތެރެއިން މިހާތަނަށް އެންމެ ހަނގުކޮށް ވިހައިގެން ފުރާނަ ސަލާމަތްކުރެވުނީ ބަނޑަށް 21 ހަފްތާގައި ވިހެއި ކުއްޖެކެވެ.\nހޮސްޕިޓަލުން ދޫކޮށްލިނަމަވެސް ކުރިއަށް އޮތް ދެ އަހަރު ޑޮކްޓަރުންދާނީ ސޯފިއާގެ ހެދިބޮޑުވުން ވަރަށް ގާތުން ބަލަމުންނެވެ. އަދި އުމުރުން ތިނެއް ނުވަތަ ހަތަރު އަހަރު ވާންދެން ފުއްޕާމޭގެ ހާއްސަ ކްލިނިކަކުން އޭނާގެ ފުއްޕާމޭ މޮނިޓކުރަމުން ދާނެ އެވެ.


SunOnline: "Adhabu kuda" CNN ge noosveriyaa akah Trump rahddhu dhevvaifi\n"އަދަބުކުޑަ" ކަމަށް ބުނެ ސީއެންއެންގެ ނޫސްވެރިއަކަށް ޓްރަމްޕް ރައްދު ދެއްވައިފި\nރުގިއްޔާ މުހައްމަދު މޫސާ 08 Nov 2018, 15:24\nއެމެރިކާގެ ރައީސް ޑޮނަލްޑް ޓްރަމްޕާ ސީއެންއެންގެ ނޫސްވެރިޔާ ޖިމް އަކޯސްޓާ ސުވާލު ކުރަނީ -- ފޮޓޯ: ބީބީސީ\nވޮޝިންޓަން (ނޮވްމެބަރު 8): އެމެރިކާގެ ވައިޓް ހައުސްގައި އޮތް ނޫސްވެރިންގެ ބައްދަލުވުމެއްގައި ރައީސް ޑޮނަލްޑް ޓްރަމްޕާ ސުވާލު ކުރި ސީއެންއެންގެ ނޫސްވެރިޔަކު "އަދަބުކުޑަ" ކަމަށް ސިފަކޮށް، ޓްރަމްޕް ނުރުހުން ފާޅު ކުރައްވައިފި އެވެ.\nއިއްޔެގެ ޕްރެސް ކޮންފަރެންސުގައި ސީއެންއެންގެ ނޫސްވެރިޔާ ޖިމް އަކޯސްޓާ ވަނީ، ހިޖުރަވެރިންނާ ބެހޭ ގޮތުން ޓްރަމްޕް ދެކިވަޑައިގަންނަވާ ގޮތާ ބެހޭ ގޮތުން ސުވާލުކޮށްފަ އެވެ. އެގޮތުން އެމެރިކާއަށް ހިޖްރަކުރުމަށް ޓަކައި މެކްސިކޯ ހުރަސްކޮށް ރެފިއުޖީން އަންނަނީ އެ ގައުމަށް "އަރައިގަތުމަށް" ކަމަށް ޓްރަމްޕް ވިދާޅުވި ނަމަވެސް، އެއީ ސައްހަ މައުލޫމާތެއް ނޫން ކަމަށް އަކޯސްޓާ ބުންޏެވެ.\nނަމަވެސް ރައީސް ޓްރަމްޕް ވަނީ، ޓްރަމްޕް ދެކިވަޑައިގަންނަވާ ގޮތުގައި އެއީ އެމެރިކާއަށް އަރައިގަންނަ ބަޔެއް ކަމަށް ވިދާޅުވެފަ އެވެ. އަދި ގައުމު ހިންގުމުގެ ޒިންމާ ރައީސަށް ދޫކޮށްލުމަށާއި އަކޯސްޓާ ސީއެންއެން ހިންގުމައިގެން ކުރިއަށް ދިޔުމަށް އެދިވަޑައިގެންފަ އެވެ.\nއޭގެ ފަހުން ރައީސް ޓްރަމްޕް ވަނީ އަކޯސްޓާގެ ސުވާލުތަކަށް ޖަވާބު ދިނުން ނިމުނީ ކަމަށް ވިދާޅުވެފަ އެވެ. އެއާއެކު ވައިޓް ހައުސްގެ މުވައްޒަފަކު ވަނީ އަކޯސްޓާގެ މައިކު އަތުލަން މަސައްކަތްކޮށްފަ އެވެ.\nނަމަވެސް އަކޯސްޓާ ވަނީ މައިކް ދިނުމަށް ދެކޮޅު ހަދައި އިތުރު ސުވާލެއް ކޮށްފަ އެވެ. އޭގެ ސަބަބުން ޓްރަމްޕް ވަނީ އަކޯސްޓާ އަކީ "އަދަބުކުޑަ" ނޫސްވެރިއެއް ކަމަށާއި، ސީއެންއެންއިން ލަދު ގަންނަން ޖެހޭ ކަމަށް ވިދާޅުވެފަ އެވެ.\n"[އަކޯސްޓާ] މަސައްކަތް ކުރަނީ ސީއެންއެންއަށް ކަމުން، ސީއެންއެންއިން ލަދުގަންނަން ޖެހޭ. [އަކޯސްޓާ]އަކީ އަދަބުކުޑަ، ގޯސް މީހެއް،" ޓްރަމްޕް ވިދާޅުވި އެވެ.\nއޭގެ ފަހުން ވެސް އަކޯސްޓާ ވަނީ ޓްރަމްޕާ ސުވާލު ކުރަން މަސައްކަތްކޮށްފަ އެވެ. ނަމަވެސް އޭރު އޭނާގެ މައިކް ވަނީ އަތުލައިފަ އެވެ.\nއެހާދިސާއާ ގުޅިގެން، ޓްރަމްޕްގެ ސަރުކާރުން ވަނީ އަކޯސްޓާއަށް ވައިޓް ހައުސްއަށް ވަނުމަށް ދީފައިވާ ހުއްދަ ސަސްޕެންޑުކޮށްފަ އެވެ. ޓްރަމްޕްގެ ޕްރެސް ސެކްރެޓަރީ ވިދާޅުވި ގޮތުގައި އެ ހުއްދަ ސަސްޕެންޑު ކުރީ، ވައިޓް ހަައުސްގެ މުވައްޒަފެއްގެ ގަޔަށް އަކޯސްޓާ އަތް ލުމުންނެވެ.\nނަމަވެސް އަކޯސްޓާ ވަނީ އެތުހުމަތު ދޮގުކޮށްފަ އެވެ.


vnews - Israel sifainnah hamalaa dhinee Palestine meeheh\nޓްރަކުން ޖައްސައި އިސްރާއީލު ސިފައިންނަށް ހަމަލާދިނީ ފަލަސްތީނު މީހެއް\nސިފައިންނަށް ހަމަލާ ދެވުނު ސަރަހައްދަށް އިސްރާއީލުގެ ބޮޑުވަޒީރު ނަތަންޔާހޫއާއި، ދިފާއީ ވަޒީރު ލީބަރމަން ޒިޔާރަތް ކުރަނީ - ފޮޓޯ: އޭ.އެފް.ޕީ\nއިސްރާއީލު ސިފައިންގެ ގްރޫޕެއްގެ ގައިގައި ޖެއްސި ޓްރަކް ދުއްވަންއިނީ ފަލަސްތީނު މީހެއްކަމަށް ފަލަސްތީނުން ކަށަވަރު ކޮށްދީފިއެވެ.\nފަލަސްތީނުގެ ސަލާމަތީ އޮފިޝަލަކު ވިދާޅުވީ، ޓްރަކް ދުއްވަން އިން ޑްރައިވަރަކީ އިރުމަތީ ގުދުސްގެ ޖަބަލް މުކާބަރްގެ ޒުވާނެއް ކަމަށެވެ. ނަމަވެސް އޭނާގެ ނަމެއް ހާމަކޮށްފައެއް ނުވެއެވެ.\nއިސްރާއީލުގެ ހައްދުފަހަނައަޅާފައިވާ ބޮޑުވަޒީރު ނަތަންޔާހޫ ބުނެފައިވަނީ މިހަމަލާދިން ފަލަސްތީނު މީހާއަކީ އިސްލާމިކް ސްޓޭޓް ޖަމާއަތުގެ ސަޕޯޓަރެއް ކަމަށެވެ.\nއިސްރާއީލު ސިފައިންގެ ގައިގައި އޭނާ ޓްރަކުން ޖެއްސުމުގެ ސަބަބުން ސިފައިންގެ4މީހުން މަރުވެ 15 މީހުން ޒަޚަމްވިއެވެ. މިހާދިސާ ހިނގުމާއެކު އިސްރާއީލުގެ ސަލާމަތީ ބާރުތަކުންވަނީ ވަގުތުން ބަޑިޖަހައި ޑްރައިވަރު މަރާލާފައެވެ.\nއިސްރާއީލު ސިފައިންގެ ގްރޫޕަކީ، މުސްކުޅި ގުދުސްއާބެހޭ ތާރީޚީ މައުލޫމާތު ދިނުމުގެ ދަތުރެއްގެ ބައިވެރިންކަމަށް ވެއެވެ. އެހިސާބަކީ ފަތުރުވެރިންގެ މެދުގައިވެސް ވަރަށް މަގްބޫލް ސަރަހައްދެކެވެ.\nސިފައިން ބަހުން ފައިބައި ތަރުތީބުވެލި ވަގުތު ވަރަށް ބާރަށް ދުއްވާފައިދިޔަ ޓްރަކް މީހުންތައް ފޫއަޅުވާލާފައި ދިއުމުގެ ސަބަބުން މީހުންތައް ބިރުން ކޮޅުކޮޅަށް ދުއްވައިގަނެ އެހިސާބުގެ ހާލަތު ވަރަށް ގޯސްވެގެންދިޔަ ކަމަށް ވެއެވެ. ސިފައިން ނަފްސާނީ ބޮޑު ބިރުވެރިކަމެއްގެ ތެރެއަށް ވެއްޓިގެންދިޔަ ކަމަށް މީޑިއާއިން ބުނެއެވެ.\nއިސްރާއީލު ސިފައިންގެ ގައިގައި ޓްރަކުން ޖައްސާ މަންޒަރު ފެންނަ ވީޑިއޯއެއް ސޯޝަލް މީޑިއާގައި އާންމުވެފައި ވެއެވެ. އޭގެން ފެންނަގޮތުގައި، ބަހުން ފައިބައި އިސްރާއީލު ސިފައިން މަގުގެ އެއްފަރާތުގައި އެތުރުނު ވަގުތު ޓްރަކްގޮސް އެމީހުން ފަޅާލާފައި ކުރިއަށް ދެއެވެ. އަދި ވަކި ހިސާބަކަށްގޮސްފައި އަނބުރާލާފައި އަންނަންވެސް މަސައްކަތް ކުރެއެވެ.\nނަމަވެސް އެހިސާބުން އިސްރާއީލުގެ ސަލާމަތީ ބާރުތަކުންވަނީ ޑްރައިވަރުގެ ގަޔަށް ބަޑިޖަހާ މަރާލާފައެވެ. ޓްރަކްގެ ވިންޑްސްކްރީންގެ ފޮޓޯތަކުން ފެންނަ ގޮތުގައި އެތައް ވަޒަނެއް ޑްރައިވަރާ ދިމާއަށް ފޮނުވާލާފައި ވެއެވެ.\nހަމަލާގައި މަރުވި މީހުންގެ ހަށިތަކުގައި ފޮތިއަޅައި ނިވާކުރަނީ - ފޮޓޯ: އޭ.އެފް.ޕީ\nއިސްރާއީލުގެ ސަލާމަތީ ބާރުތަކާއި، ފަލަސްތީނު މީހުންނާ ދެމެދު 2015 އަހަރުން ފެށިގެން މެދުނުކެނޑި ދަނީ ހަމަނުޖެހުންތަކާއި ކުރިމަތިލުންތައް ހިނގަމުންނެވެ.\nމިކުރިމަތިލުންތަކުގެ ތެރޭގައި، ތޫނު ހަތިޔާރާއި ވަޅިފަދަ ތަކެތި ހިފައިގެން ހުރި ކަމަށްބުނެ އިސްރާއީލުގެ ސަލާމަތީ ބާރުތަކުން ބަޑިޖަހައި މިހާތަނަށް ފަލަސްތީނުގެ 247 މީހުން ޝަހީދު ކޮށްލާފައި ވެއެވެ. ފަލަސްތީނު ޒުވާނުންގެ ރައްދު ހަމަލާތަކުގައި އިސްރާއީލުގެ 40 މީހުން އެ މުއްދަތުގައި މަރާލާފައި ވެއެވެ.\nފަލަސްތީނު މީހުން އިސްރާއީލުގެ ގިނަމީހުން މަރާލާފައިވަނީ ވަޅިން ހަމަލާދީގެންނާއި، ބަޑިން ހަމަލާދީގެންނާއި ވެހިކަލްތަކުން ޖައްސައިގެންނެވެ.\nގިނަ ތަޖުރިބާކާރުން ވިދާޅުވަނީ، ފަލަސްތީނުގެ ޒުވާނުން މަރާލަފާނެކަމުގެ އެއްވެސް ބިރެއްނެތި އިސްރާއީލުގެ ސަލާމަތީ ބާރުތަކާ ކުރިމަތިލަނީ ސުލްހައަށް އެއްވެސް އުންމީދެއް ނެތުމާއި، ފަލަސްތީނުގެ އިތުރު ބިންތަކަށް އިސްރާއީލުން އަތްގަދަކޮށް ޔަހޫދީ އާބާދީތައް ހަދަމުންދާ މައްސަލާގައި ވަރަށް ބޮޑަށް ނާއުންމީދު ވެގެންނެވެ.\nމިކަމާހެދި، ހަމަލާދިނުން ހުއްޓާލުމަށް ފަލަސްތީނު ސަރުކާރުން ބުނާ އެއްވެސް ގޮތެއްވެސް ފަލަސްތީނުގެ ޒުވާނުން މިހާރު ނުހަދައެވެ.\nއިސްރާއީލު މީހުންނަށް ހަމަލާދޭން ފަލަސްތީނު ޒުވާނުންނަށް ހިތްވަރުދެނީ ފަލަސްތީނުގެ ވެރިންނާއި ފަލަސްތީނު މީޑިއާއިން ކަމަށްބުނެ އިސްރާއީލުގެ ނުރުހުން އަމާޒުވެފައިވެސް ވެއެވެ.\nފަލަސްތީނު-އިސްރާއީލު ސުލްހައަށްއޮތް އެންމެބޮޑު ހުރަހަކީ ގުދުސްއެވެ. އިސްރާއީލުން ގުދުސްގެ އިރުމަތި ހިފައި އެމީހުންގެ ވެރިރަށަށް ހަދާފައިވާއިރު، ފަލަސްތީނުން ބުނަނީ ގުދުސްއަކީ ފަލަސްތީނުގެ މިނިވަން ދައުލަތުގެ ވެރިރަށް ކަމަށެވެ.


އުފާ ހޯދަން މީހަކު ނިކަމެތިކޮށްފިނަމަ އެމީހާ އަޅާ އެންމެ ކަރުނަ ތިއްކަކުންވެސް އަނެކާގެ މުޅި މުސްތަޤްބަލް ބަނަވެދާނެ!: މުފްތީ މެންކް\nތިމާއަށް މޮޅު ގޮތް ހޯދުމުގެ ދަހިވެތިކަމުގައި އެއްވެސް މީހަކު ނިކަމެތިކޮށްނުލާށެވެ! ނިކަމެތިކޮށްލެވުނު މީހާ ކުރާ އެންމެ ދުޢާއަކުންވެސް، އޭނާގެ ލޮލުން ވައްޓައިލާ އެންމެ ކަރުނަތިއްކަކުންވެސް އަނިޔާދޭ މީހާގެ މުޅި މުސްތަޤްބަލް ބަނަވެގެން ހިނގައިދާނެއެވެ.\nއަދި ކީއްހެއްޔެވެ؟ މީހަކަށް ދެރައެއްދީފައި ހޯދާ އުފަލެއް އެމީހަކާއިއެކު ދެމިނުއޮންނާނެއެވެ! އެމީހާއަށް އެންމެ ބޮޑަށް ބޭނުންޖެހޭ ވަގުތު އެމީހާ ހިތްދަތިކޮށްފައި އެމީހަކާއި ވަކިވެގެންދާނެއެވެ. މިއީ އަބަދުވެސް ދުނިޔެއިން ފެންނަމުންދާ ކަންކަމެވެ.\nނިކަމެތިކަން ލިބިގެންދާ މީހާއަށް ބުނެލަން އޮތީ މާޔޫސްނުވާށެވެ! ތިބާ ހުރީ ޙައްޤުމަގުގައިނަމަ ތިބާއަށް ރަޙްމަތް ލައްވަވާނެތެވެ. ﷲ ތަޢާލާއަށް ވަކީލުކުރާ އަޅުންނަށް ރަނގަޅު ގޮތްތައް މިންވަރުކުރައްވަވާނެތެވެ! އިން ޝާ ﷲ


އިބްރާހީމް އާރިފް: މާފުށީ ޕްރިޒަން ވޮލީ މުބާރާތުގެ އެންމެ އުންމީދީ ކުޅުންތެރިޔާ\nވޮލީބޯޅަ އެސޯސިއޭޝަންގެ ރައީސް އާރިފް އަށް ޓްރޮފީ ޙަވާލުކޮށްދެއްވަނީ---\nމާފުށީ ޕްރިޒަން ވޮލީބޯލް ޓޯނަމަންޓް 2016 މުބާރާތުގައި ރޭ ކުޅުނު ފައިނަލް މެޗްގައި ފްރޮގްރާމްސް އެންޑް އޮފެންޑަރސް ޓީމްގައި ތިބީ މާފުށީ ޖަލުގެ ވޮލީ ޓީމްގައި ހިމެނޭ އެންމެ ހުނަރުވެރި ކުޅުންތެރިންނެވެ. މާލޭ ޖަލުގެ ޓީމް ރޭގެ މެޗުން ބަލިވިނަމަވެސް މުބާރާތުގެ އެންމެ އުންމީދީ ކުޅުންތެރިޔާގެ މަޤާމް ހޯދި އިބްރާހީމް އާރިފް ވަނީ ރޭގެ މެޗްގައިވެސް މޮޅު ކުޅުމެއް ދައްކާފައެވެ. އަދި އެހެން މެޗްތަކުގެ މުހިންމު ވަގުތު ތަކުގައި މޮޅު ކުޅުމެއް ދައްކާ ނަތީޖާގެ ފަރަގު ކުޑަކޮށްފައެވެ.\nމާފުށީ ޕްރިޒަން ވޮލީބޯޅަ މުބާރާތުން ފާހަގަކުރެވުނު އާރިފް ވަނީ ރޭގެ މެޗްގެ އިތުރުން، ސެމީ ފައިނަލްގައި ޕްރިޒަނަރ މެނޭޖްމަންޓްގެ މައްޗަށް މާލޭ ޖަލު އެންޑް އެޗްޑީސީ ބައްދަލުކުރި މެޗްގެ މޮޅުކުޅުންތެރިޔާގެ މަޤާމުވެސް ހޯދާފައެވެ. މިހިސާބަށް ދާނެކަމަށް އާރިފް ކުރިން އުންމީދު ކުރިހެއްޔެވެ؟\nއާރިފް ބުނީ މި މުބާރާތަށް މާބޮޑު އުންމީދެއް ނުކުރިނަމަވެސް މާލޭ ޖަލު އެންޑް އެޗްޑީސީ ޓީމުގެ ކެޕްޓަން އަޙްމަދު ޝާހީންގެ ފަރާތުން ވަރަށްބޮޑު އެހީތެރިކަމެއް ލިބިގެން ދިޔަ ކަމަށެވެ. އަދި ކުރިއަށް އޮތްތާންގައި މިފަދަ ފުރުޞަތުތަކުގެ ބޭނުން އެންމެ ރަނގަޅަށް ހިފުމަށް މަސައްކަތް ކުރާނެކަމަށެވެ.\nއާރިފް ބުނީ ކުރިން ވޮލީ ނުކުޅޭކަމަށެވެ. އެހެންނަމަވެސް މި މުބާރާތުގައި ރަނގަޅު ނަތީޖާއެއް ލިބުމުން ކުރިއަށްއޮތްތާންގައި މިކަން ކުރެވިދާނެކަމުގެ އުންމީދު ބޮޑުކަމަށެވެ.\nމި މުބާރާތުގައި ކުޅުނު ބައެއް ތަޖުރިބާކާރު ކުޅުންތެރިން ބުނީ އާރިފް ބެކް ކޯޓުގައި އެދައްކާ ކުޅުމަކީ ވަރަށް ރަނގަޅު ކުޅުމެއް ކަމަށާއި އެއީ ވަރަށް ހުނަރުވެރި ކުޅުންތެރިއެއް ކަމަށެވެ. އަދި އިތުރު ޕްރެކްޓިސް ލިބިއްޖެނަމަ އޭނާއަށް އެއަށްވުރެން މޮޅަށް ކުޅެވިދާނެކަމަށެވެ.


Dhathi kurumuge fiyavalhu naalhan EU gai edhen Ibu ah kerivadaeh nugannavaane: Raees | Mihaaru\nދަތިކުރުމުގެ ފިޔަވަޅު ނާޅަން އީޔޫގައި އެދެން އިބޫ އަށް ކެރިވަޑައެއް ނުގަންނަވާނެ: ރައީސް\n11 ސެޕްޓެމްބަރ 2018 - 14:00 75 comments\nގދ. ތިނަދޫގައި ސަރުކާރުން ހިންގި ބޮޑު ހަ މަޝްރޫއުގެ ނިމުން ފާހަގަކުރުމުގެ ރަސްމިއްޔާތުގައި ދެއްކެވި ވާހަކަފުޅު އަމާޒުކުރެއްވީ ބޭރުގެ ގައުމުތަކުން ރާއްޖެ އަށް ނުފޫޒު ފޯރުވަމުންދާ މައްސަލަ އަށެވެ. ފަހަކަށް އައިސް ހުރިހާ ޖަލްސާތަކެއްގައި މި ވާހަކަފުޅު ތަކުރާރު ކުރައްވަމުން ގެންދަވާއިރު، އީޔޫއާ ގުޅޭ މައްސަލައިގައި ވާދަވެރި ކެންޑިޑޭޓު އިބޫ "ހިމޭނުން" ހުންނެވި ކަމަށް ސިފަކުރައްވައި ރައީސް މިއަދު ހިތްހަމަނުޖެހުން ފާޅުކުރެއްވި އެވެ.\nރާއްޖެ އަށް ދަތިކުރުމުގެ ފިޔަވަޅު އަޅަން އަބަދު ގޮވާލަމުންދާއިރު، މި ސަރުކާރުން ބޭނުން ވަނީ ރައްޔިތުންގެ ފައިދާ އަށް އެކި ސަރަހައްދުތަކުގައި ޓޫރިޒަމް ފުޅާކުރަން ކަމަށް ރައީސް ވިދާޅުވި އެވެ. އެ މަސައްކަތް ހުއްޓުވަން، ރާއްޖެއާ ބެހޭ ގޮތުން ތަފާތު ވާހަކަ ދައްކައި ފިޔަވަޅު އަޅުވަން މަސައްކަތް ކުރަނީ އިދިކޮޅުގައި ތިބި މީހުން ކަމަށް ވިދާޅުވި އެވެ.\nމި މަހުގެ 23 ވަނަ ދުވަހު ބާއްވާ ރިޔާސީ އިންތިޚާބުގައި ވާދަކުރައްވާ އިދިކޮޅު ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ކެމްޕެއިނަށް ވެލިދޫ އަށް ވަޑައިގަތުމުން މަރުހަބާ ދެންނެވުމަށް ގޮސްތިބި މީހުންނާއި ސަލާމްކުރައްވަނީ--.ފޮޓޯ: އެމްޑީޕީ\nރައީސް ވިދާޅުވީ މި މަހު 23 ގައި އޮންނަ ރިޔާސީ އިންތިޚާބާ ދިމާކޮށް، އެ މަސައްކަތް ފުޅާކޮށް، އިންތިޚާބަށް ބޭރުގެ ނުފޫޒު ފޯރުވަން އިދިކޮޅު ޕާޓީތަކުން މަސައްކަތް ވެސް ކުރަމުންދާ ކަމަށެވެ.\n"އިދިކޮޅުގައި ވާދަކުރާ ކެންޑިޑޭޓު، އިބްރާހިމް މުހައްމަދު ސޯލިހަކަށް ނުކުރުނު ބުނާކަށް ރައްޔިތުންގެ ކުރިމަތީގައި، މިކަން ހުއްޓާލާށެކޭ. ޔޫރަޕްގެ އިއްތިހާދަކަށް ގޮވާލާކަށް ނުކުރެނު މިކަން ހުއްޓާލާށެކޭ. ބޭރުގެ ފަރާތްތަކަށް އިންޒާރުދޭކަށް، އެދޭކަށް ނުކެރުނު ތިމަންނަމެންނަށްޓަކައި، ތިމަންނަމެންގެ ހައްގުގައި މިކަހަލަ ކަންކަން ނުކުރާށޭ،" ރައީސް ވިދާޅުވި އެވެ.\nހަމައެކަނި އެމަނިކުފާނާއި އިބޫ ވާދަކުރައްވާ ރިޔާސީ އިންތިޚާބަށް ބޭރުގެ ފަރާތްތަކުން ނުފޫޒު ނުފޯރުވައި، އިންތިހާބު މިނިވަންކަމާ އެކު ކުރިއަށް ގެންދަން ޖާގަ ދެއްވާށޭ ވިދާޅުވާން ވެސް އިބޫ އަށް ކެރިވަޑައިނުގެންނެވި ކަމަށް ރައީސް ޔާމީން ވިދާޅުވި އެވެ.\n"މިއަދު ވެސް ނުކެރޭނެ އިބްރާހިމް މުހައްމަދު ސޯލިހަކަށް، 23 ވަނަ ދުވަހު ނަގާ ވޯޓާ ހަމައަށް ދަންދެން ވެސް ބުނާކަށް ނުކެރޭނެ، އެއީ އެ މީހުންގެ ތައްޕާހުގައި މިކަން ކުރާތީ،" ރައީސް ޔާމީން ވިދާޅުވި އެވެ.\nރައީސް ޔާމީން ތިނަދޫގައި: ވޯޓަށް ބޭރުގެ ފަރާތްތަކުން ނުފޫޒު ފޯރުވާ ކަަމަށް ވިދާޅުވެ، ވަރަށް ބޮޑަށް ފާޑުވިދާޅުވި. --ފޮޓޯ/ރައީސް އޮފީސް\nއަރަބި ގައުމުތަކާއި ޗައިނާގެ އިސް ބޭފުޅުންގެ އިސްތިއުމާރެއް، ނުފޫޒެއް އަޅުގަނޑުގެ މައްޗަކަށެއް ނާދޭ. --ރައީސް\nރައީސް ވިދާޅުވި ގޮތުގައި އިދިކޮޅުން ފޯރުވާ ބޭރުގެ ނުފޫޒުތަކާ އެކު މި އިންތިޚާބަކީ ރާއްޖޭގައި ބާއްވާ އިންތިޚާބެއްތޯ ރައްޔިތުން ސުވާލު އުފައްދަން ޖެހެ އެވެ. މީގެ ކުރިން ވެސް ރާއްޖޭގައި އިންތިޚާބުތައް ބޭއްވި ކަމަށާއި އެކަމަކު މި އިންތިޚާބަށް ބޭރުގެ ނުފޫޒު ފޯރުވާ މިންވަރަށް އެއްވެސް އިންތިޚާބަކަށް ނުފޫޒު ފޯރުވާފައި ނުވާ ކަމަށް ވެސް ވިދާޅުވި އެވެ.\nއެހެންވެ މި އިންތިޚާބަށް، ބޭރުގެ މީހުން އެވަރަށް އަތްބާނަނީ ކީއްވެތޯ ރައީސް ސުވާލުކުރެއްވި އެވެ.\nނުފޫޒަށް ބޯލަނބައިފި ނަމަ، ރާއްޖޭގެ ހުރިހާ ކަމެއް ވެސް ދެން ދާނީ، ބޭރު މީހުން ބޭނުންވާ ގޮތަށް ކަމަށް ވެސް ވިދާޅުވި އެވެ.\n"އަރަބި ގައުމުތަކާއި ޗައިނާގެ ނުފޫޒެއް ނެތް، ދިނީ އެހީ"\nމި ސަރުކާރަށް އެންމެ ބޮޑަށް ފާޑުކިޔުން އަމާޒުކުރަނީ އަރަބި އިސްލާމީ ގައުމުތަކާއި ޗައިނާއާ އޮންނަ ގުޅުން ބަދަހިކުރާތީ ކަން ރައީސް ފާހަގަކުރެއްވި އެވެ. އެމަނިކުފާނު ވިދާޅުވި ގޮތުގައި އެ ގުޅުންތަކުން އިސްތިއުމާރީ އެއްވެސް ނުފޫޒެއް ރާއްޖެ އަށް ފޯރުވާފައެއް ނުވެ އެވެ.\n"އެއިން އެއްވެސް ދައުލަތެއްގެ، އެއްވެސް އިސް ބޭފުޅެއްގެ އިސްތިއުމާރެއް، ނުފޫޒެއް އަޅުގަނޑުގެ މައްޗަކަށެއް ނާދޭ. ދިވެހިރާއްޖެއަކަށް ނާދޭ،" އެމަނިކުފާނު ވިދާޅުވި އެވެ.\nތިނަދޫގެ ހަ މަޝްރޫއު އިފްތިތާހްކުރަން ބޭއްވި ޖަލްސާގައި އެ ރަށުގެ ރައްޔިތުން. --ފޮޓޯ/ރައީސް އޮފީސް\nރައީސް ޔާމީން ވިދާޅުވި ގޮތުގައި، އޭގެ ބަދަލުގައި އެ ގުޅުންތަކުން ދިވެހި ރައްޔިތުންނަށް ކުރީ ފައިދާ އާއި މަންފާ އެވެ. ރާއްޖެ އަށް ދަތިވެފައި ހުރި ހުރިހާ ކަމެއް ހައްލުކުރަން ފައިސާ ދިނީ އެ މީހުން ކަމަށް ރައީސް ޔާމީން ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ބްރިޖާއި މަގުތަކާއި ބިންތައް ހިއްކައި ދިނީ އެ ގައުމުތަކުގެ އެހީއާ އެކުގަ އެވެ.\n"ޑިމޮކްރަސީ ގެންނަން އަޑުއުފުލާ މި ފަރާތްތަކުން ރާއްޖޭގެ ތަރައްގީ އަށް ލިބިފައި ވަނީ ކިހާވަރެއްގެ ފައިސާ ފޮއްޗެއްތޯ ދިރާސާކޮށްލައްވާ،" ރައީސް ޔާމީން ވިދާޅުވި އެވެ.\nރައްޔިތުން ބޭނުން ވަނީ ތަރައްގީ ކަމަށާއި އެ ތަރައްގީ ތިނަދޫން ވެސް ފެންނާނެ ކަމަށް އެމަނިކުފާނު ވިދާޅުވި އެވެ.\nތިނަދޫ ރައްޔިތުންނަށް އަމާޒުކުރެއްވި ވާހަކަފުޅުގެ ޚުލާސާ:\nރައީސް ޔާމީން ވިދާޅުވި ގޮތުގައި އެމްޑީޕީގެ ވެރިކަމުގައި ތިނަދު އަށް ދިނީ ގެއްލުމެވެ. އެ ވެރިކަން، ފެބުރުއަރީ 7، 2012 ގައި ބަދަލުވުމާ އެކު ހުޅުޖަހައި އަންދާލި ތަންތަނުގެ ތެރޭގައި ތިނަދޫގެ މުހިއްމު އިމާރާތްތައް ވެސް ހިމެނޭ ކަމަށް ވިދާޅުވި އެވެ.\nއެއީ، މުޅި ތިނަދޫ އަށާއި ގައުމަށް ދިން ގެއްލުން ކަން ފާހަގަކުރައްވައި ވިދާޅުވީ އެމަނިކުފާނުގެ ސަރުކާރުގައި ވިސްނުން ގެންގުޅުނީ އެ ހިތްދަތި ކަމުން ތިނަދޫ ރައްޔިތުންނަށް ހިތްހަމަޖެހުމާއި ތަރައްގީ ހޯދައިދޭށެވެ.\nރައީސް މިއަދު އިފްތިތާހުކޮށްދެއްވި މަޝްރޫއުތައް:\n- އިސްލާމީ މަރުކަޒާއި މިއުޒިއަމް ޕާކު.\n- ގޮނޑުދޮށް ހިމާޔާތްކުރުމާއި ބިން ހިއްކުމާއި މަގު ހެދުމުގެ މަޝްރޫއު.\n- ތިނަދޫގައި އިމާރާތް ކޮށްފައިވާ 120 ހައުސިން ޔުނިޓް.\nރައީސް ޔާމީން ތިނަދުއަށް ވަޑައިގަތް ބޭއްވި ޖަލްސާގައި ސަރުކާރުގެ އިސް ބޭފުޅުން ބައިވެރިވެވަޑައިގަންނަވަނީ. --ފޮޓޯ/ރައީސް އޮފީސް\nރައީސް ޔާމީން ވިދާޅުވި ގޮތުގައި ތިނަދޫގެ ރައްޔިތުން އަދިވެސް ބޭނުން ވަނީ އިތުރު މަޝްރޫއުތަކެވެ. އެހެންކަމުން، ވެރިކަމުގެ ދެ ވަނަ ދައުރަކަށް ހޮވިވަޑައިގެންފި ނަމަ ގދ. އަތޮޅުގައި ޓޫރިޒަމް ފުޅާކޮށް، 6،000 އެނދު ތަރައްގީ ކޮށްދެއްވަން ވައުދުވެވަޑައިގަތެވެ.\nއެމަނިކުފާނު ވިދާޅުވީ މިހުރިހާ ކަންކަމަށް ވިސްނާއިރު، މި މަހު 23 ގައި އޮންނަ ވޯޓުގައި އެހެން ޗޮއިސެއް ރައްޔިތުންނަށް ނެތް ކަމަށެވެ. އެހެންކަމުން ވޯޓުގައި އެމަނިކުފާނު އިޚްތިޔާރު ކުރައްވަން އެދިވަޑައިގަތެވެ.\nއިތުރު ލިޔުންތައް އެމްޑީޕީ ގދ. ތިނަދޫ އީޔޫ ސަރުކާރު ޕީޕީއެމް ރައީސް އަބްދުﷲ ޔާމީން ޑިޕްލޮމެޓިކް ގުޅުން ރާއްޖެ-އީޔޫ ރާއްޖެ-ޔޫރަޕް ޕީޕީއެމް ކެމްޕޭން


Qatar Gai Onna World Cup Ah Qualify Vumuge Furusathu Ebaoi: Judan - Vaguthu\nއަމާޒަކީ ގަތަރުގައި އޮންނަ ފީފާ ވޯލްޑް ކަޕަށް ރާއްޖެ ކޮލިފައިކޮށްދިނުން ކަމަށް އެފްއޭއެމްގެ ޓެކްނިކަލް ޑިރެކްޓަރު އިންގްލެންޑުގެ ޖުދާން އަލީ ބުނެފި އެވެ.\nއެފްއޭއެމްގެ ޓެކްނިކަލް ޑައިރެކްޓަރުގެ މަގާމަށް އިނގިރޭސިވިލާތުގެ ކުރީގެ ކުޅުންތެރިއާ ޖުދާން އަލީ ހަމަޖައްސައިފައިވަނީ މިދިޔަ އަހަރުގެ ޑިސެމްބަރު މަހުގެ ފަހުކޮޅު އެވެ. ޖުދާންއާ އެ މަސްއޫލިއްޔަތު ހަވާލުވީ ކުރިން އެ މަގާމުގައި ހުރި އިހުސާން އަބްދުއްޣަނީ (ސާންތީ) މަގާމުން އިސްތިއުފާ ދިނުމުންނެވެ. މަގާމާއި ހަވާލުވުމަށްފަހު ޖުދާން ވަނީ ދިވެހި ފުޓުބޯޅަ ކުރިއަރުވަން ގިނަ ޕްލޭންތަކެއް އެފްއޭއެމް އިން ރާވާނެ ކަމަށާއި އޭނާގެ މައިގަނޑު ބޭނުމަކީ ޒުވާން ކުޅުންތެރިން ބިނާ ކޮށް ދިވެހި ފުޓުބޯޅަ ކުރިއެރުވުމުގެ ދަށުން ދިވެހި ލީގު ވަރުގަދަ ކުރުން ކަމަށް ބުނެފަ އެވެ.\nޔުއެފާ އޭ ލައިސެންސް ހާސިލު ކޮށްފައިވާ ޖުދާން ވަނީ ދާދި ފަހުން އިނގިރޭސި ވިލާތުގެ ނޫހެއް ކަމަށްވާ "ދަ ސަން" އަށް ޙާއްސަ އިންޓަވިއުއެއް ދީފަ އެވެ. އެ އިންޓަވިއުގައި ރާއްޖޭގެ ފުޓްބޯޅަ އާއި ބެހޭގޮތުން ގިނަ ވާހަކަތަކެއް ޖުދާން މީޑިއާ އާއި ހިއްސާކުރި އިރު އޭނާ ބުނީ ރަނގަޅަށް ޕްލޭން ކުރެވިގެން ރާއްޖޭގެ ފުޓްބޯޅަ މަތީ ހަރުފަތަކަށް ގެންދެވިދާނެ ކަމަށާއި ކުރިއަށް އޮތް ވޯލްޑް ކަޕަށް ކޮލިފައިވުމަކީ ރާއްޖެ އަށް ވަކި ނުވާނެ ކަމެއް ނޫން ކަމަށެވެ. ޖުދާން ބުނީ މަސަތްކަތް ފަށައިގަތުމަށް އޭނާ އަށް ފުރަތަމަ ކުރަން ޖެހިފައި އޮތީ ކުރިން ގައުމީ ކޯޗަކަށް ހުރި ޕީޓާ ސެގާޓުގެ ބަދަލުގައި އާ ކޯޗެއް ހޯދުން ކަމަށެވެ.\n'' އަހަރެން އެންމެ ފުރަތަމަ ކުރަން ޖެހޭ މަސައްކަތަކީ ސީނިއާ ޓީމަށް ކޯޗެއް ހޯދުން، އެއީ މިހާރުގެ ކޯޗުގެ ކޮންޓްރެކްޓް މާޗު މަހު ހަމަވާތީ. އަހަރެމެން ބޭނުން ވަނީ އަންނަ މާޗް މަހު ޗައިނާ އާ ދެކޮޅަށް ކުޅޭ މެޗަށް ކުޅުންތެރިން މޯޓިވޭޓް ކޮށްގެން ނެރެވޭނެ ފެންވަރު ހުރި ކޯޗެއް. އެ މެޗުން މޮޅުވެއްޖެއްޔާ ދެން ކޮންމެ ކަމެއްވެސް ވެދާނެ، '' ޖުދާން ބުންޏެވެ.\nވޯލްޑް ކަޕް/ އޭޝިއަން ކަޕް ކޮލިފައިންގައި ރާއްޖެ އަށް ދެން ކުރިއަށް އޮތީ ގްރޫޕުގެ އެންމެ ކުރީގައި އޮތް ތިން ޓީމު ކަމަށްވާ ސީރިއާ، ޗައިނާ އަދި ފިލިޕީންސްއާ ދެކޮޅަށް ކުޅެން ޖެހޭ މެޗުތަކެވެ. ޖުދާން ބުނީ އެ މެޗުތަކުން މޮޅުވެއްޖެ ނަމަ ރާއްޖެ ވޯލްޑް ކަޕަށް ކޮލިފައިވާނެ ކަމަށާއި އެއީ ރަނގަޅު ފެށުމަކަށް ވާނެ ކަމަށެވެ.\nމީގެ އިތުރުން ރާއްޖޭގައި އަލަށް ހުޅުވާ ފުޓްބޯޅަ ޑިވެލޮޕްމަންޓް ސްކޫލަށް އިޝާރާތްކޮށް އޭނާ ބުނީ އެފަދަ ސްކޫލްތަކެއް ރާއްޖޭގެ އެކި ކަންކޮޅުތަކުގައި ގާއިމްކުރެވިއްޖެ ނަމަ މުސްތަގްބަލުގައި ރާއްޖެ އަކީ ފުޓްބޯޅައިގައި ގަދަ ބާރަކަށްވުން ވެސް ކައިރި ކަމަށެވެ.\n'' ރާއްޖެ އަށް ޗައިނާ، ސީރިއާ އަދި ފިލިޕީންސް ބަލި ކުރެވިއްޖެއްޔާ އަހަރެމެންނަށް ވޯލްޑް ކަޕަށް ކޮލިފައި ވެވޭނެ، އެއީ ރަނގަޅު ފެށުމަކަށް ވާނެ. އަހަރެން މިދިޔަ ހަތަރު، ފަސް އަހަރުގެ ތެރޭ ރާއްޖޭގެ ކުޅުންތެރިން ވަރަށް މޮނިޓާކޮށްފިން. ޓެކްނިކަލީ ހުނަރުވެރި، ސްޕެނިޝް ސްޓައިލެއް މި ކުޅުންތެރިންގެ ކިބައިގައި ހުރޭ. ފުޓްބޯޅަ މި ހުންނަނީ މި ކުދިންނާއި ގުޅިލާމެހިފައި. މިހާރު ވެސް 100 ކުދިންގެ ޖާގައިގެ ޑިވެލޮޕްމަންޓް ސެންޓަރެއް މާޗު މަހު ތެރޭ ހުޅުވުމުގެ މަސަތްކަތް އެބަކުރޭ. މި ސެންޓަރުގައި ކުދިންގެ ފުޓްބޯޅައިގެ ހުނަރު ބިނާކޮށް ހުރިހާ ކަމެއް ކުރާނެ. މިކަހަލަ އަށެއްކަތަން މުޅި ރާއްޖޭގައި ހުޅުވިއްޖެއްޔާ ކާކަށް އެނގޭނީ ފަހެއް ނުވަތަ ހަ އަހަރު ފަހުން ވާނެ ގޮތެއް. ދާދި ފަހުން ރާއްޖެ އަށް ޒިޔާރަތް ކުރި ޔާޔާ ޓޫރޭ ވެސް ހުރީ ހައިރާންވެފައި ދިވެހިންގެ ފުޓްބޯޅައިގެ ސަގާފަތު އޮންނަ ގޮތުން، '' ޖުދާން ބުންޏެވެ.\nކޮންމެ ގޮތެއްވިޔަސް ޖުދާންގެ ވާހަކަތައް ވަރަށް ފޮންޏެވެ. އެފްއޭއެމްގެ އިސް މަގާމެއްގައި ހުރި ފަރާތެއް ރާއްޖޭގެ ފުޓްބޯޅަ ކުރިއަރުވަން ދުރު ރާސްތާ ޕްލޭނެއްގެ ދަށުން މަސަތްކަތް ކުރަމުންދާކަމީ މި ގައުމުގެ އިނދަޖެހިފައިވާ ފުޓްބޯޅައިގެ ފެންވަރު އަލުން ކޮޅަށް ޖެހުމަށް އެޅިގެންދިޔަ ރަނގަޅު ފިޔަވަޅެކެވެ.\nޖުދާން އަކީ ދުނިޔޭގެ އެންމެ ބޮޑެތި ކްލަބުތަކުގެ ތެރޭގައި ހިމެނޭ ސްޕެއިންގެ އެފްސީ ބާސެލޯނާގެ އެކަޑަމީ ކަމަށްވާ ލާމޭސިއާގައި 10 އަހަރު މަސައްކަތް ކޮށްފައިވާ ފަރާތެއް ކަމުން އޭނާގެ ތަޖުރިބާގެ އަލީގައި މި ގައުމުގެ ފުޓްބޯޅަ އަށް ރަނގަޅު ގޮތްތަކެއް ވާނެ ކަމީ ދިވެހި އެންމެހާ ސަޕޯޓަރުންގެ އުއްމީދެވެ.\nއެފްއޭއެމްގެ ޓެކްނިކަލް ޑައިރެކްޓަރު ކަމަށް ޖުދާން ހަމަޖެއްސީ ކިހާ ދުވަހެއްގެ މުއްދަތަކަށް ކަމެއް އެފްއޭއެމުން އިއުލާން ކޮށްފައި ނުވި ނަމަވެސް ދަ ސަން ނޫހުގައި ބުނެފައި ވަނީ އޭނާ ހަމަޖައްސާފައިވަނީ 10 އަހަރު ދުވަހުގެ އެއްބަސްވުމެއްގެ ދަށުންނެވެ.\nއެފްއޭމްގެ ރައީސްގެ މަގާމަށް ކުރިމަތިލީ ހަމައެކަނި ބައްސާމް\nޖެނުއަރީ 16, 2020 23:48\nކޮލިފައިއެއްވެސް ނޫން ވާނީ. ފޮޑި ޖެހޭނީ ކަލޭމެނަށް!\nދުވަހަކުވެސް ރާއްޖެ އަކަށް ވޯލްޑް ކަޕަށް ބައިވެރި ނުވެވޭނެ. އިންޕޮސިބަލް!\nއުއްމީދު ކަނޑާލާ! ނުވާނެ ތިކަމެއް\nޖެނުއަރީ 17, 2020 00:50\nކޮލިފައިންގައި ބައިވެރިވާނެޓީމެއް ނެތިއްޔާ ފަހަރެއްގަ ވެދާނެ\nޖެނުއަރީ 17, 2020 22:30\nމޮޅުވެއްޖެއް ޔާ ކޮލިފައި ވާނެކަން ނޭންގޭނީ ކާކައް؟


ކަރުބަލާ ހަނގުރާމަ - ވިކިޕީޑިއާ\n10 މުޙައްރަމް، ހ.61 (10 އޮކްޓޯބަރ 680 މ.)\nހަނގުރާމަ ހިިނގި ތަން\nހަނގުރާމަ ކާމިޔާބު ކުރީ އުމަވީ ދައުލަތް\nޝީއީ މުސްލިމުން ހިތާމައިގެ ދުވަހުގެ ގޮތުގައި ފާހަގަކުރާ ދުވަސް\nއުމަވީ ދައުލަތް ބަނީ ހާޝިމް ވަންހައިގެ ޙުސައިން އިބުނު ޢަލީ\nކޮމާންޑަރުން އަދި ލީޑަރުން\nAl-Hurr ibn Yazid al Tamimi (left his army and joined Hussein during the battle) †[A] Hussein ibn Ali †\nކަރުބަލާ ހަނގުރާމަ ހިނގީ ހިޖުރައިން 61 ވަނަ އަހަރުގެ މުހައްރަމް މަހުގެ 10 ވަނަ ދުވަހު (10 އޮކްޓޯބަރ 680 މ.) ކަރުބަލާ (މިހާރުގެ އިރާގް) ގައެވެ. ހަނގުރާމަ ކުރެވުނީ މުސްލިމުންގެ ރަސޫލާ މުޙައްމަދުގެފާނުގެ ކާފަ ދަރިކަލުން ޙުސައިން އިބްނު ޢަލީ (ޙުސައިންގެފާނު)ގެ ތިމާގެ މީހުން އަދި ތަބާވީ މީހުންނާ ދެކޮޅަށެވެ. ހަނގުރާމައިގެ އަނެއް ކޮޅަކީ އުމަވީ ދައުލަތުގެ ޔަޒީދުގެ ލަޝްކަރެވެ. ޙުސައިންގެފާނާއި އާއިލާގެ އަދި ތަބާވީ ވަރަށް ގިނަ ބަޔަކު މި ހަނގުރާމައިގައި ޝަހީދު ވިއެވެ. ޙުސައިންގެފާނުގެ6މަހުގެ ދަރިކަލުން ޢަލީ އަލް އަޝްގަރް އިބްން ޙުސައިން ވެސް މި ހަނގުރާމައިގައި ޝަހީދުވިއެވެ. ހަނގުރާމައިގައި ޝަހީދުވީ އެންމެންނަކީ ވެސް ޝަހީދުން ކަމުގައި މުސްލިމުންގެ އެންމެ ބޮޑު ދެ ޖަމާއަތް ކަމުގައި ވާ ސުންނީ އަދި ޝީޢީން ގަބޫލުކުރެއެވެ. އަދި މި ހިތާމަވެރި ހާދިސާ އަކީ ޝީޢީންގެ ތާރީހާއި ސަގާފަތުގެ ތެރޭގައި ވަކިން ހާއްސަ މަގާމެއް ދެވިފައިވާ ކަމެކެވެ. އަދި ޝީޢިންގެ މުހިއްމު ލިޔުންތަކުގައި މި ހާދިސާ ތަކުރާރުކޮށް ބަޔާންކޮށްފައި ވެއެވެ.\n1 ސިޔާސީ ފަސްމަންޒަރު\n2 ރަސޫލާގެ ހަދީސް\n3 ހަނގުރާމައިގެ ކުރީގެ ހާދިސާތައް\n4 ހަނގުރާމައިގެ ހާދިސާތައް\n4.1 ހަނގުރާމަ ހިނގި ދުވަސް\n4.2 ޙުސައިންގެފާނުގެ ޚުތުބާ\n4.3 ހަނގުރާމަ ފެށުން\n4.4 އައްބާސް ބުން ޢަލީ ޝަހީދުވުން\n4.5 ޙުސައިންގެފާނު ޝަހީދުވުން\n5 ހަނގުރާމައިގެ ފަސް\nސިޔާސީ ފަސްމަންޒަރު[އުނިއިތުރު ގެންނަވާ]\nމުސްލިމުންގެ3ވަނަ ޚަލީފާ އުޘްމާނުގެފާނުގެ ޚިލާފަތު ނިމުނީ ވަރުގަދަ ދެކޮޅުވެރިކަމަކުންނެވެ. މި ހަމަނުޖެހުމުގައި އުޘްމާނުގެފާނު ޝަހީދުކޮށްލެވުނެވެ. އަދި ދެކޮޅުވެރިވީ ފަރާތްތަކުން މަދީނާ ހިސާރުކޮށްގެން އެތައް ދުވަހަކު ތިއްބެވެ. މި ހާދިސާތަކާ ގުޅިގެން މުސްލިމު އުއްމަތުގެ ވަރަށް ބޮޑު ތާއިދާއެކު ޢަލީގެފާނު ޚަލީފާކަމަށް އިސްކުރެވުނެވެ. އަދި ޢަލިގެފާނަށް ވަރަށް ގިނަ ބަޔަކު ތާއީދުކޮށް ބައިއަތު ހިފިއެވެ. ޢަލީގެފާނުގެ ފުރަތަމަ މަސައްކަތަކަށް ހެއްދެވީ މުސްލިމު އުއްމަތް އެކުވެރި ކުރެއްވުމެވެ. އަދި ކަންތައްތައް ހަމައަކަށް ނޭޅެނީސް ދެކޮޅުވެރިންނާ ހަމަލާ ނުދިނުމަށް ޢަލީ އަމުރު ކުރެއްވިއެވެ. އޭރު ސީރިޔާގެ ގަވަރުނަރަކަށް ހުންނެވީ މުއާވިޔަތެވެ. އޭނާ އަކީ ޝަހީދުކޮށްލެވުނު އުޘްމާންގެފާނުގެ ތިމާގެ ބޭފުޅެކެވެ. މީނާ ޢަލިގެފާނަށް ބައިއަތުހިފަން ދެކޮޅުހެދިއެވެ. އަދި ޢަލީގެފާނާއި މުއާވިޔަތު އާ ދެމެދު ދެކޮޅުވެރިކަން އުފެދި ހަމަނުޖެހުން ހިނގަން ފެށިއެވެ. މިކަމުގެ ސަބަނުން މުސްލިމުން ބައިބައިވެގެން ދިޔައެވެ. ޢަލީގެފާނު ޝަހީދުވުމަށް ފަހު، ޙަސަންގެފާނު ވެރިކަމާ ހަވާލުވެ ލެއްވިއެވެ. އެހެންނަމަވެސް ދާދި އަވަހަށް ހަސަންގެފާނު ވެރިކަމުން ދުރަށް ވަޑައިގެން މުއާވިޔަތާ ހަވާލުކުރެއްވިއެވެ. ބޭނުމަކީ މުސްލިމުންގެ މެދުގައި އިތުރު ގަތުލު ހިނގިޔަ ނުދިނުމެވެ.\nމުއާވިޔަތާމެދު އެންމެ ބޮޑަށް ފާޑުކިޔުނު އެއް ކަމަކީ އޭނާގެ ދަރި ޔަޒީދު ވެރިކަމަށް ގެނައުމަށް ނިންމި ނިންމުމެވެ.\nޔަޒީދު ވެރިކަމަށް އައްޔަން ކުރި ކުރުމަކީ މަދީނާގައި ތާއިދު އޮތް ކަމެއް ނޫނެވެ.\nސަހީހުލް ބުހާރީގެ ވޮލިއުމް6ގެ 60 ވަނަ ފޮތުގައި ޔޫސުފް ބިން މަހަކް ކިބައިން ރިވާ ކުރައވާފައި ވެއެވެ.\nއިބްން ތަޘީރު އޭނާގެ ފޮތް އަލް ބިދާޔާ ވައް ނިހާޔާ ގައި ލިޔުއްވާފައި ވެއެވެ. ހިޖުރައިން 56 ވަނަ އަހަރު މުއާވިޔަތު، އޭނާއަށް ފަހު ޚަލީފާކަމަށް ޔަޒީދު އައްޔަން ކުރުމަށް ބައިއަތު ހިފުމަށް، މީސްތަކުން ކިބައިން އެދުނެވެ. ގިނަ މީހުން އެކަމާ އެއްބަސް ވިއެވެ. ނަމަވެސް އަބްދުއްރަހްމާން އިބްން އަބޫބަކުރު (އަބޫބަކުރުގެފާނުގެ ދަރިކަލުން)، އަބްދުﷲ އިބްން އުމަރު (އުމަރުގެފާނުގެ ދަރިކަލުން)، ޙުސައިންގެފާނު (ޢަލީގެފާނުގެ ދަރިކަލުން)، އަބްދުﷲ ބިން ޒުބައިރު (އަބޫބަކުރުގެފާނުގެ ކާފަ ދަރިކަލުން) އަދި އަބްދުﷲ އިބްން އައްބާސް (ޢަލީގެފާނުގެ ދެބެންގެދެދަރި) ދެކޮޅު ހެއްދެވި އެވެ. އަދި މައްކާގައި އުމުރާ ވުމަށް ފަހު، މުއާވިޔަތު މި ފަސް ބޭކަލުންގެ ގާތަށް ގޮސް ސުވާލު ކުރައްވާ ބިރު ދެއްކެވިއެވެ. މިކަމާ މުއާވިޔަތާ އެންމެ ހަރުކަށިކޮށް ރަށްދު ދެއްވީ އަބްދުއްރަހްމާން ބިން އަބު ބަކުރެވެ. އަދި އެންމެ މަޑުމައިތިރިކޮށް ޖަވާބު ދެއްވީ އަބްދުﷲ ބިން އުމަރެވެ.\nއެއަށް ފަހު މުއާވިޔަތު މުސްލިމުންނަ ތަގްރީރު ކުރެއްވިއެވެ. ތަގްރީރަށް ފަހު މީސްތަކުންގެ ޔަޒީދަށް ބައިއަތު ހިފި އެވެ. މި މަންޒަރު ފެނި ނި ފަސް ބޭފުޅުން ހިމޭނުން ތިއްބެވިއެވެ. އުޘްމާނުގެފާނުގެ ދަރިކަލުން ސައީދު ވެސް މުއާވިޔަތުގެ ދަރި ޔަޒީދަށް ވެރިކަން ހަވާލުކުރުމާ ދެކޮޅު ހެއްދެވިއެވެ. އެބޭކަލުން މުއާވިޔަތު ބަލައިގަތަސް ޔަޒީދުއަށް ތާއިދެއް ނުކުރެއެވެ.\nމުއާވިޔަތު ވަނީ މި ފަސް ބޭފުޅުންނާމެދު އަމަލުކުރާނެ ގޮތް ލިޔުމުން ޔަޒީދަށް އަންގާފައެވެ. ވަކިން ހާއްސަކޮށް ޙުސައިންގެފާނު އާ މެދު ސަމާލުވުމަށް ބުނެފައި ވެއެވެ. ސަބަބަކީ އެކަލޭގެފާނަކީ ރަސޫލުﷲގެ ފާނާ ލޭގެގުޅުން އޮތް ހަމައެކަނި ފަރާތް ކަމަށް ވުމެވެ. އަބްދުﷲ އިބްން އައްބާސް އަދި އަބްދުﷲ އިބްން އުމަރު އިތުރު ހަމަނުޖެހުމެއް ހިނގުމަށް ނޭދޭތީ ހިމޭނުން ތިއްބެވީއެވެ. އަބްދުﷲ އިބްން ޒުބައިރު ފާޅުގައި ދެކޮޅު ހައްދަވައި ޙުސައިންގެފާނާ އެކު މައްކާއަށް ވަޑައިގެންނެވިއެވެ.\nރަސޫލާގެ ހަދީސް[އުނިއިތުރު ގެންނަވާ]\nހަނގުރާމައިގެ ކުރީގެ ހާދިސާތައް[އުނިއިތުރު ގެންނަވާ]\nހަނގުރާމަ ހިނގުމުގެ ކުރި\nމުއާވިޔަތް 1 އަވަހާރަވީ ހ. 60 ވަނަ އަހަރުގެ ރަޖަބް 22 ގައެވެ. އަދި މުސްލިމުންގެ ޚަލީފާކަން ނަގުލުވާ ސަގާފަތާއި، މުއާވިޔަތު އާއި ޙަސަންގެފާނާއި ވެފާވާ އެއްބަސްވުމާ ވެސް ހިލާފަށް އޭނާގެ ދަރި ޔަޒީދު ވެރިކަމަށް އައްޔަން ކުރިއެވެ. އެހެންކަމުން ޚަލީފާކަން ވިރާސީ ވެރިކަމަކަށް ބަދަލުވީއެވެ. މި ބަދަލަށް މުސްލިމުންގެ ތެރޭގައި ނުރުހުން އުފެދުނެވެ. މި އުފެދުނު ވިރާސީ ވެރިކަމަށް އޮތް އެންމެ ބޮޑު ހުރަހަކީ ޙުސައިންގެފާނު ކަމުގައި އެމީހުން ދެކުނެވެ. ސަބަބަކީ އޭނާ އަކީ މުޙައްމަދުގެފާނުގެ ހަމައެކަނި ދިރިހުރި ކާފަދަރިކަލުންނަށް ވުމެވެ. އެހެންކަމުން ޔަޒީދުގެ ގަވަރުނަރު ވަލީދު މަދީނާއަށް ފޮނުވައިގެން ޙުސައިންގެފާނުގެ ބައިއަތު ޔަޒީދަށް ހޯދުމަށް މަސައްކަތް ކުރިއެވެ. މިކަމާ ޙުސައިންގެފާނު ދެކޮޅު ހެއްދެވިއެވެ. އަދި ޙުސައިންގެފާނުގެ އާއިލާގެ އެއްވެސް މީހަކު، ޔަޒިދުގެ އާއިލާގެ އެއްވެސް މީހަކީ ވެރިއެއް ކަމުގައި ގަބޫލު ނުކުރާނެ ކަމުގައި ދެންނެވިއެވެ. އޭގެ2ދުވަސް ފަހުން ޙުސައިންގެފާނު މަދީނާއިން މައްކާއަށް ދަތުރުކުރެއްވި އެވެ. އަދި ޝައުބާން މަހުން ފެށިގެން ޒުލްގައިދާ މަހާ ހަމައަށް މައްކާގައި ހުންނެވިއެވެ.\nމައްކާގައި ހުންނެވި ދުވަސްވަރު ކޫފާއިން އެމީހުންގެ ތާއީދު އެކަލޭގެފާނަށް އޮތްކަން އަންގައި ސިޓީ ފޮނުވިއެވެ. އަދި ވެރިކަން ގަބޫލުކޮށްދެއްވުމަށް އެދިފައި ވެއެވެ. އެހެންކަމުން އެތަނުގެ ހާލަތު ދެނެގަތުމަށްޓަކައި އަދި ރައްޔިތުންގެ ހިޔާލު ހޯއްދެވުމުގެ ބޭނުމުގައި އެކަލޭގެފަނުގެ ދެބެންގެދެދަރި މުސްލިމް ބުނު އަގީލް ފޮނުވިއެވެ.\nޙުސައިންގެފާނު ކޫފާއަށް ފޮނުވި މުސްލިމް އިބްން އަގީލް އަށް ކޫފާއިން ހޫނު މަރުހަބާއެއް ކިއެވެ. އަދި އެތާގެ ގިނަ މީހުން އޭނާއަށް ބައިއަތު ހިފިއެވެ. އަގީލަށް ފުރަތަމަ ފެނުނު މަންޒަރަށް ބަރޯސާވެ އޭނާ ޢަލީގެފާނަށް ފުރިހަމަ ތާއީދު އޮތް ކަމަށް ސިޓީ ލިޔެ އެންގިއެވެ. އެހެން ނަމަވެސް، އާ ގަވަރުނަރު އުބައްޔަދުﷲ ބިން ޒިޔާދު ހަވާލުވުމާ ހަމައިން މަންޒަރު ބަދަލުވިއެވެ. މުސްލިމް އިބްން އަގީލާއި އޭނާގެ ހަވާލުދާރު ޙާނީ އިބްން އުރުވާ،9ޛުލްހައްޖު 60ހ. ގައި ގަތުލު ކުރެވުނެވެ. އަދި މި ކަމާ މާބޮޑު ނުރުހުންތެރިކަމެއް ކޫފާއިން ފާޅެއް ނުވެއެވެ. މި ހާދިސާއަށް ފަހު މީހުންގެ މެދުގައި ޔަޒީދަށް ތައިދު އިތުރުވެ ޙުސައިންގެފާނާ ދެކޮޅުވުން ފެށުނެވެ. އޭގެ ފަހުން އަމްރު ބުނު ސާދު ބުނު އާސް އިސްކޮށް ހަނގުރާމަ ގާފިލާއެއް ތައްޔާރުކޮށް، ހައްޖު މޫސުމުގައި ޙުސައިންގެފާނު ޝަހީދުކޮށްލުމަށް މަސައްކަތް ކުރަމުންދާ ކަމުގެ މައުލޫމާތު އެކަލޭގެފާނަށް ލިބިލެއްވި އެވެ. އެހެންކަމުން ހައްޖުދުވަހުގެ ކުރީ ދުވަހު، ޛުލްހައްޖު މަހުގެ 8 ގައި، އުމުރާވެވަޑައިގެން، މައްކާ ދޫކުރައްވާ ވަޑައިގެންނެވިއެވެ. އެއީ ރޭވެމުން މިދާ ހަދިސާގެ ސަބަބުން ކައުބާގެ ހުރުމަތް ކުޑަވެގެން ހިނގައިދާނެ ކަމަށްޓަކައެވެ.\nމައްކާ ދޫކުރައްވާ ވަޑައިގެންނެވުމުގެ ކުރިން ޙުސައިންގެފާނު ކައުބާގައި ތަގްރީރު ކުރެއްވިއެވެ. އަދި ކައުބާގެ ހުރުމަތް ކެނޑޭފަދަ އެއްވެސް ކަމެއް ހިނގިޔަދޭން ނޭދޭކަމަށާއި، އެކަލޭގެފާނުގެ އަދުއްވުން އެވަނީ ދީނުގެ ހައްދުތައް ފަހަނަގޮސް ކަމުގައި ފާހަގަކުރެއްވިއެވެ.\nޙުސައިންގެފާނު ކޫފާއަށް ދަތުރު ކުރެއްވުމަށް ނިންމެވުމާ ގުޅިގެން އަބްދުﷲ ބުން އައްބާސް އާއި އަބްދުﷲ ބުން ޒުބައިރު ޙުސައިންގެފާނާއި ބައްދަލްކޮށް އެ ދަތުރު ނުކުރެއްވުމަށް ހިޔާލުދެއްވި އެވެ. އަދި ދަތުރު ކުރައްވާ ނަމަވެސް، ދަތުރުގައި އަންހެނުންނާއި ކުޑަކުދިން ނުގެންދިއުމަށް ލަފާދެއްވި އެވެ. ނަމަވެސް ޙުސައިންގެފާނު ނިންމެވީ ކުރިންވެސް ނިންމާފައިވާ ގޮތަށް ދަތުރުކުރެއްވުމަށެވެ. އަދި ދަތުރު ކުރެއްވުމުގެ އެއް ދުވަސް ކުރިން މުސްލިމުންނަށް ޚުތުބާއެއް ދެއްވިއެވެ. އެ ޚުތުބާގައި ފާހަގަ ކުރެއްވީ:\nގާފިލާ ކޫފާއަށް ދަތުރުކުރުމުގެ މަގުމަތީގައި މުސްލިމް ބުން އަގީލް ޝަހީދުކޮށްލެވުނު ހަބަރު ލިބުނެވެ. އެހެންނަމަވެސް ޙުސައިންގެފާނު ނިންމެވީ ދަތުރު ކުރިއަށް ގެންދުމަށެވެ. އަދި ގައިސް ބުނު މުސާހިރު އައް ސައިދަވީ ކޫފާގެ ވެރިންނާ ބައްދަލުކުރުމަށް ފޮނުވިއެވެ. ނަމަވެސް ގައިސް ހައްޔަރުކޮށް ޝަހީދުކޮށްލެވުނެވެ.\nހަނގުރާމައިގެ ހާދިސާތައް[އުނިއިތުރު ގެންނަވާ]\n19 ވަނަ ގަރުނުގައި ކުރަހާފައިވާ، ކަރުބަލާ ހަނގުރާމަ ދައްކައިދޭ ކުރެހުމެއް\nޙުސައިންގެފާނުގެ ގާފިލާ ކޫފާއާ ދެދުވަހުގެ މުއްދަތަށް ކައިރި ވެފައި ވަނިކޮށް ޔަޒީދުގެ ލަޝްކަރާ ބައްދަލް ވިއެވެ. ލަޝްކަރުގެ ވެރިއަކީ ހޫރް ބުން ރައިހީ އެވެ. އެމީހުން ތިބީ ޙުސައިންގެފާނާ އެއް ކޮޅަށްތޯ ނުވަތަ ދެކޮޅަށްތޯ ސުވާލުކުރިއެވެ. އެމީހުންގެ ޖަވާބަކީ ޙުސައިންގެފާނާ ދެކޮޅުކަމެވެ. އަދި އެހިސާބުން އެނބުރި ދިއުމަށް ޙުސައިންގެފާނު ހިޔާލު ކުރެއްވި އެވެ. ނަމަވެސް ޙުސައިންގެފާނު އެނބުރި މަދީނާއަށް ދިއުމަށް ހޫރް ހުރަސް އެޅިއެވެ. މުޙައްމަދުގެފާނުގެ އާއިލާގެ ބޭފުޅުންނަށް ކަރުބަލާ އަށް އާދެވުނީ2މުހައްރަމް 61ހ. ގައެވެ. އެމީހުން އެބިމުގައި މަޑުކޮށްގެން ތިބުމަށް ހޫރު އަމުރުކުރިއެވެ.\nހަނގުރާމައިގެ ލީޑަރަކަށް އައްޔަން ކުރެވުނީ އުމަރު ބުން ސައާދެވެ. ފުރަތަމަ އޭނާ އިންކާރުކުރިއެވެ. ނަމަވެސް އިންކާރު ކޮށްފިނަމަ އޭނާއަށް ހަވާލުކޮށްފައި އޮތް ގަވަރުނަރުކަން އަތުލާނެ ކަމުގެ ބިރު ދެއްކުމުން އެންމެ ފަހުން އެއްބަސް ވީއެވެ. އޭނާއަށް އަމުރު ކުރެވުނީ މުހައްރަމް6ވަނަ ދުވަހު ހަނގުރާމަ ފެށުމަށެވެ. އޭނާގެ ލަޝްކަރު ކަރުބަލާގެ މައިދާނަށް ދިޔައީ3މުހައްރަމް 61ހ. ގައެވެ.\nހަނގުރާމައިގެ ކަން ކުރަންވީ ގޮތް އަނގާ ޒިޔާދް، އުމަރު ބުން ސައުދަށް ފޮނުވި ސިޓީގައި ވަނީ ޙުސައިންގެ ފާނުގެ ގާފިލާ ބޯފެން ލިބޭނެ މަގުތައް ބަންދުކުރުމަށް އަންގާފައެވެ. އެހެންކަމުން 5،000 އަސްވާރުން ފޮނުވައިގެން [[ފުރާތު ކޯރު]] ސަރަހައްދު ބަންދު ކުރިއެވެ. ޙުސައިންގެފާނުގެ ގާފިލާއިން މިކަމާ މަޝްވަރާ ކުރުމުންވެސް ފެނުގެ ފެން ލިބޭނެ ގޮތެއް ނުވިއެވެ. މުހައްރަމް މަހުގެ 10 ވަނަ ދުވަހު، ހަނގުރާމަ ފެށުމާ ހަމައަށް ވެސް ފެން ލިބުން ވަނީ ބަންދުވެފައެވެ.\nލަސްނުކޮށް ހަނގުރާމަ ފެށުމަށް ޒިޔާދު ސައާދަށް އަމުރު ކުރިއެވެ. އެހެންކަމުން މުހައްރަމް9ވަނަ ދުވަހު މެންދުރު ފަހު ޙުސައިންގެފާނުގެ ގާފިލާއާ ކައިރި ކުރިއެވެ. ނަމަވެސް ޙުސައިންގެފާނުގެ ފަރާތުން އައްބާސް ބުން ޢަލީ ފޮނުވައި ސައާދުއާ ވާހަކަ ދައްކައިގެން ހަނގުރާމަ ފެށުން ޖެހިގެން އަންނަ ދުވަހުގެ ހެނދުނާ ހަމައަށް ފަސްކުރުމަށް އެދުނެވެ. އެއީ ރޭގަނނޑު އަޅުކަމުގައި ދެމިތިބުމުގެ ބޭނުމުގައެވެ. މިކަމާ ސައާދު އެއްބަސްވިއެވެ.\nއެރޭގައި، ޙުސައިންގެފާނު މީސްތަކުން އެއްކުރައްވައި، ބޭނުން މީހަކު މިރޭގެ އަނދިރި ކަމުގައި ފިލައިގެން ދިއުމަށް އިޒުނަ ދެއްވި އެވެ. އަދި ޙުސައިންގެފާނާ އެކު މައިދާނުގައި މަޑުކޮށްފި ނަމަ ހަނގުރާމައިގައި މަރުވެދިއުމުގެ ފުރުސަތު ބޮޑުކަމުގައި އެންގެވިއެވެ. ނަމަވެސް އެއްވެސް މީހަކު އެރޭގައި ޙުސައިންގެފާނު ދޫކޮށް ދާކަށް ބޭނުމެއް ނުވިއެވެ. ދެން އެންމެން މުޅި ރޭގައި ނަމާދުކޮށް ދުއާ ކުރުމުގައި ދެމިތިބީ އެވެ.\nހަނގުރާމަ ހިނގި ދުވަސް[އުނިއިތުރު ގެންނަވާ]\nމުޙައްރަމް 10 ވަނަ ދުވަހު، ނުވަތަ އާޝޫރާ ދުވަހު ޙުސައިންގެފާނުގެ އަސްހާބުންނާ އެކު ފަތިސް ނަމާދު ކުރައްވައި ހަނގުރާމައިގެ ލަޝްކަރު ރުކުރުވާލެއްވިއެވެ. ލަޝްކަރުގެ ކަނާތްފަރާތު ލީޑަރަކަށް ހަމަޖެއްސެވީ ޒުހައިރު ބުން ގައިން އެވެ. އަދި ވާތް ފަރާތަށް ހަބީބް ބުން މުޒާހިރެވެ. ލަޝްކަރުގެ ވެރިއަކަށް ހުންނެވީ އައްބާސް ބުން ޢަލީ އެވެ. ޙުސައިންގެފާނުގެ ލަޝްކަރުގެ އަދަދަކީ 32 އަސްވާރުންނާއި، 40 ހަނގުރާމަވެރިންނެވެ. ޙުސައިންގެފާނު ސަވާރުވެގެން އިންނެވީ ޒުލްޖަނާ އެވެ ކިޔުނު އަސްކޮޅަށެވެ.\nޙުސައިންގެފާނު މީސްތަކުންގެ ކިބައިން އެދުނީ މާތް ﷲ ގެ ރަސްކަންފުޅަށްޓަކައި އެކަލޭގެފާނާ ބައިވެރި ވުމަށެވެ. އަދި މުހައްމަދުގެފާނުގެ އާއިލާ ރައްކާތެރި ކޮށްދިނުމަށެވެ. ޙުސައިންގެފާނުގެ މި ޚުތުބާގެ ސަބަބުން، ތަމީމް އަދި ހަމްދާން ވަންހައިގެ ކޮމާންޑަރު ހޫރް އަށް ފުން އަސަރު ކޮށް، އޭނާ ސައާދުގެ ލަޝަކަރު ދޫކޮށް ޙުސައިންގެފާނާ ގުޅިވަޑައިގަތެވެ.\nއަދި ޔަޒީދު، އޭނާގެ އެންމެ އިސް ކޮމާންޑަރު، ޝިމްރް ބުން ތިލްޖައުޝާން ފޮނުވައި، އުމަރު ބުން ސައާދުގެ ބަދަލުގައި ހަމަޖެއްސި އެވެ.\nޙުސައިންގެފާނުގެ ޚުތުބާ[އުނިއިތުރު ގެންނަވާ]\nހަނގުރާމަ ފެށުމުގެ ކުރިން ޙުސައިންގެފާނު އަހަށް ސަވާރުވެވަޑައިގެން، ހަތިމް އަތަށް ނަންގަވައި، މީސްތަކުން ކުރިމައްޗަށް ވަޑައިގެން، ހުތުބާ ދެއްވި އެވެ. ދީނުގެ ވާޖިބުތައް އަދާކުރުންމަތީ ދެމި ތިބުމަށް ގޮވާލައްވައި ވިދާޅުވިއެވެ."ޔާ ﷲ! އިބަ ކަލާނގެއީ، ދަތި އުނދަގޫ ހާލަތްތައް ކުރިމަތިވާ ހިނދު، ތިމަންގެ ނަފްސުގެ އިތުބާރާއި އުއްމީދު އާކޮށްދޭ އިލާހެވެ. ހަމަކަށަވަރުން އިބަ އިލާހަކީ މި ދުނިޔެ އުފައްދަވައި، މިތަނަކީ ފަނާވުމާއި ނެތިދިއުމުގެ ގޮވަތި ކަމުގައި ލެއްވި ކަލާނގެއެވެ. މިދުނިޔޭގައި މީސްތަކުން އެއްހާލަތުން އަނެއް ހާލަތަށް ބަދަލް ކުރަައްވައެވެ. ކާމިޔާބު ލިބިގެންވާ މީހާއަކީ، މިދުނިޔެއަށް ހެއްލިގެން ނުދާ މީހާއެވެ. އަދި ގެއްލެނިވެގެންވާ މީހަކީ، ދުނިޔޭގެ އަރާމަށް ހެއްލިފައިވާ މީހާއެވެ. އެހެންކަމުން ދުނިޔެ ތިބާ ހެއްލުންތެރި ކުރިޔަ ނުދޭށެވެ. އެނގިފާޅުވެގެންވާ ގޮތުގައި ތިޔަބައިމީހުން ތިތިބީ މާތްﷲ ނުރުއްސަވާ ކަމަކައިގެން އެއްބަސްވެގެންނެވެ. ތިޔަބައިމީހުން ވަނި ޝައިތާނާގެ ހެއްލުންތެރިކަމުގައި، ﷲ ހަނދުމަކުރުން ހަނދާން ނައްތާލާފައެވެ. އެހެންކަމުން، ތިޔަބައިމީހުންނަށާއި، ތިޔަބައިމީހުން ކުރަން ތިއުޅޭ ކަންތަކަށް ހަލާކު ހުއްޓެވެ. އަހަރެމެން މިލްކުވެގެންވަނީ މާތްﷲގެ ހަޒްރަތަށެވެ. އަދި އަހަރެމެން އެނބުރިދާހުށީ އެކަލާނގެ ހަޒްރަތަށެވެ. މިއީ އީމާންވުމަށް ފަހު ކާފަރުވެގަތް މީހުންނެވެ". އެއަށްފަހު ޙުސައިންގެފާނުގެ ހުތުބާގައި، އެކަލޭގެފާނުގެ އާއިލާގެ މަތިވެރިކަން ހަނދާންކޮށްދީ ވިދާޅުވިއެވެ. "ތިމަންކަލޭގެފާނަކީ ތިޔަބައިމީހުންގެ ރަސޫލާގެ ދަރިކަލުންގެ ދަރިކަލުން ނޫންހެއްޔެވެ؟ އަދި ތިމަންކަލޭގެފާނަކީ ތިޔަބައިމީހުންގެ ރަސޫލާގެ ދެބެންގެ ދެދަރި އަހާގެ ދަރި ނޫންހެއްޔެވެ؟ ހަމްޒާގެފާނު (ސައްޔިދުއް ޝުހުދާ) އަކީ ތިމަންގެ ބޮޑުބޭބެ ނޫން ހެއްޔެވެ؟ ސުވަރުގޭގައި އުދުހިވަޑައިގަންނަވާނޭ، ޖައުފަރު އަކީ ތިމަންގެ ބޮޑުބޭބެ ނޫންހެއްޔެވެ؟ އެކަލޭގެފާނާއި އެކަލޭގެފާނުގެ އާއިލާއަށް ހެއު ރަހުމަތް ލެއްވުމަށް ތިޔަބައިމީހުންގެ ރަސޫލާ ހަދީސްކުރެއްވި އަޑު ނާހަމުހެއްޔެވެ؟ ތިމަންކަލޭގެފާނު ބަސް ތިޔަބައިމީހުން ގަބޫލު ކުރަމު ހެއްޔެވެ؟ ހަމަކަށަވަރުން ތިމަން ކަލޭގެފާނު ދުވަހަކުވެސް ދޮގެއް ނަހަދެމެވެ. އެހެނީ ދޮގަކީ މާތްﷲ ރުހިވޮޑިގެން ނުވާ އަމަލެކެވެ. އަދި ތިޔަބައިމީހުން ތިމަންކަލޭގެފާނުގެ ބަސް ތެދުކަމުގައި ގަބޫލުނުކުރާނަމަ، ރަސޫލުﷲގެފާނުގެ އަސްހާބުން ކުރެން އަހާށެވެ. އެބޭކަލުން ހަމަ މިބަސްތައް ތިޔަބައިމީހުންނަށް ބުނެދޭނެއެވެ.\nހަނގުރާމަ ފެށުން[އުނިއިތުރު ގެންނަވާ]\nހަނގުރާމައިގެ ފުރަތަމަ ދުނި އެއެްލީ އުމަރު ބުން ސައާދެއެވެ. އެއަށް ފަހު ސައާދުގެ ލަޝްކަރުން ދުނި ޖަހަން ފެށިއެވެ. މި ހަމަލާތަކުން ޙުސައިންގެފާނުގެ ލަޝްކަރުގެ މަދު މީހަކު މެނުވީ ސަލާމަތެއް ނުވިއެވެ. ދެ ފަރާތުންވެސް ހަމަލާ ބަދަލު ކުރެވި އެންމެ ފަހުން ޙުސައިންގެފާނުގެ ސަހާބީން ޝަހީދުވިއެވެ.\nފުރަތަމަ ހަމަލާ ބަދަލު ކުރެވުނީ ޙުސައިންގެފާނުގެ ލަޝްކަރުގެ ކަނާތްފަޅިން އަދި އިދިކޮޅު ލަޝްކަރުގެ ވާތްފަޅިން ސީރިޔާ ހަނގުރާމަވެރިންނާ ދެމެދުއެވެ. ހަމަލާ ފެށުމާ އެކު، ޒުހައިރު ބުން ގައިންގެ ސަފުތަކުން ބައެއް މީހުން ފަހަތަށް ޖެހުނެވެ. އަދި ސީރިޔާ ލަޝްކަރަށް ދިން ހަމަލާއާ އެކު އެމީހުންގެ ތަރުތީބު ގެއްލި މެދު ސަފުތަކާ ފުށުއެރި އެވެ. އެއަށް ފަހު ސީރިޔާގެ ލަޝްކަރުން ކުރިން ވެފައިވާ އެއްބަސްވުމާ ޚިލާފަށް ލޮންސިއާއި ދުނިދަނޑިން ހަމަލާ ދޭން ފެށިއެވެ. ހަނގުރާމައިގެ ކުރިން، ޙުސައިންގެފާނުގެ ބައެއް ސަހާބީންނާ އެކު، ހަނގުރާމައިގައި ދުނިދަނޑިއާއި ލޮންސި ބޭނުން ނުކުރުމަށް ވަނީ އެއްބަސް ވެފައެވެ. އުމަރު ބުން ސައާދު، އޭނާއަށް އަމްރު ބުން ހައްޖާޖު އަންގާފައިވާ ފަދައިން، އެއްވެސް މީހަކު މައިދާން ދޫކޮށްފައި ނުދިއުމަށާއި، ޙުސައިންގެފާނުގެ ލަޝްކަރަށް އެކީގައި ހަމަލާ ދިނުމަށް އަމުރު ކުރިއެވެ.\nޙުސައިންގެފާނުގެ ލަޝްކަރުގެ ކަނާތްފަރާތު ސަފުތަކަށް ހަމަލާ ދިނީ އަމްރު ބުން ހައްޖާޖެވެ. ޙުސައިންގެފާނުގެ ލަޝްކަރު މައިދާނުގައި ސާބިތިވެ ތިއްބެވެ. މިކަމުން ހައްޖާޖުގެ ލަޝްކަރުގެ އަސްތައް ޖެހިލުން ކުރުވިއެވެ. އަދި އަސްވާރުން ކުރިއަށް ޖެހިލުމުން، ޙުސއިންގެފާނުގެ ލަޝްކަރުން ދުނިދަނޑިން ހަމަލާ ދީ، ބައެއް މީހުން ޝަހީދު ކުރިއެވެ. އަދި ބައެއް މީހުން ޒަހަމް ކުރިއެވެ. އަމްރު ބުނު ހައްޖާޖު އޭނާގެ ލަޝްކަރަށް ބުނަމުން ދިޔައީ، "ދީނަށް ފުރަގަސް ދިން މީހުންނާއި، ޖަމާއަތުން ވަކިވި މީހުންނާ ހަނގުރާމަ ކުރާށެވެ". މި އަޑު އިވި، ޙުސައިންގެފާނު ވިދާޅުވިއެވެ. "އޭ އަމްރެވެ. ކަލެއަށް ހަލާކު ހުއްޓެވެ. ކަލޭ ތިގޮވަނީ މީސްތަކުން މަށާ ދެކޮޅަށް ހަނގުރާމަ ކުރުމަށް ހެއްޔެވެ؟ އަހަރެމެންނަކީ ދީނަށް ފުރަގަސްދިން މީހުން ހެއްޔެވެ؟ ކަލޭމެންނަކީ ދީނަށް ނަސްރުދޭ މީހުން ހެއްޔެވެ؟ އަހަރެމެންގެ ފުރާނަ ހަށިގަނޑުން ވަކިވުމުން، އަހަރެމެންގެ ތެރެއިން، ނަރަކައަށް ވަންނާނީ ކާކުކަން ކަލެއަށް އެނގޭނެއެވެ".\nއަންހެނުންނާއި ކުޑަކުދިން ބައިތިއްބާފައި ތިބި، ޙުސައިންގެފާނުގެ ފޭލިގޭއަށް ހަަމަލާތައް އަންނަން ފެށުމުން، ޙުސައިންގެފާނުގެ ބައިވެރިން ވަކިވަކިން ހަމަލާއަށް ނުކުންނެވިއެވެ. މި ހަމަލާތަކުގައި، ބުރައިރު ބުން ޚުދައިރު އާއި، މުސްލިމް ބުން އައުސާޖާއި ހަބީބް ނުން މުޒާހިރު ޝަހީދުވިއެވެ. މި ބޭފުޅުން މަސައްކަތް ކުރަމުން ދިޔައީ ޙުސައިންގެފާނު ދިފާއުކުރުމަށް އިންސާނީ އައްޑަނައެއް ފަދައިންނެވެ. ލަޝްްކަރުގެ އަދަދު މަދުކަމުން، އެންމެ މީހަކު ޝަހީދު ވުމަކީވެސް ލަޝްކަރަށް ލިބޭ ފޫނުބެއްދޭ ވަރުގެ ދެރައެކެވެ. ދެން ޙުސައިންގެފާނުގެ ސަހާބީން، ފަހަރަކު ބޭފުޅަކު އައިސް ޙުސައިންގެފާނަށް އަލްވަދާއު ކިޔަމުން ދިޔައެވެ. ދުނިދަނޑިއާއި ލޮންސީގެ ހަމަލާތަކުގައި ޙުސައިންގެފާނުގެ ހުރިހައި ސަހާބީން ޝަހީދުވިއެވެ.\nޙުސައިންގެފާނުގެ ސަހާބީން ޝަހީދުވުމަށް ފަހު، އެކަލޭފާނުގެ ތިމާގެ ބޭފުޅުން ހަނގުރާމައަށް ނުކުތުމުގެ އިޒުނައަށް އެދުނެވެ. މުޙައްމަދުގެފާނާއި ޢަލީގެފާނުގެ ދަރިކޮޅު ކަމުގައިވާ ބަނޫ ހާޝިމް ވަންހައިގެ މީހުން ފަހަރަކު މީހަކު ޙުސައިންގެފާނާ ބައްދަލް ކުރަމުން ދިޔައެވެ. ހާޝިމް ވަންހައިގެ ތެރެއިން ހަނގުރާމައަށް ނުކުތުމުގެ އިޒުނަ ފުރަތަމަ ލިބުނު ބޭފުޅަކީ ޙުސައިންގެފާނުގެ ދަރިކަލުން ޢަލީ އަލް އަކްބަރު ބުނު ޙުސައިން އެވެ.\nމި ހަނގުރާމައިގައި ޝަހީދުވި ހާޝިމް ވަންހައިގެ ބޭފުޅުންނަކީ، ޢަލީގެފާނުގެ ދަރީންނާއި، ޙަސަންގެފާނުގެ ދަރިންނާއި، ޙުސައިންގެފާނުގެ ދަރިންނާއި، ޢަބްދުﷲ ބުން ޖައުފަރުގެ ދަރިންނާއި، އަގީލް ބުނު އަބޫ ތާލިބްގެ ދަރިންނާއި މުސްލިމް ބުން އަގީލްގެ ދަރިންނެވެ. ޙުސައިންގެފާނާ އެކު ހާޝިމް ވަންހައިން ޖުމުލަ 72 ބޭފުޅުން ހަނގުރާމައިގައި ޝަހީދު ކުރެވުނެވެ.\nއައްބާސް ބުން ޢަލީ ޝަހީދުވުން[އުނިއިތުރު ގެންނަވާ]\nކަރުބަލާގައި ހުންނަ އަލް އައްބާސް މިސްކިތް\nއައްބާސް ބުން ޢަލީ ފުރާތު ކޯރު ސަރަހައްދުން އިދިކޮޅު ލަޝްކަރަށް ހަމަލާދީ، ކުރިއަށް ދިއައެވެ. އަދި އިބްނު ސައާދުގެ ލަޝްކަރަށް ހަމަލާ ދެއްވި އެވެ. އޭރު ދުޝްމަނުން ދިޔައީ ދުނިދަނޑިން ވަރުގަދަ ހަމަލާތަކެއް ދެމުންނެވެ. ހަމަލާތަކުން ގިނަ ބަޔަކު ޒަހަމްވެސް ވިއެވެ. ނަމަވެސް ކޯރުގެ އައްސޭރިއާ ހަމައަށް ދެވުުމުން، ހަމަށް ފެން ފުރުއްވަން ފެއްޓެވިއެވެ. އައްބާސް އޭރު ހުންނެވީ ނުހަނު ބޮޑަށް ކަރު ހިއްކާފައި ކަމަށް ވިއަސް، ޙުސައިންގެފާނަށް އިހްލާސްތެރިވުމުގެ ގޮތުން ފެން ބުއިމުން މަހުރޫމުވަޑައިގަތެވެ. އަދި ފެން ހަން ކަނާތު ކޮންޑުގައި ބާއްވައި، ފޭލިގެއާ ދިމާއަށް މިސްރާބު ޖެހިއެވެ. ފެން ލިބޭނެ މަގު ތަނަވަސް ވެއްޖެ ނަމަ، ޙުސައިންގެފާނުގެ ލަޝްކަރު ބަލި ނުކުރެވޭނެ ކަމަ ބުނެ، އައްބާސް ބުން ޢަލީއަށް ވަރުގަދަ ހަމަލާއެއް ދިނުމަށް، އުމަރު ބުން ސައާދު އަމުރު ކުރިއެވެ. އަދި ގިނަ އަދަދެއްގެ ހަނގުރާމަވެރިން އެކަލޭގެފާނު ވަށާލައި، ހުއްޓުވިއެވެ. އަދި ހަމަލާދީ އައްބާސްގެ ކަނާއަތް ބުރިކޮށްލިއެވެ. ދެން އައްބާސް ފެންހަން ވާތު ކޮނޑަށް ލައި ކުރިއަށް ހިނގައިގަތެވެ. ނަމަވެސް ދެވަނަ ހަމަލާގައި ވާއަތް ވެސް ބުރިކޮށްލިއެވެ. ދެން ފެެންހަން ދަތުން ހިފައިގެން ކުރިއަށް ދިއުމަށް މަސައްކަތް ކުރިއެވެ. އެވަގުތު ދުޝްމަނުން ދުނިދަނޑީގެ ހަމަލާ ދޭން ފެށި އެވެ. އަދި ފެން ހަމަށް ދުންޏެއް ޖެހި، ހަމުން ފެންތައް ފައިބަން ފެށިއެވެ. އެހިސާބުން އައްބާސް އަސް އަނބުރާލައި، ދުޝްމަނުންގެ ލަޝްކަރާ ދިމާއަށް ދާންފެށުމުން، ދުޝްމަނުން އެއްލި ތީރެއް އައްބާސްގެ ލޮލަށް އަމާޒު ވިއެވެ. އަދި އެ ވަގުތުގައި ގުރުޒަކުން އެކަލޭފާނުގެ އިސްތަށިފުޅަށް ހަމަލާ ދިނެވެ. އެކަލޭގެފާނުގެ ހަށިކޮޅު ފޭލިގެއަށް ނުގެންދިއުމަށް އައްބަސް ވިދާޅުވިއެވެ. އެއީ ޙުސައިންގެފާނުގެ ދަރިކަނބަލުން ސަކީނާ އަރިހު ވައުދުވީ ފަދައިން ފެންފޮދު ގެންގޮސް ނުދެވުނީތީ އެވެ. އައްބާސް ޝަހީދުވުމަކީ ޙުސައިންގެފާނުގެ މައިބަދަ ބިނދުން ފަދަ ކަމެއް ކަމުގައި ޙުސައިންގެފާނު ވިދާޅުވިއެވެ.\nޙުސައިންގެފާނު ޝަހީދުވުން[އުނިއިތުރު ގެންނަވާ]\nކަރުބަލާގައި ޝަހީދުވީ މީހުންގެ ޒިޔާރަތް\nޔަޒީދުގެ ގާފިލާއަށް ޙުސައިންގެފާނު ދެންނެވީ، އެކަކާ އެކަކު ކުރިމަތިލުމަށެވެ. މިކަމަށް ދެފަރާތުންވެސް އެއްބަސްވިއެވެ. އަދި ޙުސައިންގެފާނާ ކުރިމަތިލީ ކޮންމެ މީހަކު ޝަހީދު ކުރެވުނެވެ. އަދި އެތައް ފަހަރަކު ދުޝްމަނުން ފަހަތަށް ޖެއްސިއެވެ. ޙުސައިންގެފާނާއި، ދަރިކަލުން ޢަލީ އަލް އަކްބަރް އާ ދެބަފައިކަލުން ހަނގުރާމައިގައި ކުރިއަށް ވަޑައިގެން، ދުޝްމަނުންގެ ސަފުތައް ރޫޅާ ލެއްވިއެވެ.\nސީރިޔާ ލަޝްކަރުގެ ވަރަށް އެތެރެއަށް ޙުސައިންގެފާނު ގޮސްފައި ވަނިކޮށް، ދުޝްމަނުން އެކަލޭގެފާނާއި ފޭލިގެއާ ދެމެދުގައި ވާތީ ފެނި ގޮވާލެއްވި އެވެ.\nދެން ދުޝްމަނުން އެނބުރި އެކަލޭގެފާނާ ކުރިމަތި ލިއެވެ. އަދި އެކަލޭގެފާނަށް އެތައް ޒަހަމެއް ލިބިވަޑައިގެން، ވަރުބަލިކަމުގައި ހިނދުކޮޅެއް ހިމޭންވެލެއްވިއެވެ. އެވަގުތުގައި ދުޝްމަނުންގެ މީހަކު ހިލަޔަކުން އެކަލޭގެފާނުގެ ނިތްކުރިފުޅުގައި ޖަހައި ޝަހީދު ކޮށްލިއެވެ. އެޒަހަމުން ނުކުތް ލޭ ސާފުކުރަމުން ދަނިކޮށް މީހަކު އެކަލޭގެފާނުގެ މެއަށް ތީރެއް ޖެހިއެވެ. ދެން އެކަލޭގެފާނު މޫނުފުޅު އުފުލާލެއްވިއެވެ. އަދި ވިދާޅުވިއެވެ. މާތްރަސްކަލާކޮ! އެމީހުން އެ ޝަހީދުކުރީ މާތްﷲގެ ރަސޫލާގެ ދަރިކަނބަލުންގެ ދުނިޔޭގައި ހުރި ހަމައެކަނި ދަރިކަލުން ކަން އިބަ ރަސްކަލާންގެ ދެނެވޮޑިގެން ވެއެވެ. އަދި މެއަށް ހެރިފައިވާ ތީރު އުފުރާލެއްވިއެވެ. އެއާ އެކު ލޭތައް ހޯސްލާފައި ފައިބާގަތެވެ.\nމި ހަމަލާއާ އެކު އެކަލޭގެފާނު ވަރަށް ބޮޑަށް ބަލިފުޅުވެ ވަޑައިގެން، ހަމަލާދެއްވުން ހުއްޓަވާލެއްވިއެވެ. އެއާ އެކު ދުޝްމަނު ހަނގުރާމަވެރިންވެސް ހަމަލާދިނުން ހުއްޓާލިއެވެ. ނަމަވެސް އެތަނުން އެކަކު ޙުސައިންގެފާނާ ހަމައަށް ގޮސް، ކަނޑިން، އެކަލޭފާނުގެ އިސްތަށިފުޅަށް ހަމަލާ ދިނެވެ.\nދެންވެސް ދުޝްމަނުން ހަމަލާ ދިނުމަށް ފަސްޖެހުނެވެ. ނަމަވެސް އެކަލޭގެފާނު ވަށާލައިގެން ތިބީއެވެ. އެހިނދު، އަބްދުﷲ ބުން ހަސަން ފޭލިގޭން ނުކުމެ ދުވެފައި އައެވެ. ދުޝްމަނުންގެ ހަނގުރާމަވެރިޔަކު ޙުސައިންގެފާނު ޝަހީދުކުރުމަށް ކަނޑި މަޅައިގަތުމުން އަބްދުﷲ އަތް އުފުއްލަވައި ހަމަލާއަށް ހުރަސް އެޅުއްވުމުން، އޭނާގެ އަތް ބުރިކޮށްލިއެވެ. އެހިނދު ޙުސައިންގެފާނު އަބްދުﷲ ގެ ހަށިކޮޅުގައޮ ބައްދާލެއްވިއެވެ. ނަމަވެސް އޭރު އަބްދުﷲގެ ހަށިކޮޅަށް ވަނީ ތީރެއް ޖަހާފައެވެ.\nޙުސައިންގެފާނު އަހަށް ސަވާރުވެ އެނބުރި ދިއުމަށް މަސައްކަތް ކުރެއްވުމުން ޔަޒީދުގެ ލަޝްކަރުން ހަމަލާ ދިނެވެ. އަދި މާ ބޮޑަށް ޒަހަމްވުމުން އަހުން ފައިބަންނަވާ، ގަހެއްގައި ލެނގިވަޑައިގެން އިންނެވިއެވެ.\nދެން އުމަރު ބުން ސައާދު އޭނާގެ ހަނގުރާމަވެރިއަކަށް، ޙުސައިންގެފާނު ޝަހީދުކުރުމަށް އަމުރު ކުރިއެވެ. ޚުވާލީ އިބްން ޔަޒީދު އަލް އަސްބަހީ އެކަމަށް ޖެހިލުން ވިއެވެ. އެއަށް ފަހު ޝިމްރު އިބްން ދިލްޖައުޝަން އަހުން ފައިބާ، އޭނާގެ ކަނޑިން ޖަހައި ޙުސައިންގެފާނުގެ ކަނދުރާ ވަކިކޮށްލިއެވެ. ކަނދުރާ ވަކިކޮށްލުމުގެ ކުރިން، ޙުސައިންގެފާނު ޝިމްރު ކުރެން "މިއަދު ނަމާދު ކުރިންތޯ" ސުވާލު ކުރެއްވިއެވެ. މި ސުވާލުން އޭނާއަށް ސިހުން ލިބުނެވެ. އެއީ އެފަދަ ބެކަލަކު އެފަދަ ހާލަތެއްގައި އަހާފާނެ ސުވާލެއްކަމަށް ހީވެފައި ނެތީމައެވެ. އަދި އިމާމް ހުސައިންގެފާނު އަސްރު ނަމާދު ކުރުމުގެ އިޒްނައަށް އެދުނެވެ. ޝިމްރު އެ ހުއްދަ ދިނުމުން ޙުސައިންގެފާނު ނަމާދު ފެއްޓެވިއެވެ. އަދި ސަޖިދައަށް ތިރިވެވަޑައިގަތުމުން، ޝިމްރު ކަނޑި މަލައިގެންފައި ބުންޏެވެ. "މަތް ﷲ ގަންދީ ބުނަމެވެ. ތިއަބޭކަލަކީ އުއްމަތުގެ ނަބިއްޔާ މުހައްމަދުގެފާނުގެ ކާފަދަރިކަލުންކަމާއި، އަދި ތިޔައީ މައިފުށުންނާއި ބަފައި ފުށުން އެންމެ މާތް ބޭފުޅުން ކަން ދެނެހުރެ، ކަލޭގެފާނުގެ އިސްތަށިފުޅު ކަނދުރާއިން ވަކިކުރަމެވެ". އަދި އޭނާ ޙުސައިންގެފާނުގެ އިސްތަށިފުޅު އުފުލާލިއެވެ. އެއަށް ފަހު އިބްނު ސައާދުގެ ލަޝްކަރުގެ މީހުން އެކަލޭގެފާނުގެ ހަށިކޮޅުގައި ހުރި އަގުބޮޑު ގަހަނާތައް އަތުލައިގަތެވެ.\nހަނގުރާމައިގެ ފަސް[އުނިއިތުރު ގެންނަވާ]\nއާޝޫރާ ދުވަހުގެ މެންދުރު ފަހު، އިބްނު ސައާދު، ޙުސައިންގެފާނުގެ އިސްތަށިފުޅު އިބްން ޒިޔާދަށް ފޮނުވިއެވެ. އަދި ހަނގުރާމަވެރިންގެ ބޯތައް ކަނދުރާއިން ވަކިކޮށް ކޫފާއަށް ފޮނުވަން ޒިޔާދު އަމުރު ކުރިއެވެ. ޖެހިގެން އައި ދުވަހުގެ މެންދުރާ ހަމައަށް އިބްން ސައާދު ކަރުބަލާގައި ހުއްޓެވެ.\nއިބްނު ސައާދުގެ ލަޝްކަރު ކަރުބަލާއިން އެނބުރި ދިއުމުން، ބަނޫ އަސްއަދު ގަބީލާގެ މީހުން އައިސް މަރުވެފައިވާ މީހުންތައް ވަޅުލިއެވެ. ޙުސައިންގެފާނު ފިޔަވާ އެއްވެސް މީހެއްގެ މަހާނަ ފާހަގަ ވާނެ ގޮތެއް ނަހަދައެވެ. ޙުސައިންގެފާނުގެ މަހާނައިގައި ގަހެއް އިންދާފައި ހުއްޓެވެ. އޭގެ ފަހުން ޙުސައިންގެފާނުގެ ދަރިކަލުން ޢަލީ ކަރުބަލާއަށް ގޮސް ޙުސައިންގެފާނުގެ މަހާނަ ފާހަގަކުރިއެވެ. ހޫރް ވަޅުލެވިފައި ވަނީ ހަނގުރާމަ ހިނގި މައިދާނާ ދުރުގައެވެ. ހަނގުރާމައިގެ އަސީރުން ދިމިސްގްގައި އަހަރެއް ވަންދެއް ހައްޔަރުކޮށްފައި ބޭތިއްބި އެވެ. މި މުއްދަތުގެ ތެރޭގައި ބައެއް އަސީރުން ހިތާމައިން މަރުވިއެވެ. އޭގެ ތެރޭގައި ސުކައިނާ ބިންތް ޙުސައިން ހިމެނެއެވެ. މި ދުވަސްވަރު ދިމިސްގްގެ މީހުން ޖަލަށް ޒިޔާރަތް ކުރެއެވެ. ޒައިނަބާއި ޢަލީ އިބްން ޙުސައިން މި ފުރުސަތުގެ ބޭނުން ހިފައި، ޙުސައިންގެފާނުގެ ވާހަކަ މީހުންނަށް ކިޔައިދިނެވެ. އަދި ހުސައިންގެފާނު އިސްވެ ނުކުންނަވަން ޖެހިވަޑައިގަތް ސަބަބު އޮންޅުންފިލުވައިދެއްވި އެވެ. އަދި ސީރިޔާއާއި އިރާގުގެ ބައެއް ސަރަހައްދުތަކުގައި ޔަޒީދާ ދެކޮޅުވެރި ހިޔަލުތައް ފެތުރެން ފެށުމުން، އެންމެ ފަހުން، އަސީރުން ދޫކޮށްލައި، މަދީނާއަށް ފޮނުވިއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ސެޕްޓެމްބަރު 2017، 11:22 ގައެވެ.


Pogba hoadhumah Real aai Juventus gadha hifumakah\nޕޮގްބާ ހޯދުމަށް ރެއާލް އާއި ޔުވަންޓަސް ގަދަ ހިފުމަކަށް\nޔުނައިޓެޑާ އެކު ޕޮގްބާ ހަދާފައިވާ އެއްބަސްވުން ހަމަވާނީ 2021 ގައި\nކ. މާލެ 10 އޭޕުރިލް 2019 | ބުދަ 17:01 6,032\nޕައުލް ޕޮގްބާ - ރައީސް އޮފީސް\nމެންޗެސްޓާ ޔުނައިޓެޑަށް ކުޅެމުން އަންނަ ފްރާންސްގެ ވިންގާ ޕައުލް ޕޮގްބާ ހޯދުމަށް ރެއާލް މެޑްރިޑާއި ޔުވަންޓަސްއިން ގަދަ ހިފުމަކަށް ގޮސްފައިވާ ކަމަށް ރިޕޯޓްތައް ބުނެފިއެވެ.\nރިޕޯޓްތައް ބުނާ ގޮތުން ޔުވަންޓަސްއިން އެ ކްލަބަށް ކުރިން ކުޅުނު ޕޮގްބާ ގެންނަން މަސައްކަތް ކުރަމުން އަންނައިރު، ރެއާލްއިން ވެސް އަންނަނީ މެދުނުކެނޑި ޕޮގްބާގެ ސޮއި ހޯދުމަށް މަސައްކަތް ކުރަމުންނެވެ.\nކުރިޔަށް އޮތް ސީޒަނަށް ތައްޔާރުވުމުގެ ގޮތުން ޕޮގްބާގެ ސޮއި ހޯދުމަށް ރެއާލް އާއި ޔުވަންޓަސްގެ އިތުރުން ގިނަ ކްލަބްތަކުން އަންނަނީ މަސައްކަތް ކުރަމުންނެވެ. އޭގެ ތެރޭގައި ބާސެލޯނާ ވެސް ހިމެނެއެވެ.\nޔުނައިޓެޑާ އެކު ޕޮގްބާ ހާދާފައިވާ އެއްބަސްވުން 2021 ވަނަ އަހަރު ހަމަވާ އިރު، އޭނާ އަށް މިހާރު ލިބެނީ ހަފްތާ އަކު 290،000 ޕައުންޑެވެ.\nޔުނައިޓެޑުން 2010 ވަނަ އަހަރު ކެރިޔަރު ފެށި އުމުރުން 25 އަހަރުގެ ޕޮގްބާ ވަނީ މިހާތަނަށް އެ ޓީމަށް ކުޅުނު 127 މެޗުގައި 29 ލަނޑު ކާމިޔާބުކޮށްފައެވެ. އޭނާ ވަނީ އެ ޓީމާ އެކު ލީގް ކަޕް އަދި ޔޫރޮޕާ ލީގު ވެސް ކާމިޔާބުކޮށްފައެވެ.\nޕޮގްބާ ވަނީ ޔުވަންޓަސް އަށް ވެސް ކުޅެ ގިނަ ކާމިޔާބީތަކެއް ހޯދާފަ އެވެ. އޭނާ ވަނީ އެ ޓީމަށް ކުޅުނު 178 މެޗުގައި 34 ލަނޑު ކާމިޔާބުކުރުމުގެ އިތުރުން، އެ ޓީމާ އެކު އިޓާލިއަން ލީގު ހަތަރު ފަހަރު، ކޮޕާ އިޓާލިއާ ދެ ފަހަރު އަދި އިޓާލިއަން ސުޕާކަޕް ދެ ފަހަރު ކާމިޔާބުކޮށްފަ އެވެ.\nފްރާންސާ އެކު 2013 ވަނަ އަހަރު 20 އަހަރުން ދަށުގެ ވޯލްޑްކަޕް އަދި މިދިޔަ އަހަރު ރަޝިއާގައި ބޭއްވި ވޯލްޑް ކަޕް ކާމިޔާބުކޮށްފައިވާ ޕޮގްބާ ވަނީ ސީނިއާ ޓީމުގައި ހިމެނި 66 މެޗު ކުޅެ 10 ލަނޑު ކާމިޔާބުކޮށްފައެވެ.


ޝިންގަލްސް | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ޝިންގަލްސް\n20 ފެބްރުއަރީ 2012\nޝިންގަލްސް(Shingles) އަކީ ފާނަބަސަނދު ޖެހުމަށްފަހު ހަށިގަނޑުގައި ނުފިލައި ހުރި ވައިރަސްތައް (ހިމޭންކަންމަތީގައި ހުރި) އޭގެ ފަހުގެ ދުވަސްވަރެއްގައި ހީވާގިވެ، ހަރަކާތްތެރިވާން ފެށުމުން އުފަންވެގެން އަންނަ ބައްޔެކެވެ.\nމިބަލި އާންމުކޮށް ޖެހެނީ ބޮޑެތި(ޚާއްޞަކޮށް އުމުރުން 60-50 އަހަރުންމަތީގެ) މީހުންނަށެވެ. އެވްރެޖްކޮށް ބަލާއިރު ފާނަ ބަސަނދު ޖެހޭ 15 އިންސައްތަ މީހުންނަށް ޝިންގަލްސް ޖެހޭކަމަށް ވެއެވެ. ކުރިން ފާނަ ބަސަނދު ޖެހިފައިވާ ނުވާ މީހަކަށް ޝިންގަލްސް އެއް ނުޖެހޭނެ އެވެ. ފާނަބަސަނދު ޖެހޭ މީހުންގެ ތެރެއިން ކޮންމެ5މީހުންގެ ތެރެއިން އެކަކަށް އުމުރުގެ ކޮންމެ ވެސް ދުވަސްވަރެއްގައި މިބަލިޖެހޭކަމަށް ދިރާސާތަކުން ދައްކައެވެ. އުމުރުގެ ކޮންމެ ހިސާބެއްގައި މިބަލިޖެހުނު ނަމަވެސް ބޮޑަށް މިބަލި ޖެހޭކަމަށް ފާހަގަ ކުރެވިފައިވަނީ އުމުރުން 50 އަހަރު ވުމަށްފަހު ގައެވެ. 12 އަހަރުން ދަށުގެ ކުޑަ ކުދިންނަށް ޝިންގްލްސް ޖެހުމަކީ ވަރަށް ނާދިރު ކަމެކެވެ.\nޝިންގަލްސް ވެސް ޖެހެނީ ފާނަބަސަނދު ޖެއްސުމަށް މެދުވެރިވާ ''ވެރިސެލާ ޒޮސްޓަރ ވައިރަސް''(Varicella zoster virus) ގެ ސަބަބުންނެވެ. މިއީ ހާރޕީޒް ވައިރަސްގެ ވައްތަރެކެވެ. މިބައްޔަށް ވެރިސެލާ ޒޮސްޓަރ(Varicella zoster) މިހެން ވެސް ކިޔައެވެ. އަދި " ހާރޕީޒް ޒޮސްޓަރ" (Herpes zoster)އޭ މިހެން ވެސް ކިޔައެވެ.\nޝިންގަލްސް ޖެހުމުގެ ފުރުޞަތު ބޮޑު ފަރާތްތައް\nފާނަބަސަނދު ޖެހުމާއި ގުޅިގެން ހަށިގަނޑުގައި ފިލައި ނުގޮސް ހިމޭންކަންމަތީ ދެމިހުރި ވައިރަސްތައް، ހީވާގިވެ ހަރަކާތްތެރިވަނީ ކީއްވެގެންކަން އަދި ޔަގީންކަމާއެކު ބުނެދޭކަން ޢިލްމުވެރިންނަށް ވެސް ނޭގެއެވެ. ނަމަވެސް އަންނަނިވި ކަންތައްތަކަކީ ހަށިގަނޑުގައި ހިމޭންކަންމަތީ ހުރި ވައިރަސްތައް ހީވާގި ކުރުވައި ދިރުންގެންނަ ކަންތައްތަކެއްކަމަށް ވަނީ ލަފާކުރެވިފައެވެ.\n- ދިރިއުޅުމުގައި ދިމާވާ ފިއްތުންތައް\n- މާބޮޑަށް ވަރުބަލިވެ، ވާޅުވުން\n- ހަށިގަނޑުގެ ދިފާޢީ ބާރު ދަށްވުން ( އުމުރުން ދުވަސްވުމުން / ބައްޔެއްގެ ސަބަބުން / ބޭހެއްގެ ސަބަބުން )\n- ކެންސަރު ޖެހުން\n- ރޭޑިއޭޝަންގެ ފަރުވާ\n- ބިހިނެގި ތަނުގެ ހަންގަނޑަށް އަނިޔާވެ ގެއްލުން\n- އޭޑްސް ބަލި ޖެހުން\n- ގުނަވަން ބަދަލުކުރުން\n- އުމުރުން ދުވަސްވީ މީހުން : އުމުރުން 60- 50 އަހަރަށްވުރެ މަތިވެފައިވާ މީހުން\nފާނަ ބަސަނދު ޖެހުމަށްފަހު ބައްޔަށް ދެވަނަ ފަހަރު ހުށަހެޅުނަ ނުދިނުމަށްޓަކައި ހަށިގަނޑުގައި ބައްޔާއި ދެކޮޅަށް ހަށިދަމަނަ އުފެދި ދިފާޢީ ބާރު އުފެދިގެން ދިޔަސް، ދިފާޢީ ނިޒާމުން ހަށިގަނޑުގައި ހުރި ހުރިހާ ވައިރަސްތައް އެއްކޮށް ނައްތާ ނުލެވިއްޖެނަމަ، އެމީހާގެ ހަށިގަނޑުގެ ތެރޭގައި ފާނަ ބަސަނދުގެ ވައިރަސް ދެމިހުރެއެވެ. މިފަދަ ހާލަތުގައި މިވައިރަސްތައް ހުންނަނީ ހިމޭންކަމާއެކު، ހަރަކާތެއް ނެތިއެވެ. އަދި މިވައިރަސްތައް ހިމޭންކަންމަތީ ހަރަކާތެއްނެތި ދެމިހުންނަނީ "ޑޯރސަލް ރޫޓް ގެންގްލިއާ"(Dorsal root ganglia) އޭ ކިޔޭ އިހްސާސް އުފުލައިދޭ ނާރު ސެލްތަކެއްގައެވެ. އަދި ދޭތެރެ ދޭތެރެއިން ހަރަކާތްތެރިވެ، ފާނަ ބަސަނދުގައި ނަގާ ކަހަލަ ފޮޅު ހަށިގަނޑުގެ ކޮންމެވެސް ހިސާބެއްގައި ނަގާގޮތް މެދުވެރި ވެއެވެ. އަދި އެމީހާގެ އުމުރުގެ ފަހު ދުވަސްވަރެއްގައި (ހަށިގަނޑު ދިފާޢީ ބާރު ދަށްވާ ފަދަ ހާލަތެއް މެދުވެރިވެއްޖެނަމަ،) އެވައިރަސް ތައް ހީވާގިވެ، "ޝިންގަލްސް"(Shingles) ކިޔާ ނުވަތަ "ވެރިސެލާ ޒޯސްޓަރ"(Varicella zoster) ނުވަތަ " ހާރޕީޒް ޒޮސްޓަރ" (Herpes zoster)އޭ ކިޔޭ ބަލީގެ ޙާލަތު މެދުވެރި ކުރުވައެވެ. އެހެންކަމުން މިއީ ފާނަ ބަސަނދު ޖެހުމަށްފަހު ދުވަސްތަކެއް ފަހުން މެދުވެރިވާ ނުރައްކަލެއްގެ ގޮތުގައި ވެސް ސިފަކުރެވެއެވެ.\nޝިންގަލްސް އަކީ ގައިންގަޔަށްއަރާ ބައްޔެއްތަ؟\nޝިންގަލްސް އަކީ ގައިންގަޔަށްއަރާ ބައްޔެއް ނޫނެވެ. މާނައަކީ ޝިންގަލްސް ޖެހިފައިވާ މީހަކާއި ގައިގޯޅިވެ އުޅުމަކުން އަނެކާއަށް ޝިންގަލްސް އެއް ނުޖެހޭނެ އެވެ. ނަމަވެސް ޝިންގަލްސް ޖެހިފައިވާ މީހެއްގެ ފުށުން ފާނަބަސަނދު ނުޖެހިހުރި މީހަކަށް ފާނަބަސަނދު ޖެހިދާނެ އެވެ. އެއީ ދެބަލި ވެސް ފަތުރަނީ އެއް ވައިރަހެއްގެ ސަބަބުން ކަމަށްވާތީ އެވެ. ޝިންގަލްސް އާއި ގުޅިގެން ނަގާ ފޮޅުތަކުގައި ފުރިހަމަ ނުވަތަ ހަރަކާތްތެރި ވައިރަސްތައް ހުންނާނެއެވެ. އެހެންކަމުން ޝިންގަލްސް ޖެހިފައިވާ މީހެއްގެ ފުށުން ފާނަބަސަނދު ފެތުރިދާނެ އެވެ. ފާނަބަސަނދު އަލާމާތްތައް އާންމުކޮށް ފެންނާނީ ހަށިގަނޑަށް ވައިރަސް ވަންނަތާ 3-1 ހަފްތާގެ މުއްދަތެއް ހޭދަވާ ފަހުންނެވެ. ޝިންގަލްސް ޖެހިފައިވާ މީހެއްގެ ފުށުން ފާނަބަސަނދު ފެތުރެނީ ފޮޅުތައް ނަގައި، ރަގަޅުވަމުންދާ ދުވަސްވަރު ގައެވެ. ފޮޅުތައް އެއްކޮށް ކުރަމަގާލިލައި ނެއްޓުމަށްފަހު އެމީހާގެ ފުށުން އެހެންމީހުންނަށް ފާނަބަސަނދެއް ނުފަތުރާނެ އެވެ.\nޝިންގަލްސް ކުރިމަތިވަނީ މަރުހަލާތަކަކަށެވެ. އެއީ:-\n(ހ) – ބިހިތައް ނެގުމުގެ ކުރިން އޮންނަ މަރުހަލާ : މިމަރުހަލާގައި ހުންއައުން، ހީކެރުވުން، ބޮލުގައި ރިހުން، އައްޔަށް ތަހައްމަލުނުކުރެވުން، ފަދަ އުދަނގޫތައް ވެސް ބައެއް ފަހަރު ކުރިމަތި ވެއެވެ. ގިނަ ފަހަރު ހުމެއް ނާންނާނެ އެވެ. އޭގެ ފަހުން ހަށިގަނޑުގެ އެއް ފަޅިން ވަކި ހިސާބެއްގައި ހިރުވުން، ކެހުން، ކަށިހަރާހެން ހީވުން، ދިލަނެގުން، އައްސިވުން، އަދި ތަދާއި ރިހުން އުފެދޭނެ އެވެ. މިގޮތަށް ބިހި ތައް އެންމެ އާންމުކޮށް ނަގަނީ، މޭމަތި، ބަނޑު، އަތް، ފައި، ނުވަތަ މޫނުގެ ކޮންމެ ވެސް ވަކި ހިސާބެއްގައެވެ. އެންމެ އާންމުކޮށް ބިހިނަގާ ހިސާބަކީ މޭމައްޗެވެ.\n(ށ) – ބިހިތަކާއި ފޮޅުތައް ނަގާ މަރުހަލާ (ހަރަކާތްތެރި މަރުހަލާ) : މިމަރުހަލާގައި ހަގީގީ ޝިންގަލްސްގެ އުދަނގޫތައް ފެންނާނެ އެވެ. ޝިންގަލްސް އަކީ އިހްސާސް އުފުލައިދޭ ނާރެއްގައި އިންފެކްޝަން އަށަގަތުމެވެ. އަދި އެނާރު ބާރުފޯރުވާ ހަންގަނޑުގެ ވަކި ހިސާބެއްގައި އިންފެކްޝަން އަށަގަތުމެވެ. އެހެންކަމުން އެނާރުގެ ބާރުފޯރުވާ ހިސާބު(Dermatome) ގެ ހަންގަނޑަށް ވަރަށް ބޮޑަށް ރިހި، ތަދުވެ، ބިހި ނަގާނެ އެވެ. މިބިތައް ފުރަތަމަ ހުންނަނީ ފެންބިހިތަކެއް ހެން އުފުލިފައެވެ. އަދި ބިހިތަކަށް ފެންއެރި، ދޮސްލާނެ އެވެ. އާންމު ގޮތެއްގައި ބިހިތައް ނަގާނީ ހަށިގަނޑުގެ ކޮންމެވެސް އެއްފަޅިއަކުން ވަކި ހިސާބެއްގައެވެ.\nޝިންގަލްސް ގެ އުދަނގޫ ފެށިގެން އަންނަނީ ވައިރަސް ހިމޭންކަންމަތީ ހަރުލާފައި ހުރި ނާރުން ބާރުފޯރުވާ ހިސާބުގައި ތަދުވެ، ރިއްސަން ފެށުމުންނެވެ. ތަދުވަނީ ވައިރަސްގެ ސަބަބުން ނާރަށް އަނިޔާވެފައިވާތީ އެވެ. މިތަދު އިހްސާސް ކުރެވޭއިރު ބައެއް ފަހަރު އެއްޗެއް ހަރާހެން ހީވެދާނެ އެވެ. އަނެއް ބައިފަހަރު ވަރަށް ގަދަޔަށް ރިއްސައި ތަދުވާނެ އެވެ. ތަދުގެ އިތުރުން ހިރުވުން، ދިލަނެގުން ނުވަތަ ދިލަތަދެއް ހުރުން، އަދި ކަށިހަރާހެން ހީވާ ކަހަލަ އިހްސާސެއް އެހިސާބުގައި ހުންނާނެ އެވެ. ރިއްސަން ފަށާތާ 3-1 ދުވަހުގެ ތެރޭގައި އެހިސާބުން ބިހިނަގަން ފަށާނެ އެވެ. ހަދާން ބަހައްޓަން ޖެހޭ ކަމަކީ ބިހި ނަގާނީ ހަމައެކަނި ވައިރަސް އަސަރު ކޮށްފައިވާ ނާރުން އިހްސާސްތައް ބަލަހައްޓާ ހިސާބު(Dermatome) ގައި އެކަނިކަމެވެ. މިގޮތަށް ބިހި ތައް އެންމެ އާންމުކޮށް ނަގަނީ، މޭމަތި، ބަނޑު، އަތް، ފައި، ނުވަތަ މޫނުގެ ކޮންމެ ވެސް ވަކި ހިސާބެއްގައެވެ. އަދި މިގޮތަށް ނަގާ ބިހިތައް ފޮޅުތަކަށް ބަދަލުވެ، ދޮސްއެރި، ފެޅި ތޮށި ނުވަތަ ކުރަމަގާލި ލައި ނެއްޓޭނެ އެވެ. ފޮޅުތަކަށް ދޮސްއެރި، ކުރަމަގާލި ލައި ނެއްޓުމަށް ގާތްގަނޑަކަށް 12-10 ދުވަހުގެ މުއްދަތެއް ހޭދަވެއެވެ. ވަރަށް މަދުފަހަރަކު ބިއްސާއި ފޮޅު ނެގުމަކާއި ނުލައި، ހަމައެކަނި އެހިސާބުގައި ތަދުހުރެދާނެ އެވެ.\n(ނ) – ތަދުދެމިގެންދާ މަރުހަލާ ނުވަތަ "ހާރޕީޒް ޖެހުމަށްފަހު ނާރުތަކުގައި ރިހުން"(Postherpetic neuralgia) : މިއީ ހާރޕީޒް ޒޮސްޓަރ ނުވަތަ ޝިންގަލްސް ޖެހުމަށްފަހު ބިހިތަކާއި ފޮޅުތައް ރަގަޅުވެ ދިއުމަށްފަހު ވެސް އެހިސާބުގައި ތަދުހުރުމެވެ. އެހެންކަމުން ބިހިތައް ފިލައިދިއުމަށްފަހު ދެތިން ހަފްތާއިން ފެށިގެން ދެތިން ހަތަރު މަސްދުވަސް ވަންދެން ވެސް ހުރެދާނެ އެވެ. މިތަދު ނުފިލައި ހުރެދާނެ އެވެ.\n(ހ) - "ހާރޕީޒް ޖެހުމަށްފަހު ނާރުތަކުގައި ރިހުން"(Postherpetic neuralgia) : މިއީ ހާރޕީޒް ޒޮސްޓަރ ނުވަތަ ޝިންގަލްސް ޖެހުމަށްފަހު ބިހިތަކާއި ފޮޅުތައް ރަގަޅުވެ ދިއުމަށްފަހު ވެސް އެހިސާބުގައި ތަދުހުރުމެވެ. އެހެންކަމުން ބިހިތައް ފިލައިދިއުމަށްފަހު މަސް ދެމަސްވާއިރު ވެސް މިތަދު ނުފިލައި ހުރެދާނެ އެވެ. މިބަލިޖެހޭ މީހުންގެ ތެރެއިން 15-10 އިންސައްތަ މީހުންނަށް މިނުރައްކާ ކުރިމަތިވާކަން ފާހަގަ ކުރެވެއެވެ. ބަލިޖެހޭ މީހުންގެ އުމުރުން ދޮށިވީ ވަރަކަށް މިއުދަނގޫ ކުރިމަތިވުމުގެ ފުރުޞަތު ބޮޑެވެ. މިތަދު އެތައް މަސްތަކަށް ދެމިދާއިރު ބައެއް ފަހަރު އަހަރުތަކަށް ދިގުދެމިގެން ދިއުމަކީ ވެސް ވެދާނެ ގޮތެކެވެ. ޝިންގަލްސް ޖެހޭ މީހުންނަށް އެންމެ ގިނައިން ދިމާވާ ނުރައްކަލަކީ ވެސް މިއީ އެވެ. މިއީ ވައިރަސްގެ އަސަރު އިހްސާސް އުފުލާ ނާރުތަކަށްކުރުމުން ދިމާވާ ކަމެކެވެ. މިމައްސަލަވެސް ދިމާވަނީ އުމުރުން 50 އަހަރުންމަތީގެ މީހުންނަށެވެ. ބައްޔާއި ގުޅިގެންދޭ އެންޓިވައިރަލް ބޭސް ބަލީގެ ކުރީކޮޅު ބޭނުންކުރެވިއްޖެ ނަމަ މިކަން ކުޑަކޮށްދީ ލުއިކޮށް ދެއެވެ. މިކަމުން ސަލާމަތްވުމަށް ތަފާތު ވައްތަރުތަކުގެ ތަދުކަނޑުވާ ބޭސްތައް ބޭނުންކުރެވެއެވެ.\nހާރޕީޒް ޖެހުމަށްފަހު ނާރުތަކުގައި އުފެދޭ ތަދަކީ ވަރަށް ވޭންދެނިވި (ތޫނު، އެއްޗެއްހަރާ ކަހަލަ، ދިލަނަގާ) ތަދެކެވެ. އެހިސާބުގައި ބީހިލުމުން ވެސް ތަދު އިހްސާސް ކުރެވޭނެ އެވެ. އާންމު ގޮތެއްގައި މިތަދު ހުންނަނީ ނިއްކުރިމަތި އަދި މޭމަތީގައި ބަލީގެ އަސަރު ފާޅުވިނަމަ އެވެ. މިތަދުގެ ސަބަބުން އެމީހެއްގެ އަމިއްލަ ދިރިއުޅުމުގެ ކަންކަން މިސާލަކަށް ނިދުން، ކެއިން ބުއިން ފަދަ ކަންތައްތައް ފުރިހަމަކުރުމަށް ދަތިވެއެވެ. ބައެއް ފަހަރު މިކަމުގެ ސަބަބުން މާޔޫސްވާގޮތް ވެސް ވެއެވެ.\n(ށ) – ހަމުގައި ޖަރާސީމު އެޅުން : މިއީ ވެސް ވަރަށް އާންމުކޮށް ދިމާވާ ކަމެކެވެ. ހަމުގައި ޖަރާސީމް އަޅައި ރަގަޅުވާއިރު ހަމުގައި ލަކުނު ލާފައި ހުންނާނެ އެވެ. އަދި ބައެއް ފަހަރުގައި ހަމުގައި ޖަރާސީމު އެޅުމަށްފަހު، ހިތް، ފުއްޕާމޭ، ގޮހޮރު، މޭގަނޑު، ޗިސްމޭ، ފަދަ އެތެރެހަށީގެ ގުނަވަންތަކަށް ވެސް ޖަރާސީމުގެ އަސަރު ފޯރުމަކީ ވެދާނެ ގޮތެކެވެ. ހަމުގައި ޖަރާސީމު އެޅުމުން އަސަރުކޮށްފައިވާ ހިސާބުގެ ހަންގަނޑު ރަތްވެ، ހަރުވެ، ހޫނުކަމެއް ހުންނާނެ އެވެ. އަދި ބީހިލުމުން ވެސް ތަދު އިހްސާސް ކުރެވޭނެ އެވެ. ހަމުގައި ޖަރާސީމް އަޅައިފިނަމަ ފަރުވާގެ ގޮތުގައި ޖަރާސީމް މަރާ ބޭސް ބޭނުންކުރަން ޖެހޭނެ އެވެ.\n(ނ) – ލޮލަށް ދިމާވާ މައްސަލަތައް : ޝިންގަލްސް ޖެހޭ މީހުންގެ 25-10 އިންސައްތަ މީހުންނަށް ލޮލަށް ބަލީގެ އަސަރު ފޯރާގޮތް ދިމާވެއެވެ. މިގޮތަށް ހާރޕީޒް ޒޮސްޓަރ ޖެހިގެން ލޮލަށް ބަލީގެ އަސަރުކުރުމަށް ކިޔަނީ " ހާރޕީޒް ޒޮސްޓަރ އޮފްތަލްމިކަސް"(Herpes zoster ophthalmicus) އެވެ. މިގޮތުން އެންމެ އާންމުކޮށް ދިމާވާ އެއް މައްސަލަ އަކީ ލޯއަނދިރިވުމެވެ. މިބައްޔާއި ގުޅިގެން ލޮލަށް އަސަރުކުރަނީ ނިއްކުރިމަތި، ނޭފަތް، އަދި މޫނުގެ ލޮލާއި ކައިރި ހިސާބަކުން ބަލީގެ އަސަރު ފާޅުވެއްޖެނަމަ އެވެ. ބަލީގެ އަސަރު ފެންނަން ހުރީ މޫނުމަތީގައި ކަމަށްވާނަމަ، ލޮލުގެ ހާމަ ދުއްޔަށް(Cornea) ގެއްލުންވުމަކީ ވެދާނެ ގޮތެކެވެ.\n(ރ) – ކްރެނިއަލް ނާރުތަކަށް ގެއްލުންވުން : ކްރެނިއަލް ނާރު ތަކަކީ ސީދާ ސިކުނޑިން މޫލައިގެން ނިކުމެފައިވާ ނާރު ތަކެވެ.\n- ރަމްސޭ ހަންޓް ސިންޑްރޯމް (Ramsay hunt syndrome): މިބަލި ޖެހުމުން ބައެއް ނާރުތަކަށް އަސަރު ކުރެއެވެ. އެގޮތުން ކްރެނިއަލް ނާރު ތަކުގެ ތެރޭގައި ހިމެނޭ ކްރެނިއަލް ނާރު5، ކްރެނިއަލް ނާރު9އަދި ކްރެނިއަލް ނާރު 10 އަށް ބަލީގެ އަސަރު ފޯރައެވެ. އެކަމުގެ ސަބަބުން ބީރުވުން، ކަންފަތުން އަޑުގޮވުން، ބޯއެނބުރުން، އަދި މޫނުމަތީގައި އިހްސާސް އުފުލައިދޭ ނާރަށް އަނިޔާވުމުން މޫނުމަތީގެ އިހްސާސް ދަށްވާގޮތް ވެއެވެ. މިހާލަތުގައި އާންމުކޮށް ނަގާބިހިތައް ހުންނާނީ ކަންފަތުގެ ވަށައިގެންނާއި، އަނގަ، މޫނު، ކަދުރާ އަދި ބޮލުގެ ހަންގަނޑު ގައެވެ. ވަސްދުވުން ކުޑަވުމަކީ ވެސް ވެދާނެ ގޮތެކެވެ.\n- ލޯދުޅަވެ، ލޮލުގައި ރިއްސައި، ލޮލުގެ ފެނުމަށް ބަދަލު އައުމަކީ ވެދާނެ ގޮތެކެވެ.\n- ލޭނާރުތައް ދުޅަވެ، ބެނދި، ސްޓްރޯކްޖެހޭގޮތްވުން\nޑޮކްޓަރަށް ދައްކާނީ ކޮންއިރަކު؟\nހަށިގަނޑުގެ އެއްފަޅިއެއްގައި ބިހި ނުވަތަ ފޮޅުނަގައި ތަދުވާނަމަ ލަސްނުކޮށް ޑޮކްޓަރަށް ދައްކާށެވެ. އެންޓިވައިރަލް ބޭސް ތަކުގެ ފައިދާކުރަނީ ބިހިތައް ނަގާތާ 3-1 ދުވަހާއި ދެމެދުގެ މުއްދަތެއްގައި ދެވިއްޖެނަމަ އެވެ.\n- ބިހިތަކާއި ފޮޅުތައް ނޭފަތް މަތީގައި ނުވަތަ ލޯކައިރީގައި ނަގާފައިވާނަމަ، ލަސްނުކޮށް ޑޮކްޓަރަށް ދެއްކުން މުހިއްމެވެ. ސަބަބަކީ ވައިރަސް ލޮލަށް ފެތުރި، ލޮލަށް ގެއްލުންވެ، ލޯއަނދިރިވުން ފަދަ ކަމެއް ދިމާވެދާނެތީ އެވެ.\n- ޝިންގަލްސް ޖެހިފައިވަނިކޮށް، އިތުރަށް ބަލީގެ ޙާލަތު ގޯސްވެ، ނުވަތަ ހުރި އެހެން ބައްޔެއްގެ ޙާލަތު ގޯސްވާނަމަ ވެސް ލަސްނުކޮށް ޑޮކްޓަރަށް ދެއްކުން މުހިއްމެވެ. އެއީ ބަލީގެ ނުރައްކާތައް ކުޑަކުރުމަށްޓަކައެވެ.\n- މާބަނޑު މީހަކަށް ޝިންގަލްސް ޖެހުމަކީ ވަރަށް ނާދިރު ކަމެކެވެ. ނަމަވެސް ޝިންގަލްސްގެ އުދަނގޫތައް ފެނިއްޖެނަމަ ލަސްނުކޮށް ޑޮކްޓަރަށް ދެއްކުން މުހިއްމެވެ. ޝިންގަލްސްގެ ސަބަބުން ބަނޑުގައި އޮންނަ ދަރިފުޅަށް އޭގެ އަސަރު ކުރުމުގެ ފުރުޞަތު ވަރަށް ކުޑައެވެ. އަދި މިހާލަތުގައި ފަހަރުގައި އެންޓިވައިރަލް ބޭސް ބޭނުންކުރަން ޖެހިދާނެ އެވެ.\nއަންނަނިވި ޙާލަތްތައް މެދުވެރިވެއްޖެނަމަ ވީއެންމެ އަވަހަކަށް(އިމަޖެންސީކޮށް) ޑޮކްޓަރަށް ދައްކާށެވެ.\n- މޫނުމަތިން ލޮލާއި ކައިރި ހިސާބެއްގައި ބިއްސާއި ފޮޅުތައް ނެގުން އަދި ރިހުން\n- ޝިންގަލްސްގެ އުދަނގޫތަކާއެކު ގަދަޔަށް ހުންއައުން\n- ހަށިގަނޑުގެ އެކި ހިސާބުތަކަށް ބިއްސާއި ފޮޅުތައް ފެތުރެން ފެށުން\nޝިންގަލްސް ކަން ދެނެގަންނަނީ ބައްޔާއި ގުޅިގެން ފެންނަ އަލާމާތްތަކާއި، ހަށިގަނޑުން ބަލާ ބެލުންތަކަށް ރިއާޔަތް ކޮށްގެންނެވެ. އެގޮތުން ޝިންގަލްސް ކަން ދެނެގަންނަނީ ބައްޔާއި ގުޅިގެން ހަށިގަނޑުގެ އެއްފަޅީގެ ވަކި ހިސާބެއްގައި ބިއްސާއި ފޮޅުނަގައި، ރިހުމާއި ތަދު ހުންނަން ފެށުމުންނެވެ. އާންމު ގޮތެއްގައި ޝިންގަލްސް ކަން ޔަގީންކުރުމަށްޓަކައި އެއްވެސް ޓެސްޓެއް ހަދާކަން ނުޖެހޭނެ އެވެ. ވަރަށް މަދުފަހަރަކު، ވައިރަސް ކަލްޗަރ ހަދަން ޖެހިދާނެ އެވެ.\nގޭގައި ކުރެވިދާނެ ކަންތައްތައް\nޝިންގަލްސްގެ އުދަނގޫތައް ފާހަގަވެއްޖެނަމަ ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ. ސަބަބަކީ ޝިންގަލްސް ގައި ބޭނުންކުރެވޭ އެންޓިވައިރަލް ބޭހުގެ ފައިދާ އެކަށޭނަ ގޮތުގައި ކުރާނީ އަވަހަށް ބޭސް ފެށުމުންނެވެ. ގޭގައި އަންނަނިވި ކަންތައްތަކަށް ސަމާލުވެވިދާނެ އެވެ.\n- ބިހިތައް ކަހައި ، ފޮޅުތައް ތުއްވައި ހެދުމަކީ ރަގަޅު ކަމެއް ނޫނެވެ. މިގޮތަށް ފޮޅުތައް ތުއްވައި ހެދުމުން ހަމުގައި ޖަރާސީމު އަޅައި، ފަސޭހަވާއިރު ލަކުނުލާގޮތް ދިމާވެއެވެ. ހިރުވުމާއި ކެހުން ކުޑަކުރުމަށް ބެނެޑްރައިލް ފަދަ ބޭހެއް ބޭނުންކުރެވިދާނެ އެވެ.\n- ކޮންމެ ވެސް ވަރަކަށް ފިނިކަން އެކުލެވޭ ފެނުން، ފޮޅުތައް 20 ވަރަކަށް މިނިޓްވަންދެން ދުވާލަކު ދެތިން ފަހަރު ބޮޑިތާން ކުރެވިދާނެ އެވެ. މިގޮތަށް ހެދުމުން ފޮޅުތަކުގައި ހުންނަ ފެންތައް ބޭރުވެ، ފަސޭހައިން ހިކޭނެ އެވެ. މީގެ އިތުރުން ތަތްވެ ހަރުވެފައި ހުންނަ ތޮށިތައް ނެއްޓި، ހަމުގައި ޖަރާސީމު އެޅުމުގެ ފުރުޞަތު ކުޑަވެގެންދާނެ އެވެ. ފޮޅުތައް އެއްކޮށް ހިކުމުން ބޮޑިތާންކުރުން ހުއްޓާލަން ވާނެއެވެ. ހަދާން ބަހައްޓަންވީ ކަމަކީ ފޮޅުތައް ތުއްވުމަކީ އެކަމުގެ ސަބަބުން ފޮޅުތަކުގައި ވައިރަސް ބޭރުވާނެ ކަމެކެވެ. މިއީ ފާނަބަސަނދު ޖައްސާ ވައިރަސް ކަމުން މީގެ ސަބަބުން ފާނަބަސަނދު ނުޖެހޭ މީހަކަށް ފާނަބަސަނދު ޖެހުމުގެ ފުރުޞަތު އޮންނާނެއެވެ.\n- ބިއްސާއި ފޮޅުތައް ހުރި ހިސާބު ފެނާއި އާދައިގެ ސާބޯންޏެއް ލައިގެން، ރަގަޅަށް ސާފުކުރާށެވެ. އެހިސާބުގައި ޕެޓްރޯލިއަމް ޖެލް އުގުޅުމަކީ އަވަހަށް ފަސޭހަވާނެ ކަމެކެވެ. ގަޔަށް ދޫ ހެދުން ޚިޔާރުކުރާށެވެ. މާގަޔަށް ބާރު އަންނައުނު ލުމުން ބިހިތަކުގައި އަންނައުނު ހޭކި، ތަދު އިތުރުވާގޮތް ވެއެވެ. ސަލާމަތުން ތިބި މީހުންނާއި މާބޮޑަށް ގައިގޯޅިވެ (ހުރަހެއްނެތި ހަމާއި ހަން ޖެހޭނެހެން) އުޅުމަކީ ރަގަޅު ކަމެއް ނޫނެވެ.\n- ޝިންގަލްސް ޖެހިފައިވާ ފެންވަރައި ސާފުވެހެދުމަކީ މައްސަލައެއް ނޫނެވެ.\n- ބަލީގެ އުދަނގޫތައް ފެށޭތާ ކުރީކޮޅު، ހުންނަ އުދަނގޫތަކަށް ބަލައިގެން ފަރުވާ ފެށެއެވެ. އެގޮތުން ތަދާއި ރިހުން ކުޑަކުރުމަށް ޕެނަޑޯލް، ބުރޫފަން ފަދަ ބޭހެއް ބޭނުންކުރެވިދާނެ އެވެ. ހިރުވައި ކެހުން ކުޑަކުރުމަށް ކެލަމިން ލޯޝަން ބިއްސާއި ފޮޅު ހުރި ހިސާބުގައި އުގުޅިދާނެ އެވެ. އަދި ހިރުވުން ކުޑަކުރުމަށް ސެޓްރިޒިން، ބެނެޑްރައިލް ފަދަ ބޭހެއް ބޭނުންކުރެވިދާނެ އެވެ.\n- ޝިންގަލްސް ގެ ފަރުވާގެ ގޮތުގައި ވެސް ދެވެނީ އެސިކްލޯވިރް އެވެ. ބަލީގެ ކުރީކޮޅުގައި މިބޭސް ދިނުމަކީ މުހިއްމު ކަމެކެވެ.އެގޮތުން އޭގެ ފައިދާ ބޮޑަށްކުރަނީ ބިހިތައް ނަގާތާ 3-1 ދުވަހާއި ދެމެދުގެ މުއްދަތެއްގެ ތެރޭގައި ދެވިއްޖެނަމަ އެވެ. މިބޭސް ދިނުމަކީ ބައްޔާއި ގުޅިގެން ނަގާ ބިހިތައް ރަގަޅުވުން އަވަސްކޮށްދީ، އާބިހިތައް ނެގުމުގެ ފުރުޞަތު ކުޑަކުރާ ކަމެކެވެ. އަދި ތަދާއި ރިހުން ހުންނަ މުއްދަތު ކުރުކޮށް ދެއެވެ. ދުރާލާ ބަލިން ރައްކާތެރިވުމުގެ ނިޔަތުގައި ބައެއް ފަހަރު މިބޭސް ބޭނުންކުރެވިދާނެ އެވެ. އެސިކްލޯވިރްގެ އިތުރުން ފެމްސިކްލޯވިރް، ވެލެސިކްލޯވިރް ، ފަދަ ބޭސްތައް ވެސް މިގޮތުން ދީއުޅެއެވެ. ބައެއް ޚާއްޞަ ޙާލަތްތަކުގައި ހޮސްޕިޓަލްގައި އެދުމަތިކޮށްގެން އައިވީ އިންޖެކްޝަންގެ ސިފައިގައި ވެސް މިބޭސްތައް ދޭންޖެހިދާނެ އެވެ.\n- ބިހިތަކާއި ފޮޅުތައް ނަގާފައިވާ ހިސާބަށް ވަރަށް ބޮޑަށް ތަދުވެ، ރިހުން ހުންނާތީ ތަދުކެނޑުވުމަށް ބޭހެއް ބޭނުންކުރަން ޖެހެއެވެ. ބައެއް ފަހަރު ލައިގެން ހުންނަ އަންނައުނު ބިހިތައް ނަގާފައި ހުރި ހިސާބުގައި ޖެހުމުން ވެސް ބަލިމީހާ އަށް ތަދު އިހްސާސް ކުރެވޭގޮތް ވެއެވެ. ތަދުކެނޑުވުމަށް އޮކްސީކޯޑޯން، އެމިޓްރިޕްޓިލިން، މޯރފިން، އަދި ގާބާޕެންޓިން ފަދަ ބޭސްތައް ބޭނުންކުރެވިދާނެ އެވެ.\n- ޝިންގަލްސް ޖެހުމުން ދިމާވާ ނުރައްކާތަކުގެ ތެރޭގައި ހިމެނޭ "ހާރޕީޒް ޖެހުމަށްފަހު ނާރުތަކުގައި ރިހުން"(Postherpetic neuralgia) ކުރިމަތިވެފައި ވާނަމަ ތަދު ކެނޑުވުމަށް މޯރފީން، އަދި އޮކްސީކޯޑޯން ފަދަ ބޭސްތައް ބޭނުންކުރަން ޖެހިދާނެ އެވެ. ހާރޕީޒް ޖެހުމަށްފަހު ނާރުތަކުގައި ރިހުމުގެ މައްސަލަ އަކީ ބައެއް މީހުންނަށް ބައްޔާއި ގުޅިގެން ނެގި ބިއްސާއި ފޮޅުތައް ފިލައި ދިއުމަށްފަހު ވެސް ހުންނަ ތަދެކެވެ. މިފަދަ ޙާލަތްތަކުގައި ކުރިން ބުނި ބޭސްތަކުގެ އިތުރުން ގާބާޕެންޓިން، އަދި ޕްރިގެބެލިން ފަދަ ބޭސްތައް ބޭނުންކުރުމުން ތަދުކެނޑި ދިއުމަކީ ވެދާނެ ގޮތެކެވެ.\nޝިންގަލްސް އިން ރައްކާތެރިވުން\nފާނަބަސަނދު ޖެހިފައިވާ މީހުން، ޝިންގަލްސް ޖެހުމުން ރައްކާތެރިވުމަކީ ވަރަށް އުދަނގޫ ކަމެކެވެ. ސަބަބަކީ ފާނަބަސަނދު ޖެހުމުގެ ސަބަބުން ހަށިގަނޑުގައި ނުފިލައި ހިމޭންކަންމަތީ ހުރި ވައިރަސްތައް ހީވާގިވެ، ހަރަކާތްތެރިވާން ދިމާވާ ސަބަބު ޔަގީންކަމާއެކު އަދި ހޯދިފައިނުވާތީ އެވެ. ފާނަބަސަނދު ޖެހިފައިނުވާނަމަ، އެމީހަކަށް ފުރަތަމަ ވެސް ޝިންގަލްސް އެއް ނުޖެހޭނެ އެވެ.\nފާނަބަސަނދުން ރައްކާތެރިކޮށްދޭ ވެކްސިން\nޗިކަން ޕޮކްސިން ވެކްސިން(Chickenpox vaccine) އަކީ ފާނަބަސަނދުން ރައްކާތެރިކޮށްދޭ ވެކްސިނެކެވެ. ފާނަބަސަނދުން ރައްކާތެރިވެ ހުރެއްޖެނަމަ، ޝިންގަލްސް އެއް ނުޖެހޭނެ އެވެ. ޗިކަން ޕޮކްސް ވެކްސިންގެ ސަބަބުން ފާނަބަސަނދު އަދި ޝިންގަލްސް ޖެހުމުން ދުރުކޮށްދެނީ ވެކްސިންގެ ސަބަބުން ހަށިގަނޑުގައި މިދެބަލި ޖައްސާ ވައިރަސް އާއި ދެކޮޅަށް ދިފާޢީ ބާރު އުފައްދައިދޭތީ އެވެ.\nޝިންގަލްސް އަށް ޚާއްޞަ ބޮޑެތި މީހުންނަށް ދެވޭ ވެކްސިނެއް ފުރަތަމަ ތަޢާރަފްކުރީ މެއި 2006 ގައެވެ. އެއީ "ޒޮސްޓަވެކްސް"(Zostavax) ކިޔާ ވެކްސިނެކެވެ. އެމެރިކާ ފަދަ ގައުމުތަކުގައި އުމުރުން 60 އަހަރުން މަތީގެ މީހުންނަށް "ޒޮސްޓަވެކްސް"(Zostavax) ދެއެވެ. ތަފާތު ހިސާބުތައް ދައްކާގޮތުގައި ވެކްސިން ދިނުމުގެ ސަބަބުން ޝިންގަލްސް ޖެހޭ މީހުންގެ އަދަދު 51 ސައްތަ ދަށްކޮށްދީ، އަދި ޝިންގަލްސް އާއި ގުޅިގެން "ހާރޕީޒް ޖެހުމަށްފަހު ނާރުތަކުގައި ރިހުން" ކުރިމަތިވާ މިންވަރު 67 އިންސައްތަ ދަށްކުރެވިފައި ވެއެވެ. ޝިންގަލްސް ޖެހި އޭގެ އުދަނގޫތައް ތަހައްމަލުކުރަމުން ގެންދާ މީހުންނަށް މިވެކްސިނެއް ނުދެއެވެ. ސަބަބަކީ މިވެކްސިންގެ މަންފާކުރަނީ ވައިރަސްތައް ހީވާގީވާން ފެށުމުގެ ކުރިން ދެވިއްޖެ ނަމައެވެ.\nޒޮސްޓަވެކްސް ދިނުން އެދެވިގެންނުވާ ފަރާތްތައް\n- ދިފާޢީ ބާރު ދަށްވެފައިވާ މީހުން : އޭޑްސް ބަލި، ކެންސަރުބަލީގެ އަހުލުވެރިން\n- މާބަނޑު މީހުން\n- މާބަނޑުވުމަށް ތައްޔާރުވާ މީހުން : ވެކްސިން ދިނުމަށްފަހު ބަލިވެ ނީދެ އެއް މަސް މަޑުކުރަންވާނެ އެވެ.


Shakhsu olhuvaalaigen Raajje ethere vaan ulhunu bidheysee aku huttuvaifi - AO News\nޝަޚުސު އޮޅުވާލައިގެން ރާއްޖެ އެތެރެވާން އުޅުނު މީހަކު ހުއްޓުވައިފި\nޝަޚުސު އޮޅުވާލައިގެން ރާއްޖެ އެތެރެވާން އުޅުނު މީހަކު މޯލްޑިވްސް އިމިގްރޭޝަނުން ހުއްޓުވައިފި އެވެ.\nއިމިގްރޭޝަނުން މިއަދު ކުރި ޓްވީޓެއްގައި ބުނީ ވައްތަރު މީހެއްގެ ޕާސްޕޯޓު ބޭނުންކޮށްގެން، ޝަޚުސު އޮޅުވާލައިގެން ރާއްޖެ އެތެރެވުމަށް މަސައްކަތްކޮށްފައި ވަނީ އުމުރުން 23 އަހަރުގެ ބިދޭސީ ފިރިހެނަކު ކަމަށެވެ.\nއިމިގްރޭޝަނުން އޭނާ ހުއްޓުވާފައިވާއިރު، އެ ޓްވީޓާއެކު އޭނާގެ ފޮޓޯއެއްވެސް އިމިގްރޭޝަނުން ވަނީ އާންމުކޮށްފަ އެވެ.\nވައްތަރު މީހެއްގެ ޕާސްޕޯޓު ބޭނުންކޮށް ޝަޙްސު އޮޅުވާލައިގެން (Imposter) ރާއްޖެ އެތެރެވުމަށް މަސައްކަތްކުރި 23 އަހަރުގެ ބިދޭސީ ފިރިހެނަކު މޯލްޑިވްސް އިމިގްރޭޝަނުން ހުއްޓުވައިފި. pic.twitter.com/7r3BekLiaB\n— Maldives Immigration (@ImmigrationMV) September 1, 2020\nނަމަވެސް މި މައްސަލައާ ގުޅޭ އިތުރު އެއްވެސް ތަފްސީލެއް އިމިގްރޭޝަނުން ހާމަކޮށްފައެއް ނުވެއެވެ.\nރާއްޖޭގައި ކޮވިޑް-19 ފެތުރެން ފެށުމާއެކު ބޯޑަރުތައް ބަންދުކުރުމަށްފަހު، އަލުން ބޯޑަރު ހުޅުވާލާފައި ވަނީ މި ހިނގާ ޖުލައި މަހުގެ 15 ވަނަ ދުވަހު އެވެ. ބޯޑަރުތައް ހުޅުވާލުމާއެކު ރާއްޖެއަށް ފަތުރުވެރިން އަންނަން ފަށާފައިވާއިރު، އިމިގްރޭޝަނުން ހާމަކުރާ ގޮތުގައި ފުރަތަމަ 10 ދުވަސް ތެރޭގައި ރާއްޖެ އައިސްފައި ވަނީ 904 ފަތުރުވެރިންނެވެ.\nމީގެ ކުރިންވެސް ނަކަލުކޮށްފައިވާ ޕާސްޕޯޓު ބޭނުންކޮށްގެންނާއި އެކި ގޮތްގޮތުން އޮޅުވާލައިގެން ރާއްޖެ އެތެރެވުމަށް މަސައްކަތްކުރާ ބިދޭސީން އިމިގްރޭޝަނުން ވަނީ ހުއްޓުވައިފަ އެވެ.\nޑިންގީއިން އޮޔާދަނިކޮށް ފެނުނު މީހާ އާއި ފަޅުރަށަކުން މަރުވެފައި އޮތްވާ ފެނުނު މީހާގެ ގުޅުމެއްވޭ\nވާރކް ޕާމިޓް މެޑިކަލް އެގްޒެމިނޭޝަންގެ ޚިދުމަތްދޭ ފަރާތްތަކުން އިކޮނޮމިކް މިނިސްޓްރީގައި ރަޖިސްޓްރީވުމަށް އަންގައިފި\nގއ.ދާންދޫ އިން ބިދޭސީއަކު ގެއްލިގެން ހޯދަން ފަށައިފި


ބާފޮތި ފާނަ - ވިކިޕީޑިއާ\nބާފޮތި ފާނަ (ސައިންޓިފިކް ނަން: Epinephelus multinotatus)ނުވަތަ (އިނގިރޭސި ބަހުން: White-blotched grouper) އަކީ ރާއްޖޭގެ ފަރުފަޅާއި، ހާހަލާއި، ތިލަތިލައިގައި ދިރިއުޅޭ މަހެކެވެ. މިއީ ދިވެހިން ކައިއުޅޭ މަހެކެވެ. މިމަސް ގިނައިން ބޭނިފައި ހުންނަނީ ފައްތައިގެން ދުވާލުކުރާ ކެޔޮޅު ކަމުގައެވެ. ކޮށި ފައްތައިގެން ކުރާ މަސްވެރިކަމުގައި ވެސް ހިފެއެވެ. މިއީ ގާތްގަނޑަކަށް 1 މީޓަރަށް ބޮޑުވާ މަހެކެވެ. މަހުގެ ކަރުތާފަތުގެ ކުރީބައިގެ ކައިރިފަށް ހުންނަނީ އެއްވަރަކަށް ރާޅުކޮށެވެ. ބާފޮތި ފާނަ2މީޓަރުން ފެށިގެން 90 މީޓަރުގެ ފުންމިނުގައި އުޅެއެވެ.\nމަހުގެ ބުރަކަށިމަތީ ކޮތަރިބައިގައި ހަރުކޮށް ހުންނަ 11 ކައްޓާއި، 16 މަޑު ކަށި ހުރެއެވެ. ބަނޑުދަށް ފަރާތު ކޮތަރިބައިގައި ހަރުކޮށް ހުންނަ3ކައްޓާއި މަޑުކަށީގެ 8 ކަށި ހުރެއެވެ.މަހުގެ ކަންފަތުގައި 18 މަޑުކަށި ހުރެއެވެ.\nބާފޮތި ފާނައިގެ ޅަމަހުގެ ނިގޫކޮޅު ހުންނަނީ ވަށްކޮށެވެ. ބޮޑެތި މަހުގައި އެއް ވަރަކަށް ކަނޑާލެވިފައެވެ. މަހުގެ ކުލައަކީ އަޅިމުށި ކުލައެވެ. ބުރަކަށިމަތީގައި ހުދުކުލައިގެ ލައްތަކެއް ހުރެއެވެ. މަސް މަރުވުމުން މުޅި މަސް ގަދަ އަޅިކުލައަކަށް ބަދަލުވެ ހަސްނެތި ބާވެފައިވާ ފޮތިގަނޑެއްގެ ކުލައަށް ބަދަލުވެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޖޫން 2008، 16:12 ގައެވެ.


-/6,295 (ހަހާސް ދުއިސައްތަ ނުވަދިހަފަސް ރުފިޔާ) (މަހަކު)\n-/2,000 (ދެހާސް ރުފިޔާ) (މަހަކު)\nމުނިސިޕަލް ސަރވިސް ސެކްޝަނަށް ލިބޭ ސިޓީ މެސެޖްފަދަ ތަކެއްޗަށް ޞައްޙަ މަޢުލޫމާތު އެއްކޮށް ސެކްޝަނާއި ޙަވާލުވެގެން ހުންނަވާ އިސްވެރިޔާގެ މަޝްވަރާއާއެކު ސެކްޝަން އޯވަސިސް ކުރައްވާ ކައުންސިލް މެމްބަރުގެ ލަފާގެ މަތީން ކައުންސިލުންދޭ ޖަވާބުތައް ތައްޔާރުކޮށް އެފަރާތްތަކަށް ފޮނުވުމާއި ފައިލްކުރަންޖެހޭ ލިޔެކިޔުންތައް ތަރުތީބުން ފައިލްކޮށް ބެލެހެއްޓުން.\nދީނީ ގޮތުންނާއި ޤައުމީ ގޮތުން ފާހަގަ ކުރަންޖެހޭ ދުވަސްތަކާއި މުނާސަބަތުތައް ފާހަގަކޮށް، ދީނީ އަދި ޤައުމީ އިޙްތިފާލުތައް ބޭއްވުމުގެ މަސައްކަތްތަކުގައި އެހިތެރިވެދިނުމާއި ރަށުގެ ރައްޔިތުންގެ މެދުގައި ދީނީ ހޭލުންތެރިކަން އިތުރު ކުރުމަށްޓަކައި ހިންގާ ޚާއްޞަ ޕްރޮގްރާމްތައް ހިންގުމުގައި އެހީތެރިވުން.\nރަށުގެ އިޖުތިމާޢީ ސަރަޙައްދުތަކާއި ބަނދަރު ކުނިކަހާ ސާފުކުރެވޭނެ އިންތިޒާމްތައް ހަމަޖެއްސުމާއި ރަށުގެ ސާފުތާހިރުކަން ދެމެހެއްޓުމާއި ރަށް ޒީނަތްތެރި ކުރުމުގެ މަސައްކަތްތައް ހިނގާ ނުހިނގާގޮތް ބަލައި ރިޕޯޓް ކުރަންޖެހޭ ފަރާތްތަކަށް ރިޕޯޓްކުރުން.\nރަށުގައި ހުންނަ ޕާރކް ތަކާއި މައިދާންފަދަ ތަންތަން ވަގުތީގޮތުން ނުވަތަ ދާއިމީ ގޮތުން ހުޅުވުމާއި ބަންދުކުރުން.\nރަށުގައި ދަނޑުވެރިކަމާއި މަސްވެރިކަން އާލާކޮށް ދިރުވައި މިސިނާޢަތުގައި ޙަރަކާތްތެރިވާ މީހުންގެ ރެކޯޑް ބެލެހެއްޓުމާއި، ރަށުގައި އުފެދިފައިވާ ކުލަބް ޖަމްޢިއްޔާ ޖަމާޢަތް ތަކުގެ ދަފްތަރު ލިޔެބެލެހެއްޓުމާއި، ރަށުގައި ދިރިއުޅޭ ބިދޭސީންގެ ދަފްތަރު އަދާހަމަކުރުން.\nމުނިސިޕަލް ސަރވިސް ސެކްޝަނުން ކުރިއަށް ގެންދާ ޕްރޮގްރާމްތަކާއި އެކި އެކި ޕްރޮޖެކްޓް ތަކާއި ހިންގާ ޙަރަކާތް ތަކުގެ މަޢުލޫމާތު ކައުންސިލްގެ އިދާރާގެ ދުވަހު ޔައުމިއްޔާގައި ހިމެނުމަށް ކޯޕަރޭޓް އެފެއާޒަށް ދުވަހުން ދުވަހަށް ދިނުން.\nމުނިސިޕަލް ސަރވިސް ސެކްޝަނުން ތައްޔާރު ކުރަންޖެހޭ އެކި އެކި ރިޕޯޓްތައް ތައްޔާރު ކުރުމަށްފަހު އެރިޕޯޓްތައް ފޮނުވަންޖެހޭ ތާރީޚަށް ކަމާބެހޭ ފަރާތްތަކަށް ފޮނުވުން.\nއެކިއެކި ބޭނުން ތަކަށް މަގުކޮނުމުގެ ހުއްދައަށް އެދޭ ފަރާތްތަކަށް ހަމަޖެހިފައިވާ ޤަވާޢިދުން އެކަމުގެ ހުއްދަ ލިޔުމުން ދިނުން.\nރަށުގައި ގެންގުޅޭ އެއްގަމު އުޅަނދު ފަހަރާއި، ކަނޑުއުޅަނދު ފަހަރުގެ ރަޖިސްޓްރީ ލިޔެބެލެއްޓުމާއި، އެއްގަމު އުޅަނދު ފަހަރާއި ކަނޑު އުޅަނދުފަހަރުގެ ލައިސަންސް ދޫކުރުމުގެ އެންމެހާ މަސައްކަތްތައް ކުރުން.\nކައުންސިލްގެ އިދާރާ ހުޅުވާ ލެއްޕުމުގެ މަސައްކަތް ހަމަޖެހިފައިވާ އުސޫލެއްގެ މަތީން ކުރުން.\nބިޒްނަސް އެޑްމިނިސްޓްރޭޝަން ނުވަތަ ބިޒްނަސް މެނޭޖްމަންޓް ނުވަތަ ޕްރޮޖެކްޓް މެނޭޖްމަންޓް ގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\n"ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް" ނުވަތަ އަ.ޑީ.ކާޑު ގެއްލިފައިވާ ނަމަ، އެފަރާތެއްގެ އުފައްދުވަހުގެ ސެޓުފިކެޓް، ޕާސްޕޯޓް، ނުވަތަ ޑްރައިވިންގ ލައިސެންސް.\n"ސިވިލް ސަރވިސް ވަޒީފާއަށް ވަނުމަށް ދެވޭ އިމްތިޙާން"\nނޯޓް: މަޤާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރީއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %45 (ސާޅީސް ފަހެއް) އިންސައްތައަށްވުރެ މަތިވާން ޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޑިސެންބަރު 16 ވަނަ ދުވަހުގެ 13:00 ގެ ކުރިން، ތިލަދުންމަތީ އުތުރުބުރީ ހޯރަފުށީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 ޑިސެންބަރު 20އާއި\n2020 ޑިސެންބަރު 26 އާ ދެމެދު، ތިލަދުންމަތީ އުތުރުބުރީ ހޯރަފުށީ ކައުންސިލްގެ އިދާރާގައެވެ.\n21 ރަބީޢުލްއާޚިރު 1442\nޕަބްލިޝްކުރި ގަޑި: 13:06\nސުންގަޑި: 16 ޑިސެންބަރު 2020 13:00\n- Iulaan- Project Officer MS2